SunOnline: Judiciary furolhumakah, Fandiyaaru ge Saafukohffi!\nޖުޑިޝަރީ ފުރޮޅުމަކަށް، ފަނޑިޔާރުގެ ސާފުކޮށްފި!\nއުއްތަމަފަނޑިޔާރުކަމަށް މ. ގުލްފާމުގޭ އަހްމަދު މުއުތަސިމް އަދުނާން އައްޔަނުކުރެއްވުން -- ފޮޓޯ/ ރައީސް އޮފީސް\nރިޔާސީ އިންތިހާބަކަށް ނުކުތަސް، މަޖިލިސް އިންތިހާބަކަށް ނުކުތަސް ރައްޔިތުންގެ އެންމެ ބޮޑު ޝަކުވާއަކަށް ވެފައި އޮތީ ރާއްޖޭގައި ކޯޓުތަކުން އިންސާފު ނުލިބުމެވެ. ފައިސާއަށް ހުކުމް ކުރުމެވެ. މޮޅު މީހާއަށް ކޯޓުތަކުން މޮޅުގޮތް ހަދައި ދިނުމެވެ. ކޯޓުތައް އެ ނުފޫޒުން މިންޖުކޮށް ކޮރަޕްޓް ފަނޑިޔާރުން މަގާމުން ދުރުކުރުމަށް ރައްޔިތުން އެދުނެވެ. އެކަން މިހާރު މިވަނީ ހިނގަން ފަށާފަ އެވެ.\nޖުޑިޝަލް ސާވިސް ކޮމިޝަން (ޖޭއެސްސީ) އިން އަހަރެއްގެ ތެރޭގައި ފަނޑިޔާރުންގެ ސުލޫކީ ގިނަ މައްސަލަތަކެއް ބެލިނަމަ އެ އަހަރަކަށް ވާނީ ނިމިގެން މިދާ 2019 ވަނަ އަހަރެވެ. ރާއްޖޭގެ އެންމެ މަތީ ކޯޓުތަކުން ފެށިގެން މެޖިސްޓްރޭޓް ކޯޓުތަކުގެ ފަނޑިޔާރުންގެ މައްސަލަތައްވެސް ޖޭއެސްސީއިން ބެލި އެވެ. އަދި ގިނަ ފަނޑިޔާރުންތަކެއް މަގާމުން ވަކިކުރި އެވެ.\nސުޕުރީމް ކޯޓުގެ ހުރިހާ ފަނޑިޔާރުން ވަކިކުރުން\nޖުޑިޝަރީ އިސްލާހު ކުރުމުގެ މަސައްކަތުގެ ތެރެއިން މިއަހަރު ކުރި އެންމެ ބޮޑު މަސައްކަތަކީ ސުޕްރީމް ކޯޓުގައި އޭރުގައި ތިބި ހުރިހާ ފަނޑިޔާރުން ވަކިކޮށް އެކޯޓަށް އާ ފަނޑިޔާރުން އައްޔަން ކުރުމެވެ. އަދި ސުޕްރީމް ކޯޓުގެ ބެންޗު އެންމެ ފުރަތަމަ ގާނޫނުއަސާސީ އައިއިރު އޮތް ގޮތަށް ހަތް ފަނޑިޔާރުންގެ ބެންޗްއަކަށް ވަނީ ބަދަލުކޮށްފަ އެވެ.\nސުޕްރީމް ކޯޓުން ފަނޑިޔާރުން ވަކިކުރުމުގެ މަރުހަލާ ޖޭއެސްސީއިން ކުރިއަށް ގެންގޮސްފައިވަނީ އެ ފަނޑިޔާރުންގެ ސުލޫކީ ގިނަ މައްސަލަތަކެއް އާންމުންގެ ފަރާތުންނާއި މަޖިލީހުންވެސް އެ ކޮމިޝަނަށް ހުށަހެޅުމުންނެވެ. އެގޮތުން އެ ކޯޓުގެ ހަތަރު ފަނޑިޔާރަކު ވަނީ ވަކި ކޮށްފަ އެވެ.\nސުޕްރީމް ކޯޓަށް ފަނޑިޔާރުން އައްޔަނު ކުރެވުނު އިރު އެންމެ ފާހަގަކޮށްލެވުނީ ރާއްޖޭގެ ސުޕްރީމް ކޯޓަށް އަންހެން ފަނޑިޔާރަކު އައްޔަނު ކުރެވުނު މިއީ ފުރަތަމަ ފަހަރަށް ވުމެވެ. ގިނަ ބައެއްގެ ފާޑު ކިޔުން އަމާޒުވެފައި ވަނިކޮށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ދެ އަންހެން ފަނޑިޔާރުންގެ ނަން މަޖިލީހަށް ފޮނުވާ މަޖިލީހުން ރުހުން ލިބިގެން ދިޔަ އެވެ. އެއީ ފަނޑިޔާރު ޑރ އަޒްމިރަލްދާ ޒާހިރު އަދި ފަނޑިޔާރު އައިޝާ ޝުޖޫން އެވެ.\nސުޕްރީމް ކޯޓަށް ދެން އައްޔަނު ކުރި ފަނޑިޔާރުންނަކީ، ފަނޑިޔާރު މަހާޒު އަލީ ޒާހިރު އާއި އުއްތަމަ ފަނޑިޔާރަކަށް، ފަނޑިޔާރު މުއުތަސިމް އަދުނާން އާއި އަދި ފަނޑިޔާރު ހުސްނުއްސުއޫދު އެވެ.\nސުޕްރީމް ކޯޓުގައި ދެން ތިބި ފަނޑިޔާރުންނާއި އެކު ހަ ފަނޑިޔާރަކު މިއަހަރު ތެރޭގައި ވަނީ މަގާމުން ވަކިކޮށްފަ އެވެ. އަދި ވަކިކުރަން މަޖިލީހަށް ހުށަހެޅުމުން ދެ ފަނޑިޔާރަކު ވަނީ އަމިއްލައަށް އިސްތިއުފާ ދެއްވާފަ އެވެ.\nމަގާމުން ދުރުކުރި ފަނޑިޔާރުން\n- ސުޕްރީމް ކޯޓުގެ ކުރީގެ ފަނޑިޔާރު އަބްދުﷲ ދީދީ\n- ކުރީގެ އުއްތަމަ ފަނޑިޔާރު ޑރ އަހުމަދު އަބްދުﷲ ދީދީ\n- ސުޕްރީމް ކޯޓުގެ ފަނޑިޔާރު އަބްދުލްޣަނީ މުހައްމަދު\n- ސުޕްރީމް ކޯޓުގެ ފަނޑިޔާރު އާދަމް މުހައްމަދު އަބްދުﷲ\n- ކްރިމިނަލް ކޯޓުގެ ގާޒީ އަހުމަދު ހައިލަމް\n- ގދ. ތިނަދޫ ކޯޓުގެ މެޖިސްޓްރޭޓް އިބްރާހިމް ރަޝީދު\nމީގެ އިތުރުން ކްރިމިނަލް ކޯޓާއި ހައިކޯޓުވެސް ހިމެނޭގޮތަށް ގިނަ ފަނޑިޔާރުން ތަކެއްގެ ސުލޫކީ މައްސަލަތައް ޖޭއެސްސީއިން ދަނީ ބަލަމުންނެވެ. އަދި އޭގެތެރެއިން ބައެއް ފަނޑިޔާރުން ސަސްޕެންޑްވެސް ކޮށްފައިވެ އެވެ.\nޖުޑިޝަލް އެޑްމިނިސްޓްރޭޝަން ޖޭއެސްސީގެ ދަށަށް\nޖުޑިޝަލް އެޑްމިނިސްޓްރޭޝަންއަކީ ކޯޓުތަކުގެ އިދާރީ ކަންކަން ކުރިއަށް ގެންދާ އިދާރާ އެވެ. އެ އިދާރާ މިވީހާ ދުވަހު އޮތީ ސުޕްރީމް ކޯޓުގެ ނުފޫޒުގެ ދަށުގަ އެވެ. ކޯޓަކުގެ އިދާރީ ކަންކަމުން ފެށިގެން ކޯޓުތަކުގެ ހުރިހާ ކަމަކާ ބަސްބުނެ އުޅުނީ ސުޕްރީމް ކޯޓުންނެވެ. ނަމަވެސް ޖުޑިޝަލް ސާވިސް ކޮމިޝަނުގެ ގާނޫނަށް ރައްޔިތުންގެ މަޖިލީހުން އިސްލާޙުތަކެއް ގެނެސް އެ ބާރުތައް މިހާރު ވަނީ ގާނޫނުގައި ލިޔެ ޖޭއެސްސީގެ ދަށަށް ބަދަލުކޮށްފަ އެވެ.\nޖޭއެސްސީ ގާނޫނަށް ގެނައި ބަދަލާއެކުޔ ޖުޑިޝަލް އެޑްމިނިސްޓްރޭޝަނުގެ ކަންކަމަށް މިހާރު ސުޕްރީމް ކޯޓަކަށް އެއްވެސް ބަހެއް ނުކިޔޭނެ އެވެ. އަދި ކޯޓުތަކަށް އިދާރީ މުވައްޒަފުން ނެގުން ފަދަ ހުރިހާ ކަމެއް ހިނގާނީ ޖޭއެސްސީގެ ބެލުމުގެ ދަށުން ސުޕްރީމް ކޯޓުންނެވެ. މީގެ ކުރިން ޖުޑިޝަލް އެޑްމިނިސްޓްރޭޝަން ވެފައި އޮތީ ސުޕްރީމް ކޯޓުން ކުރާ ގާނޫނާ ހިލާފު ކަންކަން ފޮރުވާ، އެކޯޓުގެ ފަނޑިޔާރުން ދިފާއުކުރާ އިދާރާ އަކަށެވެ. ނަމަވެސް މިހާރު އެކަން ވަމީ ހުއްޓިފަ އެވެ.\nޖޭއެސްސީގައި ނުފޫޒު އެބައޮތްތަ؟\nޖުޑިޝަރީ އިސްލާހު ކުރުމަށް ޖުޑިޝަލް ސާވިސް ކޮމިޝަނުން ކުރަމުންދާ މަސައްކަތްތައް ބަލައިގަންނަ ފަރާތްތައްވެސް އުޅެ އެވެ. އަދި ހަމަ އެހެންމެ ފާޑުކިޔާ މީހުންވެސް ގިނަ އެވެ. ސަރުކާރާ އިދިކޮޅު ފަރާތްތަކުން ބުނާ ގޮތުން ޖޭއެސްސީއަކީ އެމްޑީޕީގެ ގޮތްޕެކެވެ. ސަބަބެއް ކަމަށް ބުނީ ރައްޔިތުންގެ މަޖިލީހުގެ ރައީސް މުހައްމަދު ނަޝީދު އާއި އެމަނިކުފާނުގެ ވަކީލުންގެ ގޮތުގައި އުޅުއްވި ތުޅާދޫ ދާއިރާގެ މެމްބަރު އަދި މިހާރު ޖޭއެސްސީގެ ރައީސް ހިސާން ހުސައިން އަދި ބަންޑާރަނައިބު އިބްރާހިމް ރިފްއަތު ޖޭއެސްސީގައި ހިމެނުމެވެ.\nރައީސް މުހައްމަދު ނަޝީދު ޖޭއެސްސީގައި ހިމެނިވަޑައިގަންނަވަނީ މަގާމުގެ ހައިސިއްޔަތުންނެވެ. އެއީ ރައްޔިތުންގެ މަޖިލީހުގެ ރައީސް ޖޭއެސްސީގައި ހިމެނޭނެ ކަމަށް ގާނޫނުގައި ބުނެފައިވާތީ އެވެ. ބަންޑާރަނައިބު އިބްރާހިމް ރިފްއަތުވެސް ޖޭއެސްސީގައި ހިމެނިވަޑައިގަންނަވަނީ މަގާމުގެ ހައިސިއްޔަތުންނެވެ. ހިސާން ޖޭއެސްސީއަށް އިންތިހާބު ކުރެވުނީ ރައްޔިތުންގެ މަޖިލީހުން ކަނޑައަޅާ މެމްބަރެއްގެ ގޮތުގަ އެވެ. ދެން އޮތް ސުވާލަކީ ޖޭއެސްސީގެ އެކުލަވާލެވިފައިވާ ގޮތް ރަނގަޅުތޯ އެވެ.\nއެމްޑީޕީއިން އިންތިހާބުތަކުގައިވެސް އެންމެ ބާރަށް ދެއްކި އެއް ވާހަކައަކީ ޖޭއެސްސީ އެކުލެވިގެންވާ ގޮތް ބަދަލުކުރަން ޖެހޭ ކަމަށެވެ. ނަމަވެސް އެކަން އަދި ފަށާފައެއް ނުވެ އެވެ. ޖޭއެސްސީގެ އޮނިގަނޑު ބަދަލުކުރަން ޖެހޭނީ ގާނޫނުއަސާސީއަށް އިސްލާހު ގެނެސްގެންނެވެ.\nމިއަހަރު ތެރޭގައި ޝަރުއީ ދާއިރާއިން ހިނގާ ދިޔަ ކަންކަމަށް ބަލާއިރު "ޖުޑިޝަރީ ފުރޮޅުމަކަށް" އައީ ބުނެވޭ ވަރުވެ އެވެ. މަތީ ކޯޓުގެ ތަކުގައި ގާނޫނާ، ގާނޫނުއަސާސީއާ ހިލާފަށް ކަންކުރި ފަނޑިޔާރުން ބޭރު ކުރުމަކީ އެންމެ ބޮޑު ބަދަލެވެ.


ސީ.އެސް 12-3 (ގްރޭޑް 3)\nމަޤާމަށް އެދި ހުށައަޅަންޖެހޭ ތަކެތި ހުށައަޅާނީ 16 ޖޫން 2020 ވާ އަންގާރަ ދުވަހުގެ 13:00 ގެ ކުރިން ދ. އަތޮޅު ހޮސްޕިޓަލްގެ އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީ-މެއިލް ([email protected]) މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމިމަޤާމަށް މީހަކު ހޮވުމަށް ބޭއްވޭ އިންޓަރވިއު އޮންނާނީ، 17 ޖޫން 2020 ން 24 ޖޫން 2020 އާ ދެމެދު ދ. އަތޮޅު ހޮސްޕިޓަލްގައެވެ. ވުމާއެކު މިވަޒީފާއަށް ކުރިމަތިލާ ފަރާތްތަކުން، މި މުއްދަތުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\n16 ޝައްވާލު 1441\nސުންގަޑި: 16 ޖޫން 2020 1300


Addu Aai Huvadhoo Atholhaai Dhemedhu Seaplan Dhathuru Thah Fashanee - Vaguthu\nމޯލްޑިވިއަންގެ ސީޕްލޭންއެއް -ފޮޓޯ: ކްރޫޒިންގ މޯލްޑިވްސް\nއައްޑޫ އާއި ހުވަދޫ އަތޮޅާއި ދެމެދު ސީޕްލޭން ދަތުރުތައް ފެށުމުގެ މަސައްކަތް އައްޑޫ އިންޓަނޭޝަނަލް އެއާޕޯޓް (އޭއައިއޭ) އިން ފަށައިފިއެވެ.\nއައްޑޫސިޓީ ގަމާއި ހުވަދޫ އަތޮޅާއި ސީޕްލޭންގެ ހިދުމަތުން ގުޅުވާލުމުން އެއަތޮޅު ރިސޯޓުތަކަށް ޒިޔާރަތް ކުރާ ފަރުތުވެރިންނަވެސް ބޮޑު ފަސޭހަތަކެއް ލިބިގެންދާނެއެވެ. އަދި ރިސޯޓުތަކުގައި މަސައްކަތް ކުރާ މުވައްޒަފުންނަށްވެސް ލުއިތަކެއް ލިބިގެންދާނެއެވެ.\nއޭއައިއޭގެ މެނޭޖިން ޑިރެކްޓަރ ގައިސް ނަސީރު "ވަގުތު" އަށް ވިދާޅުވީ، އައްޑޫއާއި ހުވަދޫ އަތޮޅާއި ދެމެދު ސީޕްލޭން ދަތުރު ފެށުމުގެ އެއްބަސްވުމުގައި ސޮއިކުރުން ހޮނިހިރު ދުވަހު ބާއްވަން ނިންމާފައިވާ ކަމަށެވެ.\nގައިސް ވިދާޅުވީ، އެ ހިދުމަތް ފެށޭނެ ކަމަށް ލަފާ ކުރެވެނީ ނޮވެމްބަރު މަހުގެ ފަހު ކޮޅުގައި ކަމަށެވެ. ސޮއިކުރެވޭ ދުވަހު ސީޕްލޭން ޓާމިނަލް މަރާމާތު ކުރުމުގެ މަސައްކަތްވެސް ފެށިގެން ދާނެ ކަމަށް އޭނާ ވިދާޅުވިއެވެ.\n"ސޮއި ކުރެވޭތާ އެއްމަސް ދުވަހުގެ ތެރޭގައި ފެށޭތޯ ބެލުމަށް މަސައްކަތް ކުރަނީ" ގައިސް ވިދާޅުވިއެވެ.\nގައިސް ވިދާޅުވީ، މި ހިދުމަތް ފެށުމާއި އެކީ ހުވަދޫ އަތޮޅުގެ ރިސޯޓުތަކަށް ފަތުރުވެރިން ސީދާ ދެވޭނެ ގޮތްވުމަކީ ރިސޯޓުތަކުންވެސް ބޭނުންވާ ގޮތް ކަމަށެވެ.\n"މިތަނާ ހުވަދޫ އަތޮޅު 10 ޕްރޮޕަޓީއަކާއި ދޭތެރޭ މިއިންނަނީ 25 މިނެޓާއި 45 މިނެޓުގެ ދަތުރެއް ސީޕްލޭންގައި. އެހެންވީމަ އޭތި ވާނެ ވަރަށް އެޓްރެކްޓިވް އެއްޗަކަށް ހުވަދޫ އަތޮޅުގެ ރިސޯޓުތަކަށް" ގައިސް ވިދާޅުވިއެވެ.\nސަރުކާރުގެ ވިސްނުމަކީވެސް ގަން އެއާޕޯޓުން އެސަރަހައްދުގެ ފަތުރުވެރިން ޒިޔާރަތް ކުރާ ތަންތަނަށް ކޭޓާ ކޮށްދިނުން ކަމަށްވެސް ގައިސް ވަނީ ވިދާޅުވެފައެވެ.\nގައިސު ވިދާޅުވީ ކުރިންވެސް މޯލްޑިވިއަންއިން އައްޑޫ ހުވަދޫގެ ސީޕްލޭން ދަތުރު ފެށުމަށް ހުށަހެޅިކަމަށެވެ. ނަމަވެސް އެފަހަރު މޯލްޑިވިއަންގެ ބަދަލުގައި އޭއައިއޭއިން ހަމަޖެއްސީ ޓީއެމްއޭއެވެ.\nސެޕްޓެމްބަރު 29, 2020 18:56\nމޑ ގެ ބަސަމަގު ހާދަ ބާޒާރު މަތިހެން ހީވެއޭ !!!\nސެޕްޓެމްބަރު 29, 2020 19:00\nތަންކޮލައް އަވަސް ތިކަން ކުރަން\nސެޕްޓެމްބަރު 29, 2020 19:01\nއަގުތައް ބަހައްޓާ ގަސިމްގެ އަށް ފޯރާ ފަށުގަ\nސެޕްޓެމްބަރު 29, 2020 19:15\nއެމްޑީ ތިކަން ނުވެގެން ތިއުޅެނީ އެޓްރެކްޓިވް ނުވެގެނެއްނޫނޭ، އައްޑޫގައި ވެސް ރިސޯޓްތަށް އެބަހުރި، ޝަންގްރިއްލާ، ހެރަތެރެ، ގަން ސިޓީހޮޓެލް، ފޭދޫ ހިތަދޫގައި އެހެރަ ސިޓީ ހޮޓެލްތަށް މިތަންތަންވެސް އެޓްރެކްޓިވްނޫންތޯ.\nތިޔައީވާނެކަމެއްނޫން، ފުރަތަމަ ހަފްތާއެއް މަހެއްހައިދުވަހަށް ސީޕްލޭން އެއަކްރާފްޓެއް ގަމުގައި އަޅައިގެން ތިބެފައި ތިކަން ހުއްޓާލާނެ. ވަﷲ އައުލަމް.\nމޯލްޑިވިއަން އިން ގަމުން ހުވަދުއަތޮޅަށް ސީޕްލޭން އޮޕަރޭޓް ކުރަންޖެހެނީ ކީއްވެތޯ؟ ނޮވެމްބަރު މަހު ގަމަށް އިންޓަނޭޝަނަލް ފްލައިޓް ޖައްސަނީތޯ؟ އެހެން ކަމަށް ވަންޏާމު ތިޔަކަންކަމުގައި ކުރިލައިގެން ހިނގައިދާނެ. ގަމަށް އިންޓަނޭޝަނަލް ފްލައިޓް ނުޖައްސައި މޯލްޑިވިއަން ސީޕްލޭންގައި ގަމުން ހުވަދުއަތޮޅަށް ދަތުރު އަޅަނީ ކޮންބަޔަކު ގޮވައިގެންތޯ؟ ދެން އޮތީ މޯލްޑވިއަންއިން މާލެއިން ގަމަށް ގެސްޓުން އުފުލުމަށްފަހު ސީޕްލޭންގައި ގަމުން ހުވަދުއަތޮޅަށް ގެސްޓުން އުފުލަނީތޯ؟ އެހެން ކަމަށްވަންޏާމު މޯލްޑިވިއަންއިން މާލެއިން ހުވަދުއަތޮޅުގެ ތިން އެއާޕޯޓަށް ކުރާ ދަތުރުކުރުން ހުއްޓާލަނީތޯ؟ ނުވަތަ އެދަތުރު މަދުކޮށްލަނީތޯ؟\nނުވަތަ ތިޔަވިދާޅުވާ ވާހަކަ ތަކަކީ ސިޔާސީ ބޭނުމަކަށް ދައްކަވާ ވާހަކަތަކެއްތޯ؟ ނުވަތަ ގަން އިންޓަނޭޝަނަލް އެއަރޕޯޓުގެ އެމްޑީގެ އަމިއްލަ ވިސްނުމަކަށް ކޮންމެވެސް ވާހަކައެއް ދައްކާލީތޯ؟


Cancer in rangalhuvi fahun Sonali acting ah – adduLIVE\nކެންސަރު ރަނގަޅުވި ފަހުން ސޮނާލީ އެކްޓިން އަށް\nMay 14, 2022, 17:23 އަހުމަދު އަދްޝަން\nމީގެ ތިން އަހަރެއްހާ ދުވަސް ކުރިން ކެންސަރަށް ފަރުވާ ހޯދި ބޮލީވުޑްގެ ބަތަލާ ސޮނާލީ ބެންޑްރޭ އަލުން އެކްޓިން އަށް ނުކުމެއްޖެ އެވެ.\nޒިޓީވީން މިހާރު ދައްކާ ޑާންސް ޝޯ "ލިލް މާސްޓާ" ގެ ޖަޖެއްގެ ގޮތުގައި ވެސް ބައިވެރިވަމުން އަންނަ 47 އަހަރުގެ ބަތަލާ އަލުން އެކްޓިން އަށް ނުކުތީ ޒީ5 ގެ ވެބް ސީރީޒް "ދަ ބްރޯކެން ނިއުސް" އިންނެވެ. މީގެ މަސައްކަތް މިހާރު ކުރަމުން އަންނަ އިރު، ސީރީޒްގެ ފަސްޓްލުކް ވެސް ސޮނާލީ ވަނީ އިންސްޓަގްރާމްގައި ހިއްސާކޮށް އޭގައި މަސައްކަތްކުރަން ލިބުމުން ލިބުނު އުފާ ވެސް ހިއްސާކޮށްފަ އެވެ.\n"ދަ ބްރޯކެން ނިއުސް" ގެ ޓީޒާ އިން ފެންނަ ގޮތުގައި މީގެ އޭނާ ފެންނަނީ ޓީވީ ޕްރެޒެންޓަރެއްގެ ގޮތުގަ އެވެ. ސޮނާލީ ބުނީ މި ސީރީޒަށް އެއްބަސްވީ އޭގެ ކޮންސެޕްޓް ކަމުދިޔަލެއް ބޮޑުކަމުންނެވެ. އަދި އެއާ ދޭތެރޭ ވަރަށް ފަހުރުވެރިވާ ކަމަށާއި ބެލުންތެރިންނަށް އެ ބަލައިލަން ލިބެނޭ އިރެއްގެ އިންތިޒާރުގައި ވެސް ހުރި ކަމަށް ބުންޏެވެ.\n"ދަ ބްރޯކެން ނިއުސް" ގެ ކާސްޓްގައި ޖައިދީޕް އަހުލުވާތާއި ޝްރިޔާ ޕިލްގާއޯންކަރާއި އިންދުރަނީތު ސެންގުޕްތާ އާއި އާކަޝް ކްރާނާ އަދި ކިރަން ކުމާރު ވެސް ހިމެނެ އެވެ. މި ސީރީޒްގެ ޑައިރެކްޓަރަކީ މިދޔަ އަހަރު ނެޓްފްލިކްސް އަށް "އަރަނައިކް" ގެނެސްދިން ވިނޭ ވައިކުލް އެވެ. "ދަ ބްރޯކެން ނިއުސް" އަކީ ހަ އެޕިސޯޑަށް ގެނެސްދިން ބީބީސީ ސްޓޫޑިއޯސްގެ 2018 ގެ ސީރީޒް "ޕްރެސް" އަސްލަކަށް ބަލައިގެން ގެނެސްދޭ އެއްޗެކެވެ.\nޑައިރެކްޓަރު ގޯލްޑީ ބޭލްއާ ކައިވެނިކޮށްގެން ރަންވީރު ބޭލް ކިޔާ 16 އަހަރުގެ ކުއްޖަކު ވެސް ހުރި ސޮނާލީ އެންމެ ފަހުން ބޮޑު ސްކްރީނުން ފެނިފައި ވަނީ އަކްޝޭ ކުމާރުގެ 2013 ގެ "ވަންސް އަޕޮން އަ ޓައިމް އިން މުމްބާއީ ދުބާރާ" އިންނެވެ. ކެރިއަރުގެ ޒަންޒަމާނުގައި ސޮނާލީ ކާމިޔާބު އެތައް ފިލްމެއް ކުޅުނެވެ. އޭގެ ތެރޭގައި "ދިލްޖަލޭ"، "ސަރްފަރޯޝް"، "ހަމް ސާތު ސާތު ހޭ"، "މޭޖާ ސާހަބް" އަދި "ރަކްޝަކް" ހިމެނެ އެވެ.


Rilwaan ge mahsala! Fuluhun ge emme bodu ihumaalu\nރިލްވާންގެ މައްސަލަ! ފުލުހުންގެ އެންމެ ބޮޑު އިހުމާލު\nތުހުމަތު ކުރެވުނު މީހުން ހައްޔަރުކުރަން މަސައްކަތެއް ނުކުރެވުނު\nމައުލޫމާތެއް އާންމު ކުރަން ވެސް އެތައް އަހަރެއް\nފުލުހުންގެ ތެރެއިން ތަހުގީގަށް ހުރަސްއެޅިކަމުގެ ތުހުމަތު\nނޫސްވެރިޔާ އަހުމަދު ރިލްވާން މައްސަލައާ ގުޅިގެން ބަޔަކު މުޒާހަރާ ކުރަނީ\nވީއެއް ނުވީއެއް ނޭނގި ގެއްލިފައިވާ މިނިވަން ނޫހުގެ ނޫސްވެރިޔާ އަހުމަދު ރިލްވާން ގެއްލުނުތާ 603 ދުވަސް ފަހުން ފުލުހުންނަށް ލިބި ހުރި ހުރިހާ މައުލޫމާތެއް އިއްޔެ އާންމުންނާ ހަމަޔަށް ބަންޑުން ކުރަމުން ދިޔައިރު ގައިން ދިޔައީ ހީބިހި ނަގައިގެންނެވެ. ފުުލުހުން ހާމަކުރި ވާހަކަތަކުން ރިލްވާނަށް ބަޔަކު ފާރަލައި އޭނާ ކިޑްނެޕްކޮށް ބަޔަކު ކަމެއް ކޮށްފައިވާކަން ފުުހުންގެ ތަހުގީގުކުތަކުން އިނގުމުން މެޔަށް ހީވީ ހޫނު ފެން އެއްޗެއް އޮއްސާލިހެންނެވެ. އެ ހުރިހާ ބިރަކާއި ސިހުމެއްގެ ތެރެއިން އުފެދުނު ސުވާލުތަކާއި ހައިރާންކަން އަދި މާ ބޮޑެވެ. ރިލްވާންގެ މައްސަލައިގައި ޝައްކު ކުރެވުނު އެކަކު ވެސް ފުލުުހުންގެ ހައްޔަރަކު ނެތެވެ. އެކަމުގައި އެންމެ އިސްކޮށް އުޅުނު ކަމަށް، ހެކިތަކުން ފެންނަން ތިބި މީހުން ވެސް މިނިވަންކަމާ އެކު ރާއްޖެއިން ފުރައިގެން ގޮސް އެ މީހުން ވީ ހިސާބެއް ވެސް މިހާރަކު ނޭނގެ އެވެ. އެ މައްސަލައިގައި ދެން ކިރިޔާ ވެސް ތުހުމަތު ކުރެވޭ ބަޔަކު ރާއްޖޭގައި ތިބި ނަމަވެސް އެ މީހުން ވެސް އެ ތިބީ މިނިވަން ކަމާ އެކު ދޫކުރެވިފަ އެވެ.\nމިއީ މައްސަލައިގައި ސުވާލުތައް އުފެދޭ ހިސާބެވެ. ރިލްވާން ކިޑްނެޕްކޮށް ބަޔަކު އޭނާއަށް ކަމެއް ކުރިކަން ފުލުުހުންގެ ތަހުގީގަށް ހޯދުނު ހެކިތަކުން މިހާ ހިސާބަށް އެނގިފައިވާ އިރު، މިހާ ބޮޑު ސީރިއަސް ޖަރީމާއެއް ހިންގި ބަޔަކު ދޫވެ، އެންމެ ފަހުން އެމީހުން ރާއްޖެއިން ފުރޭ ގޮތަށް ކަންކަން މަގުފަހިވެފައި އޮތީ ކީއްވެ ހެއްޔެވެ؟ ރިލްވާންގެ މައްސަލައިގައި ހަގީގަތްތަކެއް ހާމަ ކުުރުމަށް ފުލުހުންނަށް މިހާ ގިނަ ދުވަސް ނެގީ ކީއްވެ ހެއްޔެވެ؟ ފުލުހުންނަށް ރިލްވާންގެ މައްސަލައިގައި އެކަށީގެންވާ މަސައްކަތްތަކެއް ނުކުރެވުނީ ހެއްޔެވެ؟ ފުލުހުންގެ އިހުމާލު މައްސަލައިގައި އޮތީ ކިހާވަރަކަށް ހެއްޔެވެ؟\nމި ހުރިހާ ސުވާލެއްގެ ޖަވާބު ވަރަށް ވެސް ކުރެވެ. ފުލުހުންނާއި މުޅި ދައުލަތުގެ އިހުމާލު މައްސަލައިގައި ނުހަނު ބޮޑެވެ. ފުލުހުންގެ ސީސީޓީވީ ފްޓޭޖްތަކުން ރިލްވާން ދަތުރިކުރި މަގުތައް ދަމައިގެންފައިވާ އިރު، ޝުވައިދު ކިޔާ މީހަކު ރިލްވާން ފަސް ފަހަތުން އެރޭ ފާރަލީކަން ވެސް ފުލުހުން އެ ވަނީ ޔަގީންކޮށްފަ އެވެ. ހަމަ ޔަގީނުންވެސް އެ މައުލޫމާތަކީ ފުލުހުން އިއްޔެއަކު މިއަދަކު ހޯދައިގަންނާނެ ކަންތައްތަކެއް ނޫނެވެ. އެހެން ވީމާ، ބަޔަކު ރިލްވާން ގެއްލުވާލި ކަމަށް ބުނުމުގެ ޖާގަ މި ހުޅުވެނީ މި ހިސާބުންނެވެ. ޔަގީންވާ ކަމަކީ ތަހުގީގު ވަރަށް ކުރިން ޝައްކު ކުރެވޭ ބަޔަކު ތިބެގެން އެ ބަޔަކު ހައްޔަރު ވެސް ކުރިކަމެވެ. ފަސް މީހަކު ފުލުހުން ހައްޔަރު ކުރި އިރު އޭގެ ތެރޭގައި ސުވައިދު ވެސް ހިމެނުނެވެ. އެހެން ނަމަވެސް ހެކި ނެތް ކަމަށް ބުނެ އެ އެންމެން ވެސް އޭރު ވަނީ ދޫކޮށްލައިފަ އެވެ.\nފުލުހުންގެ ސްޕްރިންޑެންޓެންޓް ޕޮލިސް އަބްދުﷲ ޝަތީހް ވިދާޅުވަނީ އެ އެންމެން ވެސް އޭރު ދޫކޮށްލީ ކޯޓަށް ގެންދިޔުމުން އެކަށީގެންވާ ވަރަށް ހެކި ނެތުމުން ކަމަށެވެ. އެކަމަކު ނޫސްވެރިއެއް ވީނުވީއެއް ނޭނގި ގެއްލިގެން އުޅޭ އިރު، ބަޔަކު އޭނާ ކިޑްނެޕްކޮށް ގެއްލުވާލި ކަމަށް ތަހުގީގަށް ތުހުމަތުތައް ކުރެވެމުން އައި އިރު، ކްރިމިނަލް ކޯޓުން ހައްޔަރު ކުރި މީހުން ދޫކޮށްލުމަށް ކުރި ހުކުމް ހައިކޯޓްގައި އިސްތިއުނާފް ނުކުރީ ކީއްވެ ހެއްޔެވެ؟ ނޫނީ ފުލުހުންނަށް އެ މީހުންގެ މައްޗަށް ލިބިފައި ހުރި ހެކިތައް ކޯޓަށް ހުށަނާޅަނީ ހެއްޔެވެ؟ މީގެ ކުރިން ހައްޔަރު ކުރެވުނު ބައެއް މީހުން ކޯޓުން ދޫކޮށްލަން އެންގުމުން ފުލުހުން ހައިކޯޓްގައި އެ މައްސަލަތައް އިސްތިއުނާފު ކޮށްފައި ވެސް އެބަ ހުއްޓެވެ. ފުލުހުން މައްސަލައަށް ދޭން ޖެހޭ ހަގީގީ ސަމާލުކަމާއި ފަރުވާތެރިކަން ދީފައި ނެތްކަން ސަތީހުގެ ވާހަކަތަކުން ހާމަވެ އެވެ. ސުވައިދު އާއި މައްސަލައިގައި ދެން ތިބި މީހުންގެ ޕާސްޕޯޓް ވެސް އެންމެ ކުޑަމިނުން ހިފަހައްޓާފައެއް ނުވެ އެވެ. ފުލުހުން ހައްޔަރު ކުރަން ބޭނުންވާ މީހަކު، މީގެ ކުރިން ވެސް ފުލުހުން ވަނީ އެކި ތުހުމަތުގައި ހައްޔަރު ވެސް ކޮށްފަ އެވެ. ކޯޓުން ދޫކޮށްލުމުން އަނެއްކާ އެހެން ތުހުމަތެއްގައި ހައްޔަރުކޮށް ބައެއް މީހުން ޖަލުގައި އަދިވެސް އެބަ ތިއްބެވެ. ގާނޫނޭ ކޯޓުތަކޭ ފުލުހުން ވަރަށް ފަސޭހައިން ބުނާނެ އެވެ. އެކަމަކު އެއީ ހަމަ ބަހަނާ އެވެ. ފުލުހުން ހައްޔަރު ކުރަން ބޭނުންވާ މީހަކު މީގެ ކުރިން ވެސް އޮތީ ހައްޔަރު ކުރެވޭނެކަން ދައްކާލައިފަ އެވެ.\nފުލުހުންގެ ތެރޭގައި ގިނަ ދުވަހު މަސައްކަތް ކުރެއްވި ބޭފުޅަކު ވިދާޅުވީ، އެވަރުގެ ބޮޑު ކަމެއްގައި ތުހުމަތުކޮށް ކުރިން ހައްޔަރުކޮށްފައިވާ މީހަކު ކުއްލިއަކަށް ރާއްޖެއިން ފުރައިގެން ދާން މަސައްކަތް ކުރާ ކަން ފުލުހުންގެ އިންޓެލިޖެންސަށް އޮންނަން ވާނީ އެނގިފަ އެވެ. އިންޓެލިޖެންސްގެ ލޯތައް އެ މީހުންނަށް ތިބެން ޖެހޭނީ ވެސް ފާރަވެރިވެގެންނެވެ. އެ މީހުން ފުރައިގެން ދިޔަ ފަހުން އެކަން ފުލުހުންނަށް އެލާޓްވި ނަމަ އެއީ ފުލުހުންގެ ބޮޑު ފޭލިއަރެއް ކަމަށް އޭނާ ގަބޫލު ކުރައްވަ އެވެ. އެކަން އެ މައްސަލައިގައި އެންމެ ބޮޑަށް ތުހުމަތު ކުރެވުނު ހ. ހިލްޓަން އަޒްލިފް ރައޫފާއި ސ. ހުޅުދޫ އަތިރިޔާގޭ މުހައްމަދު ސުވައިދު އާއި ކުޑަހެންވޭރަށް ނިސްބަތްވާ ބަޔަކު ގްރޫޕް ހަދާފައި ރާއްޖެއިން ބޭރަށް ދިޔަކަން މީޑިއާތަކަށް ތިލަވީ 2014 ގެ ޑިސެމްބަރު މަހު އެވެ. އަޒްލިފް އަކީ ވެސް އަދި އޭނާއާ އެކު ގްރޫޕް ހަދާފައި ސީރިއާއަށް ދިޔަކަމަށް ތުހުމަތު ކުރެވުނު މީހުންނަކީ، އަފްރާޝީމް އަލީގެ މަރާއި އެހެންވެސް އެންމެ ބޮޑެތި ޖަރީމާތަކުގެ ތުހުމަތުގައި ފުލުހުން އިނގިލި ދިއްކުރަމުން ދިޔަ ބަޔެކެވެ. މިފަދަ ބަޔަކު ފުލުހުންގެ ފާރަވެރި ލޯތަކުން ފިލައިގެން މިނިވަން ކަމާ އެކު ރާއްޖެއިން ބޭރަށް ދިޔައިރު އެކަން ހުއްޓުވަން ފުލުހުންނަށް މަސައްކަތެއް ކުރެވިފައި ނެތުމަކީ އޭނާ ބޮޑު ކަންބޮޑުވުމެކެވެ.\n"ޕަބްލިކް އިންޓަރެސްޓް ވެސް އޮތް މައްސަލައެއް މިއީ. އަނެއްކާ ކުރެވޭ ތުހުމަތުތައް ވަރަށް ގިނަ. އަޅުގަނޑަށް ހީވަނީ ވަރަށް އާލީ ސްޓޭޖެއްގައި ފުލުހުންނަށް އެނގިފައޭ އޮންނާނީ ރިލްވާން ގެއްލުވާލުމުގައި ގޭންގް ބައެއްގެ އަތެއް ވާކަން. އެއީ ސީސީޓީވީ އެކަލިސިސް އަކީ ތަހުގީގުގެ ވަރަށް ކުރީގައި ކުރާ ކަމެއް. ތަހުގީގެއް ފަށާތާ ހަތަރު ވަރަކަށް ހަފްތާގެ ތެރޭގައި އެކަން އޮންނާނީ އެނގިފައި. އެކަމަކު އެ ތުހުމަތު ކުރެވުނު ބަޔަކު ހައްޔަރުކޮށް ތަހުގީގަށް މައުލޫމާތުތަކެއް ހޯދުމަށް ހިޔެއް ނުވޭ ފުލުހުންނަށް އެކަށީގެންވާ މަސައްކަތްތަކެއް ކުރެވިފައިހުރިހެނެއް. އެހެން ނޫން ނަމަ އެ މީހުން މިއަދު ރާއްޖެއިން ބޭރަށް ދާ ހިސާބަކަށް ނުދާނެ. އަނެއްކާ އެ މީހުން ދިޔަފަހުން ހޯދަން ނެތް ދެއްތޯ އިންޓަޕޯލް ރެޑްނޯޓިސް ވެސް ނެރެފައެއް،" ފުލުހުންގެ ތެރޭގައި ގިނަ ދުވަހު މަސައްކަތް ކުރެއްވި އެބޭފުޅާ ވިދާޅުވި އެވެ.\nފުލުހުން ބަލަމުން އަންނަ ބައެއް މައްސަލަތަކުގައި ޝައްކު ކުރެވުނު މީހުން ބޭރަށް ފިލައިގެން މީގެ ކުރިން ވެސް ގޮސްފައި އެބަ ހުއްޓެވެ. މިސާލަކަށް ބާލަނަމަ، ހިމަންދޫ މައްސަލަ އާއި ރައީސްގެ ލޯންޗްކޮޅުގައި ބޮން ގޮއްވާލި މައްސަލައިގައި ތުހުމަތު ކުރެވޭ މީހުން ފިލައިގެން ވަނީ ގޮސްފަ އެވެ. އެހެން ނަމަވެސް އެ އެންމެން ހޯދުމަށް އިންޓަޕޯލްއާ ގުޅިގެން ފުލުހުން ވަނީ މަސައްކަތްތަކެއް ފަށައިފަ އެވެ. އެކަމަކު އަޒްލިފް އާއި ސުވައިދު މެން ހޯދުމަށް ފުލުހުންނަށް މިވަރަށް ވެސް މަސައްކަތް ކުރެވިފައެއް ނެތެވެ. އެ މައްސަލަ ބައްލަވާ ޑިޕާޓްމަންޓްގެ ހެޑް ސަތީހު އިއްޔެ ވިދާޅުވީ، އެ މައްސަލައިގައި މީހަކު ހޯދަން ރެޑް ނޯޓިސް އެއް އަދި ނެރެފައި ނެތް ކަމަށެވެ. އަދި އެ މައްސަލައިގައި ފުރަތަމަ ދުވަހު ވެސް ތުހުމަތު ކުރެވުނު އަޒްލިފް ރައޫފް އާއި ސުވައިދު ތިބި ހިސާބެއް ހޯދަން ވެސް ފުލުހުން ވަނީ ނުކުޅެދިފަ އެވެ. ދެން މިވަރުވީމާ މިއީ ލައްކަ ބޮޑުވަރެވެ!\nސީސީޓީވީ ފްޓޭޖުން ސަސްޕެކްޓުންތަކެއް ހޯދައިގަނެވުނު އިރު، ދެން އޮތީ ވަރަށް ވަރުގަދަ ހެއްކެކެވެ. ފުލުހުން އިއްޔެ ހާމަ ކުރި މައުލޫމާތުތަކުން އެނގޭ ގޮތުގައި ރިލްވާން ގަދަކަމުން ރަތް ކުލައިގެ ކާރަކަށް އެރުވި ކަމަށް ބުނާ، އެ ކާރުގެ ޑިކީގައި އޮތް ކާޕެޓަކުން ނެގުނު ފަސް އިސްތަށީގެ ތެރެއިން އެއް އިސްތަށިން ނެގުނު މައިޓޯ ކޮންޑްރިއަލް ޑީއެންއޭ ރިލްވާންގެ މަންމަގެ އެމްޓީ ޑީއެންއޭ އާއި ދިމާވެ އެވެ. މީގެ ހާމަވަނީ އެ ކާރުގެ ތެރެއަށް ކޮންމެވެސް އިރެއްގައި ރިލްވާން އަރުވާފައިވާ ކަމެވެ. އަދި ރިލްވާން ގެއްލުވާލި ރޭ އޭނާ ދިރިއުޅެމުން އައި ފްލެޓް ކައިރިން މީހަކު ހަޅޭލެވި އަޑާއި ރަތް ކުލައިގެ ކާރަކަށް އަރުވައިގެން މީހަކު ގެންދާތަން ފެނުމާ ރިލްވާން ގެއްލުމާ މިއީ އެއް ކޭސް އެއްކަން ފުލުހުންނަށް މިހާރު މި އޮތީ އެނގިފަ އެވެ. އެހެން ނަމަވެސް އެ ކާރުގެ ވެރިފަރާތް ކަމަށްވާ، އަޒްލިފް ރައޫފްގެ ކޮއްކޮ، އާލިފް ރައޫފް ކުރިން ހައްޔަރުކޮށް، ސުވާލު ކުރުން ނޫން ކަމެއް އެ މައްސަލައިގައި ކުރެވުނު ކަމަކަށް ފުލުހުން ނުބުނެ އެވެ. އެކަމަކު އެ ކާރުން ފެނުނު ތަކެތީގެ ތެރެއިން ރިލްވާންގެ ޑީއެންއޭއާ ގުޅޭ ޑީއެންއޭ އެއް ފެނުމަކީ ކާރުގެ ވެރިފަރާތުން ޒިންމާވާން ނުޖެހޭ ކަމެއް ހެއްޔެވެ؟ ކާރަށް އަރުވާ މީހުންނާއި އެ ކާރާ ގުޅިގެން ހިންގޭ ޖަރީމާތަކަށް އެ ކާރުގެ ވެރިފަރާތުން ޒިންމާތަކެއް ވާން ޖެހޭނެ އެވެ. އެކަމަކު އާލިފް ރައޫފް ހައްޔަރުކޮށް ޝަރީއަތެއް ކުރެވެމުން މި އަންނަނީ މުޅިން އެހެން މައްސަލައެއްގަ އެވެ. ޑީއެންއޭ ސާމްޕަލް ރިޕޯޓްތައް ލިބި ކަންތައްތަކެއް ކަށަވަރުވި ހިސާބުން އާލިފް ހިފާ ހައްޔަރު ނުކުރެވުމަކީ ފުލުހުންގެ ކޮންމެވެސް ހިސާބަކުން އިހުމާލުވާން ޖެހޭނެ ކަމެކެވެ. މިއީ އެ މީހުން ޖަވާބުދާރީވާން ޖެހޭނެ ކަމެކެވެ.\n"ކީތްވެހޭ ފުލުހުންނަށް ޝައްކު ކުރެވުނު ބަޔަކު ތިބި އިރު އެ މީހުން ހައްޔަރު ކުރަން ކަންތައްތަކެއް ނުކުރެވި އޮތީ. އެކަން ނުކުރެވި އޮތުން އެއީ އަޅުގަނޑަށް ބުނެވޭނީ އެއީ ފުލުހުންގެ ފެއިލިއާއޭ. އަނެއްކާ މިހާ ދުވަސްކޮށްފައި މައުލޫމާތުތަކެއް ހާމަ މި ކުރެވުނީ! އެކަމަކު އަޅުގަނޑުމެންނަށް ސަޕްރައިޒިން މައުލޫމާތުތަކެއް ނޫން އެއީ. މީގެ ކުރިން އާއިލާ އާއި ރަށްޓެހިންނާއި ޑިމޮކްރަސީ ނެޓްވޯކުން ހާމަކުރި މައުލޫމާތުތަކެއް މިއީ. ހަމައެކަނި ރަސްމީ ސިފައެއް މި އޮތީ ލިބިފައި. އަޅުގަނޑަށް ހީވަނީ މި ވަރު ބޮޑު ސީރިއަސް ކޭސްއެއްގައި ފުލުހުންގެ މިއަށް ވުރެ ބޮޑަށް މަސައްކަތް ކުރެވިފައި އޮންނަން ޖެހޭނެހެން. އަނެއްކާ މިހާ ދުވަހުން ކަންތައްތަކެއް ފުލުހުން އާންމު ކުރީއިރު،" ރިލްވާން މަސައްކަތް ކުރި މިނިވަން ނޫހުގެ އެޑިޓަރު ޒަހީނާގެ ވިސްނުން މި ހުރީ އެހެންނެވެ.\nފުލުހުންނަށް ރިލްވާންގެ މައްސަލައިގައި ގިނަ ވަގުތުތަކެއް ބޭކާރު ވެގެން ދިޔަ ކަމަށް ސަތީހު ވެސް އިއްޔެ އެއްބަސްވެ ވަޑައިގެންނެވި އެވެ. އެއީ ކޮންމެ ސަބަބަކާ ހުރެ ކަމަށް ވިޔަސް ރިލްވާންގެ މައްސަލަ އަސްލު ތަހުގީގު ކުރަން ޖެހޭ ގޮތަކަށް ތަހުގީގު ކުރެވިގެނެއް ނުދިޔަ އެވެ. އޭގެ ބަދަލުގައި އޭރު ފުލުހުން ބެލީ، މިނިވަން ނޫހުގެ އެޑިޓަރު ވިދާޅުވި ގޮތުގައި ރިލްވާން ގެއްލުވާލި ކަމަށް ބުނާ ވާހަކަތަކަކީ ސިޔާސީ މަގުސަދެއްގައި ދެއްކި ވާހަކަތަކެއްކަން ސާބިތުކޮށްދޭށެވެ. ފުލުހުން އެކަމެއްގައި މަތި އަޅުވަމުން ގޮސް ކާރުގެ ހާދިސާއާ ރިލްވާންއާ ގުޅުމެއް އޮތްކަން އަދި އެނގިފައެއް ނެތް ކަމަށް ވެސް ފުލުހުން އޮތީ ބުނެފަ އެވެ. ހަމައެކަނި ފުލުހުން ބުނާ ވާހަކައަކީ ތަހުގީގު ކުރުމަށް ފުރުސަތު ދިނުމަށެވެ. މިހާ ހިސާބުން ވެސް މުޅި މައްސަލައިގެ ތެރެއަށް ސިޔާސީ ކޮންމެވެސް ބާރުގަދަ ނުފޫޒުތަކެއް ވަދެ ހުއްޓުވާފައި ހުރި ކަމަށް ކުރެވޭ ޝައްކުތަކަށް ބާރުލިބެ އެވެ.\nރިލްވާން ގެއްލި ގިނަ ދުވަސްވާން ފެށުމުން ފެންމަތިވި އެންމެ ބޮޑު އެންމެ ބޮޑު އެއްވާހަކައަކީ އޭރުގެ ނައިބު ރައީސް އަހުމަދު އަދީބުގެ އޮފީހަކުން ވަގަށް ނެގި ލެޕްޓޮޕެއްގައި ހުރި ވަރަށް ސިއްރު މައުލޫމާތުތަކެއް ރިލްވާން އަށް މީހަކު ފޯރުކޮށްދިނުމެވެ. އެ މައުލޫމާތުތައް އޭނާ ފަޅާ އަރުވާލަފާނެ ކަމުގެ ބިރަށް އަދީބު ރާއްވަވައިގެން ކުރި ކަމެއް ކަމަށް ތުހުމަތު ކުރެވުމެވެ. އެހެން ނަމަވެސް ފުލުހުން ވެސް އަދި އަދީބު ވެސް އޭރު ތުހުމަތުތައް ދޮގު ކުރެއްވި އެވެ. އެހެން ނަމަވެސް އެވަރުން އަދި ހިތްހަމަ ޖައްސާލެވޭކަށް ނެތެވެ. އަދީބާ ގާތްގުޅުންތަކެއް އޮތް ފަރާތްތަކަކުން ވަނީ ރިލްވާން ރާއްޖެއިން ބޭރަށް ފުރައިގެން ގޮސްފައިވާ ކަމަށް ބުނެ މައްސަލައިގެ އަސްލު އޮޅުވާލަން ފޭކް ވެބްސައިޓެއް ވެސް އުފައްދައިގެން މަސައްކަތް ކޮށްފަ އެވެ. އަދި އޭގެ ފަހުން، ފުލުހުން އިއްޔެ ބުނެފައި ވަނީ މިދިޔަ އަހަރުގެ މެދެއްހާ ހިސާބުގައި ފޭކް ޕާސްޕޯޓެއް ބޭނުންކޮށްގެން ރިލްވާން ރާއްޖެއިން ބޭރަށް ދިޔަކަަމަށް ދެއްކުމަށް ބަޔަކު އޮޅުވާލަން މަސައްކަތް ކުރި މައްސަލައެއް ތަހުގީގު ކުރާ ކަމަށެވެ. މުޅި މައްސަލައިގެ އަސްލު އޮޅިވާލަން އަދީބާ ގުޅިފައިވާ ބަޔަކު މަސައްކަތް ކުރިކަމުގެ ހެކިތަކެއް ވެސް މި އޮތީ ފެންނާށެވެ. އެހެން ވީ އިރު އެ މައްސަލަ ތަހުގީގު ކުރުމުގައި އަދީބާ ހުރި ލިންކްތައް ފުލުހުންނަށް އެކަށީގެންވާ ވަރަށް ބެލުނު ހެއްޔެވެ؟ ހަމަ ގައިމު ވެސް ރައީސް ވިދާޅުވާ ގޮތުން އޭރުގެ ޕޮލިސް ކޮމިޝަނަރު ހުސެން ވަހީދު މެދުވެރި ކުރައްވައިގެން އަދީބުގެ މުޅި ނުފޫޒު ވަނީ ފުލުހުންގެ ތެރެއަށް ފަތުރާލައިފަ އެވެ. އެހެން ވީމާ އެ ތަހުގީގާ އަދީބާ ގުޅޭ ހިސާބުން އެ ތަހުގީގަށް ހުރަސް އަޅައި ހުއްޓުވާފައި އޮތުން ވަރަށް ކައިރި އެވެ. އިއްޔެ ފުލުހުން ހާމަކުރި ގިނަ މައުލޫމާތު ތަކަކީ މިއަދަކު އިއްޔެ އަކު ފުލުުހުންނަށް އެއްކުރި މައުލޫމާތުތަކެކޭ ހިތެއް ނުބުނެ އެވެ.\nމި ހުރިހާ ވާހަކަތަކަށް ވަރަށް ބޮޑަށް ބާރު ލިބޭ ގޮތަށް ހޯމް މިނިސްޓަރު މީގެ ކުރިން ވިދާޅުވެފައި ވަނީ، ނައިބު ރައީސް އަހުމަދު އަދީބާ ރިލްވާންގެ މައްސަލައިގައި ސުވާލު ކުރާ ކަމަށެވެ. އަދި އެ މައްސަލައިގައި ތުހުމަތު ކުރެވުނު އަޒްލިފް ރައޫފް ސީރިއާގައި ހަނގުރާމަ ކޮށް މަރުވެއްޖެ ކަމަށް ބުނި ނަމަވެސް އެކަން ގަބޫލު ކުރަން ހޯމް މިނިސްޓަރު ވަނީ ދެކޮޅު ހައްދަވައިފަ އެވެ. އަދި އަޒްލިފް ހޯދުމުގެ މަސައްކަތް ކުރާ ކަމަށް ވަނީ ވިދާޅުވެފަ އެވެ. އަޒްލިފް އާއި މައްސަލައިގައި ދެންވެސް ތުހުމަތު ކުރެވުނު ބަޔަކު ފިލައިގެން ދިޔުމުގައި ސިޔާސީ ނުފޫޒުތަކެއް އޮތް ކަމަށް ބުނުމުގެ ޖާގަވެސް ވަރަށް ބޮޑެވެ. އެއީ އަޒްލިފް ކަހަލަ ހައިޕްރޮފައިލް ކުށްވެރިއަކު ފިލައިގެން ދިޔުމަކީ ފަސޭހަކަމަކަށް ނުވާނެތީ އެވެ. އޭނާގެ ޕާސްޕޯޓް ހިފަހައްޓާފައި ވެސް ނެތިދާނެ އެވެ. ކޯޓު އަމުރެއް ވެސް ނެތިދާނެ އެވެ. އެކަމަކު ފުރަން އުޅޭކަން ފުލުހުންނަށް އެނގޭ ހިސާބުން ފިޔަވަޅު އެޅެން ވާނެ އެވެ. އެކަން ފުލުހުންނަށް ނޭނގި އޮވެދާނެ ކަމަށް ބުނުން ދައްޗެވެ.\n"މައްސަލައަށް ނުފޫޒުތަކެއް ވަދެފައި ހުރިކަން އިއްުޔެ ފުލުހުން ހާމަކުރި މައުލޫމާތުތަކުން އެބަ އިނގޭ. ފުލުހުންނަށް ތުހުމަތު ކުރެވޭ ބަޔަކު މިތަނުގައި ނުހިފެހެއްޓުމުން މި ނިކުންނަ ނަތީޖާ އަކީ އެ މައްސަލައިގައި ކިތަންމެ ހެއްކެއް ހޯދިޔަސް ކާކު މައްޗަށް ހޭ ދައުވާ ކުރަނީ. ކުޑަ ނަމަވެސް ހެއްކެއް ލިބުނު މީހަކު ވެއްޖިއްޔާ އެ ވަނީ ފިލައިގެން ގޮސްފައި. އަނެއްކައި މިކަން މި ކުރި ބަޔަކު ކުރި މަގުސަދެއް ވެސް ނުހޯދޭ. އެހެން ވީމާ މި ކަހަލަ ކްރައިމްތައް ހުއްޓުވަން ދެން ވަރަށް އުނދަގޫވާނެ އޭގެ ރީޒަންސް ނުހޯދެންޔާ. ފުލުހުންގެ ކޮންމެވެސް ފަށަލައަކުން މި އޮތީ އިހުމާލެއް އައިސްފައި،" ކުރިން ވެސް ވާހަކަ ދެއްކެވި ބޭފުޅާ ވިދާޅުވި އެވެ.\nކޮންމެ ވާހަކައެއް ދެއްކިއަސް އޮންނަ އުސޫލުން ކަންކުރި ކަމަށް ފުލުހުން ބުނި ނަމަވެސް ރިލްވާންގެ މައްސަލައިގައި ފުލުހުންގެ އިހުމާލެއް ނެތް ކަމަށް ބުނުމުގެ ޖާގަ އެކީހެން މިވަނީ ބަންދުވެފަ އެވެ. ފުލުހުންގެ ފަށަލަތަކެއްގެ އިހުމާލުވުންތަކެއްގެ ސަބަބުން ބަޔަކު ގަސްތުގައި ރާވައިގެން ނޫސްވެރިއަކު ގެއްލުވާލި މައްސަލައިގައި އިންސާފު ހޯދައިދިނުމުގެ ފުރުސަތު މި ވަނީ ހަނިވެފަ އެވެ. މީގެ އިތުރަށް ފުލުހުންގެ މިވަރު ބޮޑު އިހުމާލުވުމެއްގެ ސަބަބުން އެ މައްސަލަ މިނިވަން ކަމާ އެކު ދެ ފުށްފެންނަ ގޮތަކަށް ބެލިދާނެ ކަމާ މެދު ބޮޑެތި ސުވާލުތައް މި ވަނީ އުފެދިފަ އެވެ. ރިލްވާން ގެއްލުވާލި މައްސަލައިގައި ފުލުހުންގެ ފަށަލަތަކަކުން ވެފައި މި އޮތް ބޮޑު އިހުމާލު ނުބަލާ ދޫކޮށްލެވޭކަށް ނެތެވެ.\n"އަސްލު މިކަން އެބަ ޖެހޭ ނޭޝަނަލް އިންޓަގްރިޓީ ކޮމިޝަނުން ބަލަން. މިއީ ފުލުހުންގެ ބޮޑު އިހުމާލަކުން މި މައްސަލަ މިގޮތަށް ވެ އިންސާފެއް ނުލިބިފައި މި އޮތީ. ހިއުމަން ރައިޓްސް ކޮމިޝަނުން ވެސް އެބަ ޖެހޭ ބައެއްގެ ހައްގުތަކެއް މިގޮތަށް ގެއްލިފައިވާތީ މިކަން ބަލަން. މިއީ ނުބަލާ ދޫކޮށްލެވޭ ވަރަށް ބުރެ ބޮޑު އިހުމާލެއް،" ޒަހީނާ ވިދާޅުވި އެވެ.\nފުލުހުންގެ ތެރޭގައިވީ ބޮޑު އިހުމާލު ނުބަލައި ނޫނީ ދެ މައްސަލަ އެކީ ތަހުގީގު ނުކޮށް ރިލްވާން މައްސަލައިގެ ހަގީގަތް ހޯދިދާނެ ކަމަކަށް ނުފެނެ އެވެ. އެކަމަކު ހަގީގަތް ނުހޯދޭ ނަމަ ދެން ފެންނާނީ އަދި މިއަށް ވުރެ ބޮޑު ޖަރީމާ އެކެވެ. ރައްޔިތުން މަޖިލީހުގެ ކުރީގެ މެންބަރު އަދި ދީނީ އިލްމްވެރިޔާ އަފްރާޝީމް އަލީ ކަތިވަޅިން ކޮށާލައި މަރާލީ ވެސް ތިބުނާ، "ކުޑަހެންވޭރު"ން ކަމަށްވާ އިރު އެކަމުގެ އަޑިއަކަށް ވެސް ފުލުހުންނަކަށް ފީނައެއް ނުގަނެވުނެވެ. އެ ގަލެއް ނުފުރޮޅިގެއް އުޅެނިކޮށް މިބަޔަކު ނޫސްވެރިއެއް ވެސް ވަގަށް ނަަގައި ހެދި ގޮތެއް ހަދައިފި އެވެ. އެކަމަކު މިފަހަރު ވެސް ކުރެވުނު ކަމެއް ނެތެވެ. މަންމަ ބައްޕަޔަކަށް ދަރިއަކު ގެއްލިއްޖެ އެވެ. ނޫސްވެރިންނަށް އެ މީހުންގެ އެކުވެރި ރިލްވާން ގެއްލުނީ އެވެ. ހިތާމައިގެ ކޮޅެއް ނެތެވެ. މި މައްސަލައަށް އިންސާފު ލިބޭނޭ ކަމުގެ އުންމީދެއް އަދި ނެތެވެ.


Omicron fethurey minvaru ithuruvejje, nurakaa vanee kihaa varakun? | ThePress\nއޮމިކްރޯން ފެތުރޭ މިންވަރު އިތުރުވެއްޖެ، ނުރައްކާ ވަނީ ކިހާ ވަރެއް ވީމައި؟\nހިމަބިހި ފެތުރޭ ސްޕީޑްގައި އޮމިކްރޯން ފެތުރޭ: ޑރ. ޓޮމް ފްރީޑަން\nޕީސީއާރް ޓެސްޓު ހަދަން ކިއު ދަމާލާފައި / ފޮޓޯ: ދަ ޕްރެސް\nކޮވިޑްގެ އާ ވޭރިއަންޓްގެ ގޮތުގައި ފެނިގެން އުޅޭ އޮމިކްރޯން ވޭރިއަންޓް ހަލުވި ކަމާއެކު ރާއްޖޭގައި ފެތުރެމުންދާ ކަމަށް ވިދާޅުވެ ކުޑަކުދިންގެ ހާއްސަ ޑޮކްޓަރު އަދި މޯލްޑިވްސް ޓެކްނިކަލް އެޑްވައިސަރީ ގްރޫޕް އޮން އިމިއުނައިޒޭޝަންގެ ޗެޔާޕާސަން ޑރ. އަހުމަދު ފައިސަލް، ރޯގާގެ ނުރައްކަލުގެ މިންގަނޑާ މެދު ސުވާލު އުފައްދަވައިފިއެވެ.\nފައިސަލް މިހެން ވިދާޅުވީ، ޑރ. ޓޮމް ފްރީޑަން ކުރެއްވި ޓްވީޓެއް ރީޓްވީޓް ކުރައްވަމުންނެވެ. ޑރ. ޓޮމް ކުރެއްވި ޓްވީޓުގައި ވިދާޅުވެފައި ވަނީ، އިންފެކްޝަސް ޑިޒީޒް އައުޓްބްރޭކް ތަކުގައި 30 އަހަރު މަސައްކަތް ކުރެއްވުނު އިރު، އޮމައިކްރޯންގެ ސްޕީޑް ފަދަ އެއްޗެއް ދުވަހަކު ވެސް ދެކެވަޑައިނުގަންނަވާ ކަމަށެވެ. މިއީ އިމިއުން ނޫން އާބާދީއެއްގައި ހިމަބިހި ފެތުރޭ ފަދަ ސްޕީޑެއްގައި ފެތުރޭ އެއްޗެއް ކަމަށެވެ. އަދި އޮމިކްރޯން ފެތުރެން އަވަސް ވެފައި އިންކިއުބޭޓް ވާން ނަގާ މުއްދަތު ކުރު ކަމަށެވެ.\nމި ވާހަކަތަކަށް ތާއީދު ކުރައްވަމުން ރާއްޖޭގެ ހާލަތު ސިފަ ކުރައްވަމުން ފައިސަލް ވިދާޅުވީ، މިހާރު މި ބަލި ފެތުރޭލެއް ހަލުވި ކަން ފެންނަމުން އަންނަ ކަމަށާއި އޭގެ ސަބަބުން މަސައްކަތުގެ މާހައުލުގައި ސަލާން ބުނާ މީހުން ގިނަވެ، މަދުރަސާއަށް ނުދެވޭ ކުދިން ގިނަވަމުން އަންނަ ކަމަށެވެ. ހަމައެއާއެކު އާންމުންނަށް ހިދުމަތް ދޭން ޖެހޭ ތަންތަނުގައި ހިދުމަތްތައް ނުދެވި ލަސްވެފައި ވާ ކަމަށާއި ހޮސްޕިޓަލުން ދޭން ޖެހޭ ހިދުމަތްތައް މެދުކަނޑާލަން ޖެހިފައިވާ މި ދަނޑިވަޅުގައި މި ކަހަލަ ރޯގާއެއް ފައްތާނީ ކޮން ކެޓަގަރީއަކަށްތޯ އައްސަވާ އޭނާ ސުވާލު އުފެއްދެވިއެވެ. މި ރޯގާ ފައްތާނީ އާދައިގެ ރޯގާއަކަށް ތޯ ނުވަތަ ނުރައްކާތެރި ބަޔައްތޯ އޭނާ އެއްސެވިއެވެ.\nއައިޖީއެމްއެޗްގެ ކުޑަކުދިންގެ ހާއްސަ ޑޮކްޓަރު، ޑރ. އަހްމަދު ފައިސަލް\nމި ވޭރިއަންޓަކީ ހިމަބިހި ހާ ހަލުވި މިނެއްގައި ފެތުރޭ އެއްޗެއް ކަމަށާއި މީގެ ނުރައްކާ ވާނީ މި ބަލިން ރައްކާތެރިވުމަށް ޖަހަމުން އަންނަ ވެކްސިން ނުޖެހޭ މީހުންނަށް ކަމަށް ފައިސަލް ވިދާޅުވެއެވެ. އެގޮތުން ވެކްސިން ނުޖެހޭ އުމުރު ފުރާގެ ކުދިންނާއި ދުވަސްވީ މީހުންނާއި އެހެނިހެން ބަލިތައް ތަހައްމަލު ކުރާ މީހުންނަށް ނުރައްކާ އިތުރު ވާނެ ކަމަށް ފައިސަލް ފާހަގަ ކުރެއްވިއެވެ.\nމި ދުވަސްވަރުގައި ގޭ ބަންދުގައި ތިބޭ ނަމަ ސަމާލުވާން ޖެހޭ ކަންކަމަށް ވެސް ފައިސަލް ވަނީ އަލިއަލުއްވާ ލައްވާފައެވެ. ގޭގައި ތިބޭ އިރުވެސް މާސްކް އެޅުމާއި ގައިދުރު ކަން ދެމެހެއްޓުމާއި، ސާފުކަމަށް ސަމާލުކަން ދިނުމަކީ މިވަގުތު ކޮވިޑުން ރައްކާތެރިވުމަށް ކުރެވިދާނެ ކަންކަން ކަމަށް ފައިސަލް ވިދާޅުވިއެވެ.\nކޮވިޑްގެ ނުރައްކަލުގެ ވާހަކަ މި ވަގުތު ދައްކާއިރު، އެ ބަލި ޖެހިގެން މިވަގުތު ކުޑަކުއްޖަކު އެޑްމިޓްކޮށްފައި ނުވާ ކަމަށް އޭނާ ވިދާޅުވިއެވެ.\nމި ވަގުތު ރާއްޖޭގައި ކޮވިޑް ޖެހިފައި ތިބި މިހުންގެ އަދަދު ވަނީ 9500 އިން މައްޗަށް އަރާފައެވެ. އިއްޔެ 2137 މީހަކު ކޮވިޑަށް ޕޮޒިޓިވް ވެފައިވާ އިރު މުޅި ޖެނުއަރީ މަހުތެރޭ ކޮވިޑް ޖެހުނު މީހުންގެ ޖުމްލަ އަދަދު ވަނީ 13000 އިން މައްޗަށް އަރާފައެވެ. މި ވަގުތު ބަލި ޖެހިފައި ތިބި މީހުންގެ ތެރެއިން 43 މީހަކަށް މިހާރު އަންނަނީ އެޑްމިޓްކޮށްގެން ފަރުވާ ދެމުންނެވެ.\nކޮވިޑްގައި މިއަދު ވަނީ4މީހަކު މަރުވެފައެވެ. އެއީ ލާމު ކޮވިޑް ފެސިލިޓީގައި ފަރުވާ ދެމުން ދިޔަ ދެ މީހަކާއި އައްޑޫ ކޮވިޑް ފެސިލިޓީގައި ފަރުވާ ދެމުން ދިޔަ އެކަކާއި ހުޅުމާލެ ފެސިލީޓިގައި ފަރުވާ ދެމުން ދިޔަ އެކަކެވެ. އެއާއެކު މި މަހު މަރުވި މީހުންގެ އަދަދު މި ވަނީ7އަށް އަރާފައެވެ.\nހަބަރު ކޮވިޑް-19 އެޗްޕީއޭ އޮމިކްރޯން ޑރ. ފައިސަލް\nއިންޑިއާ: އޮމިކްރޯންގެ އާ ވޭރިއަންޓްތަކެއްގެ ބިރު ބޮޑުވެއްޖެ\nޗައިނާ: ރެކޯޑް ކޮވިޑް ކޭސްތަކާއެކު އޮފިޝަލުންތަކެއް މަގާމުން ދުރަށް!\nއޮމިކްރޯން ވޭރިއަންޓް ފެނުނު ފަހުން ބައި މިލިއަން ކޮވިޑް މަރު!\nއޮމިކްރޯން ވޭރިއަންޓް އުފެދުނީ މީދަލުގެ އާބާދީގައި: ޗައިނާ\nއޮމިކްރޯން ސަބްވޭރިއަންޓްގެ އިންޒާރު، ޑަބްލިއުއެޗްއޯއިންވެސް ދީފި


SunOnline: Aguhuri inaamuthakaa eku STO in haassa promotion eh fashaifi\nއަގުހުރި އިނާމުތަކަކާ އެކު އެސްޓީއޯ އިން ހާއްސަ ޕްރޮމޯޝަނެއް ފަށައިފި\nއަހުމަދު ޖައިޝަން 01 Sep 2019, 16:50\n"ހޭއްޔާ" ޕްރޮމޯޝަން ފެށުމުގެ ރަސްމިއްޔާތުގެ ތެރެއިން --- ސަން ފޮޓޯ\n"މަކީޓާ" ބްރޭންޑުގެ ހާޑްވެއާ ގަނެގެން ބޮޑެތި އިނާމުތައް ލިބޭ ޕްރޮމޯޝަނެއް އެސްޓީއޯ ހޯމް އިމްޕްރޫވްމެންޓުން މިއަދު ފަށައިފި އެވެ.\n"ހޭއްޔާ"ގެ ނަމުގައި މިއަދު ފެށި އެ ޕްރޮމޯޝަނަކީ ހާއްސަ މުބާރާތެއް ވެސް ހިމެނޭ ގޮތަށް ކުރިއަށް ގެންދިޔުމަށް ނިންމާފައިވާ ޕްރޮމޯޝަނެކެވެ. އެ ޕްރޮމޯޝަން ރަސްމީކޮށް ފަށްޓަވާދެއްވާފައި ވަނީ އެސްޓީއޯގެ މެނޭޖިން ޑިރެކްޓަރު ހުސައިން އަމްރެވެ.\nއެ ޕްރޮމޯޝަން ފެއްޓެވުމުގެ ރަސްމިއްޔާތުގައި ވާހަކަފުޅުދައްކަވަމުން އަމްރު ވިދާޅުވީ މިއަދުން ފެށިގެން މި މަހުގެ ހަތެއްގެ ނިޔަލަށް އެ ޕްރޮމޯޝަންގެ ދަށުން ކުރިއަށް ގެންދާ މުބާރާތުގައި ބައިވެރިވުމުގެ ފުރުސަތު ހުޅުވާލާފައިވާ ހުންނާނެ ކަމަށެވެ.\n"ކޮންމެ ދިވެއްސަކަށް ވެސް މި މުބާރާތުގައި ބައިވެރިވުމުގެ ފުރުސަތު އޮންނާނެ،" އަމްރު ވިދާޅުވި އެވެ.\nއެސްޓީއޯ އިން ބުނި ގޮތުގައި އެ މުބާރާތުގައި އެއްވަނަ އަށް ހޮވޭ ފަރާތަކަށް 50،000 ރުފިޔާ ފައިސާގެ އިނާމެއް ލިބިގެން ދާނެ އެވެ.\nމުބާރާތުގެ ގައިޑްލައިން އެސްޓީއޯގެ ވެބްސައިޓުން ލިބޭނެ ކަމަށް އެސްޓީއޯއިން ބުނެ އެވެ.\nއެ މުބާރާތުގައި ބައިވެރިވުމުގެ ފުރުސަތު މިމަހުގެ ހަތެއްގެ ނިޔަލަށް ކުރިއަށް ދިޔަ ނަމަވެސް އެ ހޭއްޔާ ޕްރޮމޯޝަން އެއް މަހުގެ ނިޔަލަށް ކުރިއަށްދާނެ އެވެ. އެ ޕްރޮމޯޝަންގެ ދަށުން މަކީޓާ ބްރޭންޑުގެ ހާޑްވެއާއިން 25 ޕަސެންޓާ ހަމައަށް ޑިސްކައުންޓް ލިބޭނެ ކަމަށް އެސްޓީއޯ އިން ބުނެފައިވެ އެވެ.\nޕްރޮމޯޝަންގައި ބައިވެރިގެން 100،000 ރުފިޔާއާ ހަމައަށް އަގުހުރި އިނާމު ލިބުމުގެ ފުރުސަތު އޮންނާނެ ކަމަށް އެސްޓީއޯ އިން ފާހަގަކޮށްފައިވެ އެވެ.


ރައީސުލްޖުމްހޫރިއްޔާ ސިންގަޕޫރަށް ކުރެއްވި ރަސްމީ ދަތުރުފުޅު ނިންމަވާލެއްވުމަށްފަހު ރޭ މާލެވަޑައިގެންފި – Maldivian Democratic Party\nރައީސުލްޖުމްހޫރިއްޔާ ސިންގަޕޫރަށް ކުރެއްވި ރަސްމީ ދަތުރުފުޅު ނިންމަވާލެއްވުމަށްފަހު ރޭ މާލެވަޑައިގެންފި\nރައީސުލްޖުމްހޫރިއްޔާ މުޙަންމަދު ނަޝީދު ސިންގަޕޫރަށް ކުރެއްވި ރަސްމީ ދަތުރުފުޅު ނިންމަވާލެއްވުމަށްފަހު ރޭ މާލެވަޑައިގެންފިއެވެ.\nރައީސުލްޖުމްހޫރިއްޔާގެ މި ދަތުރުފުޅުގައި ސިންގަޕޫރުގެ ރައީސް މިސްޓަރ އެސް.އާރު ނާދަނާ އަދި ބޮޑުވަޒީރު ލީ ސިއެން ލޫންގއާ ބައްދަލުކުރައްވައި ސިންގަޕޫރާއި ދިވެހިރާއްޖެއާ ދެމެދުގައި އޮންނަ ގާތް ރަޙްމަތްތެރިކަމުގެ ގުޅުމާއި މިގުޅުން އިތުރަށް ބަދަހިކުރެއްވުމާބެހޭގޮތުން ވާހަކަފުޅު ދެއްކެވިއެވެ. އަދި ސިންގަޕޫރުން ރާއްޖެއަށް ވެދެއްވަމުން ގެންދަވާ އެކިއެކި އެހީތަކަށްޓަކައި ސިންގަޕޫރުގެ ރައީސަށާއި ސަރުކާރަށާއި ރައްޔިތުންނަށް ރައީސުލްޖުމްހޫރިއްޔާ ޝުކުރު އަދާކުރެއްވިއެވެ.\nރައީސުލްޖުމްހޫރިއްޔާ މުޙަންމަދު ނަޝީދަށް ސިންގަޕޫރު ސަރުކާރުން ރަސްމީގޮތުން މަރްޙަބާ ދެންނެވުމަށް ސިންގަޕޫރުގެ ރައީސްގެ ރަސްމީ ގަނޑުވަރު، އިސްތާނާގައި ވަރަށް ކުލަގަދަ ރަސްމިއްޔާތެއް ބާއްވައި ވަރަށް ހޫނު މަރްޙަބާއެއް ދަންނަވާފައިވެއެވެ.\nރައީސް ނަޝީދު އަށް މަރްޙަބާ ވިދާޅުވީ، ސިންގަޕޫރުގެ ބޮޑުވަޒީރު މިސްޓަރ ލީ ސިއެން ލޫންގއެވެ. އެއަށްފަހު، ރައީސުލްޖުމްހޫރިއްޔާއާއި ސިންގަޕޫރުގެ ބޮޑުވަޒީރު ޑަޔަސްއަށް އަރާވަޑައިގަތުމުން ދިވެހިރާއްޖޭގެ ޤައުމީ ސަލާމާއި ސިންގަޕޫރުގެ ޤައުމީ ސަލާން ކުޅުނެވެ. އަދި ރައީސްގެ ޝަރަފްގައި އޮތް ގާޑް އޮފް އޮނަރއެއް، އެމަނިކުފާނު އިންސްޕެކްޓް ކޮށްދެއްވިއެވެ.\nރައީސުލްޖުމްހޫރިއްޔާއަށް ރަސްމީގޮތުން މަރްޙަބާ ދެންނެވުމުގެ ރަސްމިއްޔާތުގައި، ސިންގަޕޫރުގެ ބައެއް ވަޒީރުންނާއި، ސިންގަޕޫރު ސަރުކާރުގެ ޢިއްޒަތްތެރިންނާއި، ސިންގަޕޫރުގައި ތިއްބަވާ ބޭރު ޤައުމުތަކުގެ ސަފީރުން ރައީސުލްޖުމްހޫރިއްޔާއަށް ތަޢާރުފުކޮށް އެރުވިއެވެ. އަދި ރައީސުލްޖުމްހޫރިއްޔާގެ އަރިހުގައި މިދަތުރުފުޅުގައި ގެންދެވި ދިވެހި ވަފްދުގެ ބޭފުޅުން، ސިންގަޕޫރުގެ ބޮޑުވަޒީރަށް ތަޢާރުފުކޮށް އެރުވިއެވެ.\nމީގެ އިތުރުން، ރައީސުލްޖުމްހޫރިއްޔާގެ ޝަރަފްގައި، ސިންގަޕޫރުގެ ބޮޑުވަޒީރު އިއްޔެ މެންދުރު ރަސްމީ ފަރިއްކޮޅެއް ބޭއްވެވިއެވެ. މި ފަރިއްކޮޅުގައި ރައީސުލްޖުމްހޫރިއްޔާ ދެއްކެވި ވާހަކަފުޅުގައި، ދިވެހިރާއްޖެއާއި ސިންގަޕޫރާ ދެމެދު ވިޔަފާރީގެ ގުޅުން އޮންނަތާ 70 ވަރަކަށް އަހަރު ވެއްޖެކަން ފާހަގަކުރެއްވިއެވެ. އަދި ސިންގަޕޫރަކީ ރާއްޖޭގެ ވިޔަފާރީގެ ވަރަށްބޮޑު ބައިވެރިއެއް ކަމަށާއި ސިންގަޕޫރަކީ ދިވެހިން ވަރަށް ލޯބިވާ ތަނެއް ކަމަށްވެސް ވިދާޅުވިއެވެ.\nސިންގަޕޫރުގައި މިހާރު ހިނގަމުންދާ އޭޝިޔާ ޕެސިފިކް ވޯޓަރ މިނިސްޓަރޒް ފޯރަމްގައި ރައީސުލްޖުމްހޫރިއްޔާ އިއްޔެ ތަޤްރީރު ކުރެއްވިއެވެ. މި ތަޤްރީރުގައި، މުސްތަޤްބަލުގައި ދުނިޔޭގެ ފެނުގެ ރައްކާތެރިކަން ކަށަވަރު ކުރުމަށް އެންމެ މުހިންމު ކަމަކީ، ތިމާވެށްޓާ ރައްޓެހި ގޮތްތައް ބޭނުންކުރުން އިތުރުކުރުން ކަމުގައި އެމަނިކުފާނު ވިދާޅުވިއެވެ. އަދި ރާއްޖޭގެ ސަރަޙައްދުގެ 99 ޕަސެންޓަކީ ކަނޑުގެ ސަރަޙައްދު ކަމުގައިވިޔަސް، ރާއްޖެއަށްވަނީ ފެން ލިބުމުގެ ދަތިކަން ވަރަށް ބޮޑަށް ކުރިމަތިވެފައިކަންވެސް ފާހަގަކުރެއްވިއެވެ.\nމި ދަތުރުފުޅުގައި ރައީސުލްޖުމްހޫރިއްޔާ މުޙަންމަދު ނަޝީދު ސިންގަޕޫރުގެ ނޭޝަނަލް އޯކިޑް ގާރޑްންއަށް ޒިޔާރަތް ކުރެއްވިއެވެ. މި ޒިޔާރަތުގައި އެމަނިކުފާނުގެ ނަންފުޅަށް ނިސްބަތްކޮށް، ސިންގަޕޫރުގެ ނޭޝަނަލް އޯކިޑް ގާރޑްންގެ އޯކިޑް މަލަކަށް ނަން ދިނުމުގެ ރަސްމިއްޔާތެއްވެސް ބޭއްވުނެވެ. މިއީ ސިންގަޕޫރަށް ވަޑައިގަންނަވާ ބޭރު ޤައުމުތަކުގެ ޢިއްޒަތްތެރިންނަށް ސިންގަޕޫރު ސަރުކާރުގެ ފަރާތުން އަރުވާ ޝަރަފެކެވެ. .\nސިންގަޕޫރުގައި ހުންނަ ދިވެހިރާއްޖޭގެ ހައިކޮމިޝަނުން އިންތިޒާމު ކުރައްވައިގެން ބޭއްވެވި ބިޒްނަސް ފޯރަމްގައިވެސް ރައީސުލްޖުމްހޫރިއްޔާ ބައިވެރިވެވަޑައިގެންނެވިއެވެ.


12 aharu kurin ware house eh bandhu kurumun badhal dheyn jehijje | Mihaaru\nކަސްޓަމްސް: ކަސްޓަމްސުން ބަދަލު ދޭންޖެހުނީ 12 އަހަރު ކުރިން ބޮންޑެޑް ވެއާ ހައުސެއް ބަންދުުކުރި މައްސަލާގައި--ފޮޓޯ/މިހާރު\n12 އަހަރު ކުރިން ވެއާ ހައުސްއެއް ބަންދުކުރި މައްސަލާގައި ދައުލަތުން ބަދަލުދޭން ޖެހިއްޖެ\n10 އޮކްޓޯބަރ 2017 - 13:193comments\nމީގެ 12 އަހަރު ކުރިން 2005 ވަނަ އަހަރު އަމިއްލަ ކުންފުންޏަކުން ކުއްޔަށް ހިފާފައި ހުރި ބޮންޑެޑް ވެއާ ހައުސެއް މަހަކަށް ވުރެ ގިނަ ދުވަސް ވަންދެން ކަސްޓަމްސުން ބަންދުކޮށްފައި ބެހެއްޓި މައްސަލާގައި އެ ކުންފުނިން މިދިޔަ އަހަރު ދައުވާ ކުރުމުން ކަސްޓަމްސްގެ މައްޗަށް ކޯޓުން މިމަހުގެ ހަތަރު ވަނަ ދުވަހު ހުކުމްކުރީ ގެއްލުމުގެ ބަދަލުގެ ގޮތުގައި 691،000 އަށް ވުރެ ގިނަ ރުފިޔާ އެ ކުންފުންޏަށް ދެއްކުމަށެވެ.\nކޯޓުގެ ހުކުމުގައިވާ ގޮތުން އެ ބަދަލަކީ އެ ވެއާ ހައުސް ބަންދުކޮށްފައި ހުރި މުއްދަތުގައި، އެ ކުންފުނިން ރާއްޖެ އެތެރެކުރި މުދާ ވައްދާނެ ތަނެއް ނެތިގެން ޑެމެރޭޖްގެ ގޮތުގައި ޕޯޓްސް އޮތޯރިޓީއަށް އެ ކުންފުނިން ދެއްކި ފައިސާ އެވެ. އެ ފައިސާ އެ ކުންފުނިން ދައްކަން ޖެހުނީ ކަސްޓަމްސުން ގަވާއިދާ ޚިލާފަށް ވެއާ ހައުސް ބަންދު ކުރުމުން ކަމަށާއި އެހެންވެ އެ ގެއްލުމަކީ ކަސްޓަމްސުން ޒިންމާވާން ޖެހޭނެ ކަމެއް ކަމަށް އެ ހުކުމުގައިވެ އެވެ.\nގާޒީ އަލީ އަބްދުﷲ ކުރެއްވި އެ ހުކުމުގައި ކަސްޓަމްސަށް އަންގާފައިވަނީ އެ ފައިސާ ހަ މަސް ތެރޭގައި ދެއްކުމަށެވެ.\nއެ މައްސަލާގައި ވަކީލުންގެ ފީ އާއި ޕިއުނިޓިވް ޑެމޭޖަސްގެ ގޮތުގައި ލިބުނު ގެއްލުން ވެސް ކަސްޓަމްސްގެ ކިބައިން ނަގައިދޭން އެ ދައުވާގައި އެދިފައި ވިޔަސް ހުކުމުގައިވާ ގޮތުން އެކަންކަން ސާބިތުކޮށްދެވޭ ވަރުގެ ހެއްކެއް ނެތުމުން އެ ބަދަލު ނަގައެއް ނުދެވޭނެ އެވެ،\nއިތުރު ލިޔުންތައް ސިވިލް ކޯޓް ކަސްޓަމްސް އިމްޕޯޓް މުދާ


1 Aharah Council Inthihaabu Fas Kurumah Member Shareef Govaalaifi - Vaguthu\nއަންނަ މަހުގެ ހަތަރުވަނަ ދުވަހު ބޭއްވުމަށް ހަމަޖެހިފައިވާ ލޯކަލް ކައުންސިލް އިންތިހާބާއި އަންހެނުންގެ ތަރައްގީއަށް މަސައްކަތް ކުރާ ކޮމެޓީގެ އިންތިހާބު އެއް އަހަރު ދުވަހަށް ފަސް ކުރުމަށް މަރަދޫ ދާއިރާގެ މެންބަރު އިބްރާހީމް ޝަރީފް (މަވޯޓާ) ގޮވާލައިފިއެވެ.\nޝަރީފް ކުރެއްވި ޓްވީޓެއްގައި ވިދާޅުވީ މިވަގުތު އެންމެ މުހިއްމީ އާއްމުންގެ ސިއްހަތު ކަމަށެވެ. އޭނާ ވިދާޅުވީ އިންތިހާބު އެއް އަހަރަށް ފަސްކޮށް މިހާރު ހިނގަމުންދާ ކައުންސިލްތަކުގެ ދައުރު އެއް އަހަރަށް ދުވަހަށް ދައްމާލުމަށް ގާނޫނަށް އިސްލާހު ހުށަހަޅަން ގޮވާލާ ކަމަށެވެ. ޝަރީފް މިފަދައިން ގޮވާލެއްވިއިރު އެމްޑީޕީގެ ގިނަ މެންބަރުން އިންތިހާބު ފަސް ކުރުމަށް ތާއީދެއް ނުކުރައްވައެވެ. ގިނަ މެންބަރުން ގަބޫލުކުރާ ގޮތުގައި އިންތިހާބު ފަސް ކުރަންޖެހޭ ފަދަ އެއްވެސް ހާލަތެއް ރާއްޖޭގައި ނެތް ކަމަށް ވިދާޅުވެއެވެ.\nނަމަވެސް މިދިޔަ ބުރާސްފަތި ދުވަހު އާއްމު ސިއްހަތުގެ ކުއްލި ނުރައްކަލުގެ ހާލަތު އިއުލާން ކުރުމާއި ގުޅިގެން އިލެކްޝަންސް ކޮމިޝަނުން ވަނީ އަންނަ މަހުގެ ހަތަރުވަނަ ދުވަހު ބޭއްވުމަށް ނިންމި އިންތިހާބު އަންނަ މަހުގެ 18ވަނަ ދުވަހު ބޭއްވުމަށް ނިންމާފައެވެ.\nއިލެކްޝަންސް ކޮމިޝަނުން މިއަދު ވަނީ ސިޔާސީ ޕާޓީތަކާއި އެކުގައި އިންތިހާބާއި ގުޅިގެން ދެން ކަންކުރަންވީ ގޮތާއި ގުޅޭ ގޮތުން މަޝްވަރާ ކޮށްފައެވެ. އެ ކޮމިޝަނުގެ ނާއިބު ރައީސް އަހުމަދު އަކްރަމް ކުރެއްވި ޓްވީޓެއްގައި ވަނީ އިންތިހާބާއި މެދު އެ ކޮމިޝަނުން ނިންމާ ނިންމުމެއް މާދަމާ އިއުލާން ކުރައްވާނެ ކަމަށް ވިދާޅުވެފައެވެ.\nރާއްޖޭގައި ކޮވިޑް19 ގެ ކޭސްތައް ފެނުމާއި ގުޅިގެން ގިނަ އަދަދެއްގެ މީހުން ދިޔައީ އިންތިހާބު ފަސް ކުރުމަށް ގޮވާލަމުންނެވެ. އޭގެތެރޭގައި އާއްމު ރައްޔިތުންގެ އިތުރުން ސަރުކާރު ކޯލިޝަންގައި ހިމެނޭ ޕާޓީތަކާއި މަޖިލިސް މެންބަރުންވެސް ހިމެނެއެވެ. އެގޮތުން އެމްއާރްއެމް އިން ވަނީ އިންތިހާބު ފަސް ކުރުމަށް ގޮވާލާ، އެ ކޮމިޝަނަށް ސިޓީއެއް ފޮނުވާފައެވެ.\nއިންތިހާބު ލަސްކުރުމަކީ ހައްލެއްތޯ ވިސްނަބަލަ މިހާރަށްވުރެ ވިސްނުންތެރި ހިންގުންތެރިން ބޭނުންވެފަ ތިބި މި ދަނޑިވަޅުގަ އިންތިހާބު އަވަސް ކުރުން މުހިންމު ނޫ ނީ މި އައްނިގެ ނުފޫޒުން މިގައުމު ސަލާމަތެއް ނުކުރެވޭނެ\nމުސާރަޔާ އިނާޔަތްތައް ނުލިބޭގޮތަށް ތިބެންޏާތިބޭ!ރައްޔަތުން ކަލޭމެން ހޮވާފަތިބީ ގޮނޑިހޫނުކުރަންދޯ!ކޮންމެހެން މުސާރަލިބޭގޮތަށް ކަމެއްނުކޮށް ޓީވީބަލަން ތިބޭނެކަމެއްނެތް!ތީބޭކާރުބައެއް!މަޖިލިސްއަކުން ވާފައިދާއެއްނެތް!ތީއުވާލަންވެއްޖެތަނެއް\nމާޗް 15, 2020 08:22\nމިސޮރު މިއީ ބީތާއެއްދޯ


20 Gaidhee akah Raees Yameen luikoh dhevvaifi | Mihaaru\nމާފުށީ ޖަލުގައި ހުކުމް ތަންފީޒު ކުރާ ގައިދީންތަކެއް ރަސްމިއްޔާތެއްގައި ބައިވެރިވަނީ. - ފޮޓޯ: މިހާރު\n20 ގައިދީއަކަށް ރައީސް ޔާމީން އަދަބު ލުއިކޮށް ދެއްވައިފި\n14 ނޮވެމްބަރ 2017 - 12:59 21 comments\nއެކިއެކި ކުށްތަކުގައި ޖަލު ހުކުމް ތަންފީޒު ކުރަމުން އައި 20 ގައިދީއަކަށް ރައީސް އަބްދުﷲ ޔާމީން އަދަބު ލުއިކޮށް ގޭބަންދަށް ބަދަލުކޮށްފި އެވެ.\nމޯލްޑިވްސް ކަރެކްޝަނަލް ސާވިސްގެ މީޑިއާ އޮފިޝަލަކު މިއަދު ވިދާޅުވީ އެ 20 ގައިދީންނަށް ރައީސް ޔާމީން އަދަބު ލުއިކޮށް ދެއްވީ މައާފު ދިނުމާއި އަދަބު ލުއިކޮށް ދިނުމުގެ ގާނޫނުގެ ދަށުން ކަމަށެވެ. އެގޮތުން އެ ގައިދީން ގޭބަންދަށް ބަދަލުކޮށްފައިވާ ކަމަށް ވެސް އޭނާ ވިދާޅުވި އެވެ.\n"އެއް މަސް ދުވަހަށް ގޭބަންދަށް، އެއަށްފަހު، ރަށު ބަންދަށް ދެ މަސް ދުވަހަށް، އެ މުއްދަތުގެ ތެރޭގައި ކުށެއް ކޮށްފިއްޔާ އަނބުރާ ޖަލަށް ދާން ޖެހޭނީ،" އޮފިޝަލް ވިދާޅުވި އެވެ.\nނަމަވެސް އެ ގައިދީންނާ ބެހޭ ތަފުސީލެއް މީޑިއާ އޮފިޝަލް ނުދެއްވަ އެވެ. އެނގިފައިވާ ގޮތުގައި ގޭބަންދަށް ބަދަލުކުރި ގައިދީންގެ ތެރޭގައި ހިމެނެނީ ކުދިކުދި ކުށްތަކުގައި ޖަލަށްލާފައި ތިބި ބައެކެވެ.\n"ގައިދީންގެ އަދަބު ލުއިކޮށް ދިނުމާ ގުޅިގެން އިއްޔެ އެމީހުން ގޭބަންދަށް ބަދަލުކުރީ،" އޮފިޝަލް ވިދާޅުވި އެވެ.\nމައާފް ދިނުމާއި އަދަބު ލުއިކޮށްދިނުމުގެ ގާނޫނުގެ ދަށުން، މައާފު ކޮށްދީގެން ނުވާނެ ކުށްތަކުގެ ތެރޭގައި މީހުން މެރުމާއި މަސްތުވާތަކެތި ޓްރެފިކް ކުރުމާއި ކުޑަކުއްޖަކާ މެދު ޖިންސީ އަމަލު ހިންގުމާއި ޓެރަރިޒަމްގެ ކުށްތައް ފަދަ ބޮޑެތި ކުށްތައް ހިމެނެ އެވެ. އެކަމަކު އެ ފަދަ ކުށްތަކުގައި ޖަލަށްލާފައި ތިބޭ މީހުންގެ އަދަބު ލުއިކޮށްދޭން ގާނޫނުން ހުރަހެއް ނެތެވެ.\nރައީސުލްޖުމްހޫރިއްޔާ އަށް ލިބިވަޑައިގަންނަވާ ޚާއްސަ ފުރުސަތުގެ ގަވާއިދުގެ ދަށުން، ޖިނާއީ ކުށްތަކުގައި ޖަލަށް ލާފައި ތިބޭ މީހުންގެ އަޚުލާގަށް ބެލުމަށް ފަހު، އެއީ މުޖުތަމައަށް ފައިދާއެއް ހުރި މަސައްކަތެއް ކުރާ މީހަކު ނަމަ، އެމީހަކު ކޮށްފައިވާ ކުށަކަށް މައާފް ދިނުމުގެ ބާރު އެމަނިކުފާނަސް ލިބިވަޑައިގަންނަވަ އެވެ.\nމައާފް ދިނުމާއި އަދަބު ލުއިކޮށް ދިނުމުގެ ގާނޫނުގެ ދަށުން މީގެ ކުރިން ވެސް ކުށްވެރިން ދޫކޮށްލާފައިވެ އެވެ.\nއިތުރު ލިޔުންތައް ގައިދީން ސަރުކާރު މާފުށީ ޖަލު ރައީސް އަބްދުﷲ ޔާމީން ކަރެކްޝަނަލް ސާވިސް\nއަބްދުﷲގެ މަރާ ގުޅޭ ތުހުމަތުތަކަށް ޖަވާބެއް ނެތް!


Dhivehi Fannaanunge Faraathun Fuluhunnah Mask Aai Angi Hadhiyaakohffi - Vaguthu\nދިވެހި ފަންނާނުންގެ ފަރާތުން ފުލުހުންނަށް ޕީޕީއީ ހަދިޔާކޮށްފި\nދިވެހި ފިލްމީ ތަރިންގެ ފަރާތުން ފުލުހުންނަށް މާސްކާއި އަންގި، އަދި ސެނެޓައިޒާ ފުޅި ހަދިޔާކޮށްފިއެވެ.\nފިލްމީ ތަރިންގެ ފަރާތުން މި ތަކެތި ހަދިޔާ ކުރުމުން ފުލުހުން ވަނީ ފިލްމީ ފަންނާނުންނަށް ހާއްސަ ޝުކުރެއް ދަންނަވާފައެވެ.\nފުލުހުންގެ ފަރާތުން މި ތަކެއްޗާއި ހަވާލުވި އިސް ފަރާތްތަކުގެ ތެރޭގައި ކޮމިޝަނަރ އޮފް ޕޮލިސް މުހައްމަދު ހަމީދު ހިމެނެެވެ.\nއަދި ފުލުހުންނާއި މި ތަކެތި ހަވާލުކުރުމުގައި ދިވެހި ފިލްމީ ތަރިންގެ ފަރާތުން ބައިވެރިވެފައި ވަނީ، މަޝްހޫރު ބަތަލާ ނިއުމާ މުހައްމަދު އާއި ފިލްމީ ދާއިރާގައި ހަރަކާތްތެރިވަމުން އަންނަ މަޝްހޫރު ފެޝަން ޑިޒައިނާ ޖާދުﷲ އާއި މޯލްޑިވްސް ފިލްމު އެސޯސިއޭޝަން (އެމްއެފްއޭ) ގެ ރައީސް އަބްދުﷲ ޝިވާޒް (މާސްކޭ) އެވެ.\nރާއްޖޭގެ ހުރިހާ ފަންނާނުންގެ ނަމުގައި ހަދިޔާކުރި ތަކެތީގެ ތެރޭގައި ހިމެނެނީ 1،000 ސާޖިކަލް މާސްކާއި 1،000 އަންގީގެ އިތުރުން 1،000 ސެނިޓައިޒާ ފުޅިއެވެ.\nކޮވިޑް-19 އިން ރައްކާތެރިވުމަށް ބޭނުންވާ އެންމެ މުހިންމު ތަކެތީގެ ތެރޭގައި ހިމެނޭ މި ތަކެތި ފުލުހުންނަށް ހަދިޔާކޮށްފައިވާއިރު، ދިވެހި ފިލްމީ ފަންނާނުންގެ އެހީތެރިކަން އަބަދުވެސް މިފަދަ ކަންކަމަށް ލިބިގެންދާކަން ފާހަގަކޮށްލަން ޖެހެއެވެ.\nމީގެ ކުރިންވެސް ބައެއް އަމިއްލަ ފަރާތްތަކާއި،ކުންފުނިތަކުން ފުލުހުންނަށް ކޮވިޑް-19 އާދެކޮލަށް ބޭނުންކުރެވިދާނެ ތަކެތި ހަދިޔާކޮށްފައި ވެެއެވެ.\nވައްކަމުގެ މައްސަލައަކާއި ގުޅިގެން މީހަކު ހޯދަން ވީޑީއޯއެއް އާންމު ކޮށްފި\nޖޫން 14, 2020 15:12\nއިތުބާރު ކުރެވެންނެތް ޕޮލިހުންކަށް، ފޭކް މުވައްސަސާއެއް ތީ! ރަތްޔަތުންނައް ޑީލްކުރާކައްނޭގޭ!\nޖޫން 14, 2020 16:01\nފިލްމީ ދާއިރާއެކޭ ޕޮލިސްޓޭޝަ ނެކޭ ނުހު ން ނާ ނެ ތަފާތެއް ސީޕީ ހަމީދުމެ ންވެސް ކުޅުއްވަ ނީ ފިލްމް އެހެ ންވީމަ ލަ ނ ޑަޔާވާ ނީ ހަމަ ލަ ނޑަޔާ\nޖޫން 14, 2020 16:26\nމި ލޮކޮޑައުންތެރޭ ފިލްމީ ތަރިން ކޯއްޗެއް ވިއްކާތީ ތި ސާމާނު ތައް ލިބުނީ. ގައިމު ސަރުކާރުން މުސާރަދޭ ބައެއްވެސް ނޫން. ފިލްމެއް އެޅުވެނީކީ ނޫން. އިންޑިޔާ ފިލްމީތަރިން ގޮތް ހުސްވެ އަމިއްލަޔަށް މަރުވާއިރު. މި މީހުންނަށް ކޮންތާކުން ލިބޭ ބައިވަރުތަކެއް. ޔުމްނާ މައުމޫނު އުތަ؟\nޖޫން 14, 2020 16:47\nހޮލީވުޑާއި ބޮލީވުޑްގަވެސް މިހާރު ތިޚަބަރު ވަރަށް ހިނގަމުން އެބަދެއެވެ. ދިވެހި ފިލްމު އިންޑަސްޓުރީ "ފްލައިވުޑް" ގެ ފަރާތުން ތިވަރުގެ ހަދިޔާއެއް ދިނީމަ އެމީހުންވެސް އެމީހުންގެ ސިފައިންނަށް ހަދިޔާދޭން ރާވަނީއެވެ.


އިބްރާހީމް ފަހީމް 1:47 AM އިޢުލާން\nކުރިޔަށް އޮތް ރައްޔިތުންގެ މަޖިލީހުގެ އިންތިޚާބުގައި ވޯޓު ދިނުމަށްޓަކައި، ދިވެހި ރައްޔިތެއްކަން އަންގައިދޭ ކާޑް ހެއްދުމަށް އެދޭ ފަރާތްތަކުން 25 މާރޗް 2019 ވާ ހޯމަ ދުވަހުގެ ކުރިން ކާޑު ހެއްދުމަށް އެދި މިކައުންސިލަށް ފޯމް ހުށަހެޅުއްވުން އެދެމެވެ. މިތާރީޚްގެ ފަހުން ކާޑު ހެއްދުމަށް ހުށަހަޅާ ފަރާތްތަކުގެ ކާޑު، ރައްޔިތުންގެ މަޖިލީހުގެ އިންތިޚާބުގެ ކުރިން ނުލިބުން އެކަށީގެންވާކަމަށް އައިޑީކާޑް ޑިޕާޓްމަންޓުންވަނީ އަންގަވާފައެވެ.\nވީމާ، ރައްޔިތުންގެ މަޖިލީހުގެ އިންތިޚާބުގައި ވޯޓްދިނުމަށް، ދިވެހި ރައްޔިތެއްކަން އަންގައިދޭ ކާޑު ހެއްދުމަށް ބޭނުންވާ ފަރާތްތަކުން 25 މާރޗް 2019 ގެ 12:00 ގެ ކުރިން އައިޑީކާޑް ހެއްދުމަށް އެދި ފޯމް ހުށަހެޅުއްވުން އެދެމެވެ.\nމިހެންވެ މިވާހަކަ މަޢުލޫމާތަށްޓަކައި ދެންނެވީމެވެ.\nތާރީޚް ހ: 12 ރަޖަބް 1440 ތާރީޚް މ: 18 މާރޗް 2019\nދިވެހި ރައްޔިތެއްކަން އަންގައިދޭ ކާޑު ހެއްދުމާއި ގުޅޭ Reviewed by އިބްރާހީމް ފަހީމް on 1:47 AM Rating: 5


China in Covax ah 550 million vaccine\nޗައިނާ ކޮވިޑް ވެކްސިން ކުންފުނިތަކުން ކޯވެކްސްއަށް 550 މިލިއަން ޑޯޒް ސަޕްލައި ކޮށްދެނީ\nޗައިނާއިން ކޯވެކްސްއަށް 550 މިލިއަން ކޮވިޑް ވެކްސިން ފޯރު ކޮށްދޭން ނިންމައިފި އެވެ. ގްލޯބަލް އޭލިއަންސް ފޮ ވެކްސިން އެންޑް އިމިއުނައިޒޭޝަންއިން ބުނީ ޗައިނާގައި ކޮވިޑް ވެކްސިން އުފައްދާ ސިނޮވެކް އާއި ސިނޮފާމްއިން ކޮވިޑް ވެކްސިން ކޯވެކްސް ސަޕްލައި ކޮށްދޭން އެއްބަސްވެފައިވާ ކަމަށެވެ.\nގްލޯބަލް އޭލިއަންސް ފޮ ވެކްސިން އެންޑް އިމިއުނައިޒޭޝަންއިން ބުނީ ޗައިނާގެ ދެ ކުންފުންޏަކާއެކު އެއްބަސްވުމުގައި ސޮއި ކުރެވިފައިވާ ކަމަށާއި އަންނަ އަހަރު މެދުޖެހެން ވާއިރަށް 550 މިލިއަން ވެކްސިން ސަޕްލައިކޮށްދޭން އެދެކުންފުނިން އެއްބަސްވާ ކަމަށެވެ.\nކޯވެކްސް ޕްރޮގްރާމަށް ވެކްސިން ހޯދަން އިތުރު އެއްބަސްވުމަށް މިއާދެވުނީ ކޮވިޑްގެ ޑެލްޓާ ވޭރިއަންޓް ފެތުރިގަނެ ގައުމުތަކަށް ތައްކަތުނުވެދާނެ ކަމަށް ބެލެވިފައި ވަނިކޮށެވެ. ގްލޯބަލް އޭލިއަންސުން ބުނި ވެކްސިން ލިބޭ ވަރަކުން ބަހަމުން ގެންދާނެ ކަމަށާއި ފުރަތަމަ ފިޔަވަހިގައި ލިބޭ 110 މިލިއަން އެެއްކޮށް ބަހާލާނެ ކަމަށެވެ.\nޗައިނާގެ ސިނޮފާމުން އެއްބަސްފައި ވަނީ 170 މިލިއަން އަދި ސިނޮވެކްއިން އެއްބަސްވީ 380 މިލިއަން ވެކްސިން ކޯވެކްސްއަށް ސަޕްލައިކުރުމަށެވެ.\nޗައިނާ ކޮވިޑް-19 ކޮވިޑް ވެކްސިން\nސިނޮފާމުން އެމްއާރުއެންއޭ ކޮވިޑް ވެކްސިން އުފައްދަނީ


Covid-19 Fethurey Minvaru Haluvi Vaan Fashaifi - WHO - Vaguthu\nކޮވިޑް-19 ފެތުރޭ މިންވަރު ހަލުވިވާން ފަށައިފި - ޑަބްލިއުއެޗްއޯ\nކޮވިޑް-19 ފެތުރޭ މިންވަރު ހަލުވި ވާން ފަށައިފި ކަމަށާއި އެހެންކަމުން ގައުމުތަކުން އެކަމަށް ވިސްނަން ޖެހޭ ކަމަށް ދުނިޔޭގެ ސިއްހަތު ޖަމިއްޔާ ޑަބްލިއުއެޗްއޯ އިން ބުނެފިއެވެ.\nޑަބްލިއުއެޗްއޯގެ ވެރިޔާ ޓެޑްރޯސް އަދަނޮމް ރޭ ނޫސްވެރިންނާއި ބައްދަލު ކުރައްވާ ވިދާޅުވީ ތަފާސް ހިސާބުތަކަށް ބަލާއިރު ފެންނަ މަންޒަރަކީ ކޮވިޑް-19 ފެތުރުން ހަލުވިވަމުންދާ މަންޒަރު ކަމަށެވެ.\n"100000 ކޭސް ހަމަވީ 67 ދުވަހުން. ދެވަނަ 100000 ހަމަވާން ނެތީ 11 ދުވަސް. އަދި ތިން ވަނަ 100000 ހަމަ ވެއްޖެ އެންމެ ހަތަރު ދުވަހުން." ޓެޑްރޯސް ވިދާޅުވިއެވެ.\nކޮވިޑް-19 ކޮންޓްރޯލް ކުރަން އަޅަމުން ގެންދާ ފިޔަވަޅެއްގެ ގޮތުން ވަރަށް ގިނަ ގައުމުތައް ފުރަބަންދު (ލޮކްޑައުން) ކުރަމުން ގެންދާތީ ޓެޑްރޯސް ވަނީ އެއީ ރަނގަޅު ކަމެއް ކަމަށް ވިދާޅުވެ އެކަން ފާހަގަ ކުރައްވާފައެވެ. ސަރުކާރުތަކުން އަޅާ ފިޔަވަޅުތަކަށް އިޖާބަދީ އާއްމުން ގޭގައި މަޑުކުރަން ޓެޑްރޯސް އެދިވަޑައިގެންނެވިއެވެ. އަދި ކޮންމެހެން ބޭރަށް ނިކުންނަން ޖެހުނު ނަމަވެސް ވީވަރަކުން އެހެން މީހުންނާއި ގައިގޯޅިވެ ނޫޅުމަށް ޓެޑްރޯސް އެދިވަޑައިގެންނެވިއެވެ.\nނަމަވެސް ޓެޑްރޯސް ވިދާޅުވީ ހަމައެކަނި ގައުމުތައް ފުރަބަންދު ކޮށްގެން ވައިރަސް އިން ސަލާމަތް ނުވެވޭނެ ކަމަށެވެ.\n"މިހަނގުރާމަ ކާމިޔާބު ކުރުމަށް އަހަރެމެން އެބަޖެހޭ ވައިރަސް އާއި ކުރިމަތިލާން. ބަލި ޖެހިފައި ހުރި ކަމަށް ބެލެވޭ ހުރިހާ އެންމެން ޓެސްޓް ކުރަން ޖެހޭ. ބަލި ޖެހިފައިވާ ކަމަށް ބެލެވޭ މީހުން އެކަހެރި ކުރަން ޖެހޭ. ބަލި ޖެހިފައިވާކަން ޔަގީން ކުރެވޭ އެންމެނަށް އަޅާލައި އެމީހުންނަށް ފަރުވާ ކުރަން ޖެހެ. އެމީހުންނާއި ކައިރީގައި އުޅުނު އެންމެން ދެނެގަނެ އެމީހުން ކަރަންޓީން ކުރަން ޖެހޭ." ޓެޑްރޯސް ވިދާޅުވިއެވެ.\nކޮވިޑް-19 ޖެހިގެން މިހާތަނަށް 16500 އަށް ވުރެ ގިނަ މީހުން މަރުވެއްޖެއެވެ. މިހާތަނަށް ބަލި ޖެހުނު މީހުންގެ އަދަދު 381000 އަށް އަރައެވެ.\nކޮވިޑް-19 ހުއްޓުވަން ގިނަ ގައުމުތަކެއްގެ ބޯޑަރު ބަންދުކޮށް، ފުރަބަންދު ކޮށްފައި ވީނަމަވެސް އަދިވެސް ބަލި ފެތުރުން ގިނަ ގައުމުތަކުގައި ކޮންޓްރޯލެއް ނުކުރެވެއެވެ.\nމާޗް 24, 2020 10:32\nރާއްޖެ ތިޔާ ތަފާތު ފަތުރުވެރިން ނަށް މަރުހަބާ ކިޔާފަ ގައުމުގެ ރަތްޔިތުމީހާ ކަރަންޓީން މިދަޑިވަލުވެސް މި ބަލަނީ ޑޮލަރެއް ވެއްދޭތޯ\nމާޗް 24, 2020 11:22\nތިވާހަކަ މަބްރޫކް ބުނެދީފި މާކުރިން.\nމާޗް 24, 2020 12:46\nރާއްޖޭގައި މިނިވަން ކަމާއެކު ޗުއްޓީ ހެދުމުގެ ފުރުސަތު ފަރަންޖީންނަށް ދޭން މަސައްކަތްކުރާ ވަރުން ރައްޔިތުމީހާ ތަޅު އެޅުވެން މިޖެހެނީ. މިއަށްވުރެ މާ ރަނގަޅަށް ހަމަޖެހެން އޮތްކަމެއް މިއީ. ހެޔޮނުވާނެ. އިޚްލާޞްތެރި ކަމައެކު ގައުމާމެދުގައި ވިސްނަދީބަލަ ޒިންމާދާރު މަގާމްތަކުގައި ތިބި މީހުންގެ ހިއްސާ ރެސޯޓުތަކުގައި އޮތެއްކަމަކު. އަދި އެވެރިންގެ ޖީބަށް ވަންނަ ޑޮލަރު ކަމުގައި ފަރަމްޖީން ކުރާ ހޭދަ ވެގެން ގޮސްފައި ވިއެއްކަމަކު\nމާޗް 24, 2020 13:35\nތި މީހުން އެންމެ ފުރަތަމަ ބުނީ '' އަދި ބިރުގަންނާކަށް ނުޖެހެއޭ ނުރައްކަލެއް ނެތޭ '' އެކަމު މި ވައިރަސް ތި މީހުންގެ '' ބަޑީސް '' ޤައުމުތަކަށް ފެތުރެން ފެށީމަ ތި އުޅެނީ އެލާރޓް 100 އަށް އަރުވައިގެން - ޝޭމް އޮން ޔޫ ޑ އެޗ އ !!!


Aslu JP meehun PPM Candidate akah Vote nudheyne: Dr. Hussain\nއަސްލު ޖޭޕީ މީހުން ޕީޕީއެމް ކެންޑިޑޭޓުންނަށް ވޯޓު ނުދޭނެ: ޑރ. ހުސެއިން\nއެންވަޔަރުމެންޓް މިނިސްޓަރު ޑރ. ހުސެއިން ރަޝީދު ހަސަން-- ފޮޓޯ- އަހްމަދް ޝުރާއު- އަވަސް\nޖުމްހޫރީ ޕާޓީ (ޖޭޕީ)ގެ އަސްލު މެމްބަރުން ޕީޕީއެމް އަދި ޕީއެންސީގެ ކެންޑިޑޭޓުންނަށް ވޯޓު ނުދޭނެ ކަމަށް އެ ޕާޓީގެ ކުރީގެ އެކްޓިން ލީޑަރު އަދި އެންވަޔަރުމެންޓް މިނިސްޓަރު ޑރ. ހުސެއިން ރަޝީދު ހަސަން ވިދާޅުވެއްޖެ އެވެ.\nމިނިސްޓަރު ހުސެއިން މިރޭ ކުރެއްވި ޓުވީޓެއްގައި ވިދާޅުވީ، ސަރުކާރުން ކޯލިޝަން އުވިގެން ނުދާނެ ކަމަށާއި، ވީހާލެއްގައި ވެގެންވެސް ރައީސް އިބްރާހީމް މުހައްމަދު ސޯލިހުގެ ސަރުކާރު ދިފާއު ކުރަން ކޯލިޝަންގެ ބައިވެރިން މަސައްކަތް ކުރަމުންދާނެ ކަމަށެވެ.\nޑރ. ހުސެއިން ރަޝީދަކީ ކޯލިޝަންގައި ހިމެނޭ ޖޭޕީ ސްލޮޓުގައި މިނިސްޓަރު ކަމުގެ މަގާމަށް ރައީސް އިބްރާހީމް މުހައްމަދު ސޯލިހު އައްޔަން ކުރައްވާފައިވާ ފަރާތެކެވެ.\nމިނިސްޓަރު މިހެން ވިދާޅުވިއިރު މިއަދު ހަވީރު ޕީޕީއެމްއާއި ޕީއެންސީ ގުޅިގެން ބޭއްވި ނޫސްވެރިންގެ ބައްދަލުވުމެއްގައި ލ. ފޮނަދޫ ދާއިރާގެ މެމްބަރު އަބްދުރަހީމް އަބްދުﷲ ވިދާޅުވީ، ޖޭޕީއިން ޕީޕީއެމް އާއެކު ކޯލިޝަން ހަދަން ނިންމާފައިވާ ކަމަށެވެ. އެހެން ނަމަވެސް މިރޭ ޖުމްހޫރީ ޕާޓީގެ ފަރާތުން ބޭއްވި ނޫސްވެރިންގެ ބައްދަލުވުމުގައި އެޕާޓީގެ ލީޑަރު އަދި ރައްޔިތުންގެ މަޖިލީހުގެ ރައީސް ގާސިމް އިބްރާހީމް ވިދާޅުވީ، ޕީޕީއެމް އާއެކު ޖޭޕީއިން ކޯލިޝަނެއް ހަދާފައި ނުވާނެ ކަމަށެވެ.\nގާސިމް ވިދާޅުވީ، އިދިކޮޅު ޕީޕީއެމް އާއެކު ވެފައިވާ އެއްބަސްވުމަކީ ލިޔެ ކިޔުމަކުން ވެފައިވާ އެއްބަސްވުމެއް ނޫން ކަމަށެވެ. ގާސިމް ވިދާޅުވީ ޕީޕީއެމް އާއެކު ވެވުނީ މެމްބަރުންގެ މެދުގައި އަނގަ ބަހުން ވެވުނު އެއްބަސްވުމެއް ކަމަށެވެ. އަދި ޕީޕީއެމްގެ ތާއިދާއެކު މަޖިލިސް އިންތިހާބުގައި ވާދަކުރަން ނިންމި ނަމަވެސް ހަތަރު ޕާޓީ ގުޅިގެން އުފައްދާފައިވާ ސަރުކާރު ކޯލިޝަންއިން ޖޭޕީ ބޭރުވެފައި ނުވާ ކަމަށްވެސް ގާސިމް ވިދާޅުވި އެވެ،\nއަބްދުރަޙީމް އަބްދުﷲ ގެ ވާހަކަފުޅަށް ރައްދު ދެއްވާ މިރޭ އެންޔަރުމެންޓް މިނިސްޓަރު ޑރ. ހުސެއިން ވިދާޅުވީ، އަބްދުއްރަހީމް އަބްދުﷲ އަށް ޖޭޕީއިން ޕީޕީއެމްއާއެކު ކޯލިޝަން ހަދާނެ ކަމަށް ގަބޫލު ކުރެވުނު ނަމަވެސް ސަރުކާރު ކޯލިޝަން އުވިގެންނުދާނެ ކަމަށެވެ.\nރޭ ޖޭޕީގެ ޓިކެޓުގައި ރައްޔިތުންގެ މަޖިލީހުގެ ހެންވެއިރު އުތުރު ދާއިރާއަށް ވާދަކުރާ އަލްހާން ފަހުމީގެ ކެމްޕޭން ފެށުމުގެ ގޮތުން ގާސިމް ދެއްކެވި ވާހަކަފުޅާ ގުޅިގެން އެމްޑީޕީއިން ވަނި ގާސިމަށް ވަރަށް ބޮޑަށް ފާޑު ވިދާޅުވެފަ އެވެ.\nޕީޕީއެމް ރައީސް އިބްރާހިމް މުހައްމަދު ސޯލިހު ގާސިމް އިބްރާހިމް + އަބްދުއްރަހީމް އަބްދުﷲ ޖުމްހޫރީ ޕާޓީ ޕީޕަލްސް ނޭޝަނަލް ކޮންގްރެސް - ޕީއެންސީ\n"އެއްކަމެއް ވެސް މެނޭޖެއް ނުކުރެވުނު"


މަގާމުން ވަކިކުރަން ނިންމި ނިންމުން ބަލައި ނުގަންނަން: އުއްތަމަ ފަނޑިޔާރު - DhiDaily\nމަގާމުން ވަކިކުރަން ނިންމި ނިންމުން ބަލައި ނުގަންނަން: އުއްތަމަ ފަނޑިޔާރު\nނޮވެމްބަރ 14, 2019\nމަގާމުން ވަކިކުރަން ޖުޑީޝަލް ސާވިސް ކޮމިޝަނުން (ޖޭއެސްސީ) ނިންމި ނިންމުން ބަލައި ނުގަންނަ ކަމަށް އުއްތަމަ ފަނޑިޔާރު ޑރ.އަހުމަދު އަބްދުﷲ ދީދީ ވިދާޅުވެއްޖެއެވެ.\nޖޭއެސްސީން އިއްޔެ ވަނީ އުއްތަމަ ފަނޑިޔާރާއި ސުޕްރީމް ކޯޓުގެ ފަނޑިޔާރު އާދަމް މުހައްމަދު ސަސްޕެންޑު ކުރުމަށްފަހު އެ ދެ ބޭފުޅުން ފަނޑިޔާރު ކަމުގެ މަގާމުން ވަކިކުރަން ރައްޔިތުންގެ މަޖިލީހަށް ހުށަހެޅުމަށް ނިންމާފައެވެ. އަދި މަޖިލީހުގެ ޖުޑިޝަރީ ކޮމިޓީން މިއަދު ވަނީ ޖޭއެސްސީގެ ނިންމުމަށް ތާއީދުކޮށް އެ ދެ ބޭފުޅުން މަގާމުން ވަކިކުރަން ފާސްކޮށްފައެވެ.\nއުއްތަމަ ފަނޑިޔާރު މިރޭ ނެރުއްވި ބަޔާނެއްގައި ވިދާޅުވީ ޖޭއެސްސީގެ މި ނިންމުމަކީ ގާނޫނީ އަސާސީން ލިބިދީފައި ނެތް ބާރުތަކެއް އަމިއްލަ އަށް ލިބިގަނެ، ތައައްސުފީ ގޮތެއްގައި ގާނޫނީ އަދި ދުސްތޫރީ އެއްވެސް ހަމަޔަކަށް ބެލުމެއް ނެތި ގަދަބަދަވިކަމާއި ގަދަބާރުން ހިތުހުރި ގޮތެއް ހެދުމުގެ އުސޫލުން ނިންމި ނިންމުމެއް ކަމަށެވެ.\nއަދި މިކަމަކީ ސުޕްރީމް ކޯޓުގެ ބައެއް ފަނޑިޔާރުންނާ ދެކޮޅަށް ޖޭއެސްސީން ހިންގަމުން އަންނަ ޣައިރު ދުސްތޫރީ އަމަލުތަކުގެ މައްޗަށް ތަރުތީބު ވެގެން އައި ކަމެއް ކަމަށްވެސް އުއްތަމަ ފަނޑިޔާރު ވަނީ ސިފަކުރައްވާފައެވެ.\n”އެ ނިންމުމަށް ތަބައަވުމަކީ އަޅުގަނޑު ދިވެހިރާއްޖޭގެ އުއްތަމަ ފަނޑިޔާރު ކަމުގެ ހައިސިއްޔަތުން ކޮށްގެން ހުރި ހުވަޔާ ހިލާފުވެ، ދިވެހިރާއްޖޭގެ ދުސްތޫރީ ނިޒާމަށާއި ދިވެހި ރައްޔިތުންނަށް ޣަދަރުވެރިވެ ހިޔާނާތްތެރިވުން ކަމުގައި ވާތީ، އެ ނިންމުން ބަލައި ނުގަތުމަށް ނިންމައި، އެ ވާހަކަ ދިވެހި ރައްޔިތުންގެ މައުލޫމާތަށްޓަކާ ދެންނެވީމެވެ“ އުއްތަމަ ފަނޑިޔާރު ވިދާޅުވިއެވެ.\nއެ ނިންމުން ބަލައިނުގަތުމުގެ އިތުރުން އުއްތަމަ ފަނޑިޔާރު ވަނީ ސުޕްރީމް ކޯޓުގެ ހިންގުން ވަގުތީ ގޮތުން ފަނޑިޔާރު އަބްދުﷲ އަރީފްއާ ހަވާލުކުރުމަށް ޖޭއެސްސީން ނިންމި ނިންމުމަށް ވެސް ފާޑު ވިދާޅުވެފައެވެ.\nއެގޮތުން އުއްތަމަ ފަނޑިޔާރު ވިދާޅުވީ އުއްތަމަ ފަނޑިޔާރު އައްޔަން ކުރުމަކީ އަދި އުއްތަމަ ފަނޑިޔާރުގެ މަސްއޫލިއްޔަތާއި ކޯޓު ހިންގުމުގެ މަސްއޫލިއްޔަތު އެހެން ފަނޑިޔާރަކާ ހަވާލުކުރުމަކީ ޖޭއެސްސީގެ ބާރުތަކުގެ ތެރޭގައި ހިމެނޭ ކަމެއް ނޫން ކަމަށެވެ.\nއަދި މިއިން ކަމެއް ޖޭއެސްސީން ކުރުމަކީ މިއަދާ ހަމައަށް އަމަލު ކުރެވެމުން އަންނަ އުސޫލުތަކާއި ދުސްތޫރީ އުރުފުތަކާ މުޅިން ހިލާފު ކަމެއް ކަމަށްވެސް އުއްތަމަ ފަނޑިޔާރު ވިދާޅުވިއެވެ.


ކުޑަކުދިންގެ ވާހަކަ: މީދާ ދަތްއެޅީއެވެ. – DhiSalafiyyah\nކުޑަކުދިންގެ ވާހަކަ: މީދާ ދަތްއެޅީއެވެ.\n24/10/2013 ކުޑަކުދިންއަލް އުޚްތު ތަސްނީމް ޢަލީ\nއާޔަން އާއި އޭނަގެ ކޮއްކޮ އަވާން މިސްކިތުން ގެއަށް އައުމުން މަންމަ ދެކުދިންނަށް ރޭގަނޑުގެ ކެއުން ތައްޔާރުކޮށް ކާން ގޮވިއެވެ. އަދި “ބިސްމިކިޔައިގެން ކާންފަށާ،” ބަސްއަހައިގެން، ތިބިތާ ތިބެ ކެއުންނިންމާލުމަށް ނަސޭޙަތްތެރިވެފައި މަންމަ ވަނީ ޢިޝާނަމާދު ކުރާށެވެ.\nވަކިން ޚާއްސަކޮށް އަވާންއަށް މަންމަ ނަސޭޙަތް ދިނެވެ. ގޮނޑިން ތެދުވެގެން އެނދުމައްޗަށް ކާއެއްޗެހި ހިފައިގެން ނުދިއުމަށް ބުންޏެވެ.\nއަވާން މަޑުމަޑުން އާނއެކޭ ބުންޏެވެ. އަވާންއަކީ ކާއެއްޗެހި ހިފައިގެން އެނދުމަށްޗަށް އަރާއިނދެ ކެއުމަށް އާދަވެފައިވާ ކުއްޖަކަށްވާތީ މަންމަ ތަކުރާރުކޮށް ބުނެލީއެވެ. މަންމަ ތަކުރާރުކޮށް ބުންޏަސް މަންމަ ފެންނަން ނުހުންނައިރު އަވާން އަށް މަންމަ ބުނިބަހާ ޚިލާފު ވެވެއެވެ.\nއާދައިގެން މަތިން އެރޭވެސް ކާންހެދުމަށްފަހު މަންމަ ވަނީ ނަމާދު ކުރާށެވެ. އަވާން އާއި އޭނަގެ ބޭބެ އާޔަން ތިބީ ފޯރިގަދަ ވާހަކައިގައި ކެއުމާއިގެން މަޝްޣޫލުވެގެންނެވެ.\nއެހެންތިއްބާ ކުއްލިއަކަށް ގެއިން ކަރަންޓު ކަނޑައިގެން ހިނގައްޖެއެވެ. އަވާން އާއި އާޔަން މަންމަށް ގޮވިއެވެ. މަންމަ ވަރަށް އުނދަގޫ ގޮތަކަށް ކޮޓަރީގައި ހުރެފައި އައިސް އުއްބައްތިއެއް ރޯކޮށްފައި ކާކޮޓަރީގައި ބެހެއްޓިއެވެ. އަދި ސިޓިންރޫމުގައިވެސް ބެހެއްޓިއެވެ. އަދި ބާލިދީއަކަށް ފެންއަޅައިގެންގޮސް ސިންކުމަތީ ބެހެއްޓުމަށްފަހު ރަނގަޅަށް ކައި ނިންމާ އަތްދޮންނަން ބުނެފައި މަންމަ ވަނީ ގިފިއްޔަށެވެ.\nމަންމަ ގިފިލިން ނިކުތްއިރު ދެކުދިން ތިބީ ކޮޓަރީގައި ނިދާފައެވެ. ދެކުދިންގެ މަންމަ އާނިސާ ވެސް ކަރަންޓު އަންނާނެ އިރެއްގެ އިންތިޒާރުގައި ސިޓިންރޫމްގައި އިނެވެ. އެހެން އިންދާ އަވާންއާއި އާޔަންގެ ބައްޕަ އޮފީހުގެ ޑިއުޓީ ނިންމާލުމަށްފަހު ގެއަށް އައިސް ކަރަންޓް ދިޔައީ މުޅި ރަށުން ކަމުގައި ބުންޏެވެ. އަދި ކަރަންޓު ލިބެން ދެގަޑިއިރު ނަގާނެކަމަށް ލަފާކުރެވޭ ކަމުގައިވެސް ބުންޏެވެ. ނަސީބު ދިމާކުރިގޮތުން ރެއަކީ ވިއްސާރަ ރެއެއްކަމުން ގޭތެރެ އެހާ ހޫނެއް ނޫނެވެ.\n“ދެން ކަރަންޓު އަންނަންދެން ތިބެމާ. ވަރަށް ބޮޑަށް ބަނޑުހައިވެސް ވޭ އެބަ. އެކަމަކު އަދި މަޑުކޮށްލާނީ” ދެކުދިންގެ ބައްޕަ ޔާސިރު ބުންޏެވެ.\nޔާސިރުއާއި އާނިސާ އެކިއެކި ވާހަކައިގައި ތިއްބާ އަވާން ކުއްލިއަކަށް “އައްދިޔޯތް…މަންމާއޭ” ކިޔާ ރޮއެގަތް އަޑު އިވިގެން އަވާންގެ މަންމައާއި ބައްޕަ ދުވެފައި އެކޮޓަރިއަށް ދިޔައެވެ. އެވަގުތު ކަރަންޓްގެ އަލިން މުޅިގެ އަލިކޮށްފިއެވެ. އަވާންގެ ބޮޑުވާ އިނގިލިން ލޭއަންނަނީއެވެ. މަންމަ ވީކިހިނެއްތޯއަހާ އަވާން އިނގިލީގައި ފޮތިގަނޑެއް ބަންނަންފަށައިފިއެވެ. އަވާންގެ ބައްޕައަށް އަވާންގެ އެނދުމަތިން މީދަލެއް ފައިބައިގެން ދުވިތަން ފެނިގެން އެމީދާ އަތުލަން އުޅެގެންފިއެވެ. އެކަމަކު މީދާ މާ ހުޝިޔާރެވެ. މީދާ ފިލައިފިއެވެ.\n“އަވާން، ކިހިނެއްވީ؟” މަންމަ ސުވާލު ކުރިއެވެ. “ނޭނގެ މީހަކު އަތުގައި ދަތް އެޅިހެން ހީވީ” އަވާން ރޮއެ ރޮއެ އިނދެ ޖަވާބު ދިނެވެ.\n“ޔަޤީން، އަވާންގެ އިނގިލީގައި މީދާ ދަތް އެޅީ” އަވާންގެ އަތުގައި ކާއެއްޗެހިވެސް ހުއްޓެވެ. މިކަންތައްގަނޑުގެ ތެރޭގައި ޖެހިގެން އޮތް އެނދުގައި އޮތް އާޔަންއަށްވެސް ހޭލެވިއްޖެއެވެ. އަދި އާޔަން ބުންޏެވެ. “މަންމާ! ކޮއްކޮ ގާތު އަޅުގަނޑު ބުނިން އަތްދޮވެގެންނޭ އޮށޯންނާނީ. ކަރަންޓް ދިޔައީމަ ކޮއްކޮ ކެއީވެސް މިތާނގައި. ކައިނިމުނީމަ ތަށިވެސް ކާކޮޓަރިއަށް ވެއްދީ އަޅުގަނޑު.”\nވީގޮތް ރަނގަޅަށް ސާފުވެއްޖެއެވެ. ބައްޕަ ބުންޏެވެ. “މިރޭ ދަތް އެޅީ މީދަލެއް. މާދަމާ ދަތްއަޅާނީ ކޯއްޗެއްކަމެއްވެސް ނޭނގެ. ބުނާގޮތަށް ނަހަދާކުދިންނަށް ކިތައްމެ ގެއްލުމެއް ލިބޭނެ.” އެވަގުތު އަވާން ރޮމުން ބުންޏެވެ. “ދެން އަޅުގަނޑު ނިދާކޮޓަރިއަށް ކާއެއްޗެހި ނުވައްދާނަން. އަދި ކައި ނިމިގެން އަތްދޮވެގެން ނޫނީ ނުނިދާނަން.”\nއެވަގުތު މަންމަޔާއި ބައްޕަ ބުންޏެވެ. “ދަރިފުޅަށް ވިސްނުނީތީ އުފާކޮށްފިން. ހިނގާ ހޮސްޕިޓަލަށް ދަމާ.”\nއޭގެފަހުގައި އަވާން ގާތު މަންމަޔާއި ބައްޕަ އެވާހަކަ ތަކުރާރު ކުރާކަށް ނުޖެހެއެވެ. މީދާ ދަތްއެޅި ހަނދާން އޭނަގެ ސިކުނޑީގައި އަބަދުވެސް އޮވެއެވެ.


Addu City Councilge idhaaraage vehicle thakah spare parts hoadhumah kurevunu iulaanah beelan vikkun faskurun\nއައްޑޫ ސިޓީ ކައުންސިލްގެ އިދާރާގެ ވެހިކަލްތަކަށް ސްޕެއަރ ޕާރޓްސް ހޯދުމަށް ކުރެވުނު އިޢުލާނަށް ބީލަށް ވިއްކުން ފަސްކުރުން\n10 ޖުލައި 20193months ago\nއައްޑޫ ސިޓީ ކައުންސިލްގެ އިދާރާގެ ބެލުމުގެ ދަށުގައިވާ ވެހިކަލްތައް މަރާމާތު ކުރުމުގައި އެކި ފަހަރުމަތިން ބޭނުންވާ ސްޕެއަރ ޕާރޓްސްތައް ސަޕްލައި ކޮށްދޭނެ ފަރާތެއް ހޯދުމަށް ކުރެވުނު ނަންބަރު (IUL)426-AA/426/PRIV/2019/219 އިއުލާނަށް ބީލަން ވިއްކުންވަނީ ފަސް ކުރެވިފައެވެ.\nބިޑް ވިއްކުން އޮންނާނީ 2019 ޖުލައި 17 ވާ ބުދަ ދުވަހުގެ ހެނދުނު 11:00ން ފެށިގެން 2019 ޖުލައި 23 ވާ އަންގާރަ ދުވަހުގެ މެންދުރު 13:00އާއި ހަމަޔަށް އައްޑޫ ސިޓީ ކައުންސިލްގެ އިދާރާއާއި ހުޅުދޫ އަދި މީދޫ އަވަށު އޮފީހުންނެވެ. ބިޑް ޑޮކިއުމެންޓެއްގެ އަގަކީ 300.00ރ (ތިންސަތޭކަ ރުފިޔާ)އެވެ.\nބީލަންތައް ބައްލަވައިގަންނަވާ ފަރާތްތަކަށް ބާއްވާ މައުލޫމާތު ސެޝަން އޮންނާނީ 2019 ޖުލައި 25 ވާ ބުރާސްފަތި ދުވަހުގެ 13:00 ގައި ކައުންސިލްގެ އިދާރާގެ ހޯލްގައެވެ. ބީލަންތައް ބަލައިގަތުމާއި، އަދި ބީލަންހުޅުވުން އޮންނާނީ 2019 ޖުލައި 28 ވާ އާދިއްތަ ދުވަހުގެ 13:00ގައި ކައުންސިލްގެ އިދާރާގެ ހޯލްގައެވެ.\nބީލަމާއި ގުޅިގެން މައުލޫމާތެއް ސާފުކުރައްވަން ބޭނުންވާނަމަ 2019 ޖުލައި 17 ވާ ބުދަ ދުވަހުން ފެށިގެން 2019 ޖުލައި 25 ވާ ބުރާސްފަތި ދުވަހުގެ 12:00 އާއި ދެމެދު ތިރީގައިވާ އެޑްރެހަށް މެއިލްކޮށްދެއްވުން އެދެމެވެ. މި މެއިލްއަށް ފޮނުވޭ ސުވާލުތަކުގެ ޖަވާބު، 2019 ޖުލައި 25 ވާ ބުރާސްފަތި ދުވަހުގެ 14:00 ގެ ކުރިން، ބިޑް ބައްލަވައިގެންނެވި ހުރިހާ ފަރާތްތަކުގެ މެއިލްއަށް ފޮނުވޭނެއެވެ.\n07 ޛުލްޤައިދާ 1440\nޕަބްލިޝް ކުރި ތާރީޚް: 10-07-2019\nސުންގަޑި: 2019-07-23 13:00:00


Bandhu Dhuvaha Gulhugen Sarukaarah 100 Dhuvas Hamava Dhuvas Anehkaaves Badhaluvejje\nރައީސް އިބްރާހިމް މުހައްމަދު ސާލިހު:--\n8 އޭޕްރީލް 20192ކޮމެންޓް\nސަރުކާރަށް 100 ދުވަސް ހަމަވާ ދުވަސް އަނެއްކާވެސް ބަދަލުވެއްޖެ\nރައްޔިތުންގެ މަޖިލީހުގެ އިންތިހާބާ ގުޅިގެން ރައީސުލް ޖުމްހޫރިއްޔާ އިބްރާހިމް މުހައްމަދު ސާލިހު މިދިޔަ އާދިއްތަ ދުވަސް ބަންދު ކުރެއްވުމާ ގުޅިގެން އަނެއްކާ ވެސް ސަރުކާރުގެ މަސައްކަތަށް 100 ދުވަސް ހަމަވާ ދުވަސް އަނެއްކާވެސް ބަދަލުވެއްޖެއެވެ.\nސަރުކާރުން ގުނަމުން އަންނަނީ ސަރުކާރުގެ މަސައްކަތަށް 100 ދުވަސް ހަމަވާ ދުވަހެވެ. މިހެންކަމުން ސަރުކާރަށް 100 ދުވަސް ވާނެކަމަށް މީގެ ކުރިން ރައީސް އޮފީހުން ބުނެފައިވަނީ އޭޕްރީލް މަހުގެ 12 ވަނަ ދުވަސް ކަމަށެވެ. ނަމަވެސް މިހާރު އެ ދުވަސް ހަމަވާނީ އޭޕްރީލް މަހުގެ 15 ވަނަ ދުވަހު ކަމަށް ރައީސުލްޖުމްހޫރިއްޔާގެ ތަރުޖަމާން އިބްރާހިމް ހޫދު މިއަދު ސީއެންއެމްއަށް ވިދަޅުވިއެވެ. ހޫދު ވިދާޅުވީ 15 ދުވަހަށް ހަމަވަނީ އޭޕްރީލް 12 ވަނަ ދުވަހަކީ ހުކުރު ދުވަހަށް ވެފައި މިދިޔަ އާދިއްތަ ދުވަސް ރައީސް ސާލިހު ބަންދު ކުރެއްވުމުންކަމަށެވެ.\nމީގެ ކުރިން ސީއެންއެމްއަށް މައުލޫމާތު ދެއްވަމުން ހޫދު ވިދާޅުވީ މީޑިއާތަކުންނާއި އާންމުންގެ ބައެއް މީހުން ސަރުކާރަށް 100 ދުވަސް ގުނަން ނޭގިގެން އުޅޭކަމަށް ބުނެ ފާޑުކިއުން އަމާޒުވާކަަމަށެވެ. އެހެން ނަމަވެސް ސަރުކާރަށް 100 ދުވަސް ވީ ދުވަހާއި ސަރުކާރުން މަސައްކަތްކުރާތާ 100 ދުވަސްވީ ދުވަސް އޮޅިގެން ނުވަތަ ގުނަން ނޭގިގެން ނޫޅޭކަމަށެވެ.\nސަރުކާރުގެ 100 ދުވަހުގެ ވައުދުތަކުގެ ތެރެއިން މިހާތަނައް ފުދުނީ 83 ޕަސަންޓުކަމަށް ރައީސް އިބްރާހުމް މުހައްމަދު ސާލިހު ވަނީ ވިދާޅުވެފައެވެ. އަދި ގިނަ ވައުދުތަކެއް ނުފުދި ވަނީ މަޖިލީހުގެ ތެރެއިން އެއްބާރުލުން ނުލިބޭތީކަމަށް ވެސް ރައީސް ވަނީ ވިދާޅުވެފައެވެ.\nއެމްޑީޕީ ރިޔާސީ އިންތިހާބު 2018 ރައީސް ޞާލިޙް\nމިމީހުން އަނެއްކާ ފަސް އަހަރު ވާއިރަށް ބުނެފާނެ އަދި ބަންދު ދުވަސް ނުލާ ހަމައެއް ނުވޭއޭ\n100 ދުވަސް ދުވަހަކުވެސް ހަމަ ނުވާ ގޮތައް ހަދަންވީނު.


BREAKING NEWS: Baarugadha Binhelumakaai Gulhigen Tsunami Ge Inzaaru Dheefi - Vaguthu\nޕެސިފިކް ގައުމަކަށް އައި ބިންހެލުމަކާއި ގުޅިގެން ސުނާމީގެ އިންޒާރު ދީފި\nސުނާމީ އެރުމުގެ ފުރުސަތު މިހާރު ކުޑަކަމަށް ޕެސިފިކް ސުނާމީ ވޯނިން ސެންޓަރުން ބުނެފި.\nBREAKING NEWS: Tsunami Ge Inzaaru Nerefai Vanikoh Anehkaaves Baarugadha Binhelumeh Athuvehjehttps://t.co/txDuloVmtV https://t.co/txDuloVmtV\n— Vaguthu Online (@VaguthuOnline) December 5, 2018\nސުނާމީގެ އިންޒާރު ދީފައިވާ ގައުމުތަކާއި ސަރަހައްދުތަކުގެ އަދަދު 60 އަށް އަރައިފި.\nވެނުއަޓޫ ކައިރިން 2.4 ފޫޓްގެ ސުނާމީއެއް އުފެދިފައިވާކަމަށް ޕެސިފިކް ސުނާމީ ވޯނިން ސެންޓަރުން ބުނެފި.\nއިތުރު ހަތް ބިންހެލުމެއް ނިއު ކެލެޑޯނިއާ އަށް އަތުވެއްޖެ. ބޮޑު ބިންހެލުން އައިތާ ގަޑިއެއްހާއިރު ތެރޭގައި ވަނީ 5.9 މެގްނެޓިއުޑްގެ ދެބިންހެލުމާއި 5.7 މެގްނެޓިއުޑްގެ ބިންހެލުމަކާއި 5.6 މެގްނެޓިއުޑްގެ ބިންހެލުމަކާއި 5.3 މެގްނެޓިއުޑްގެ ބިންހެލުމަކާއި 5.2 މެގްނެޓިއުޑްގެ ބިންހެލުމަކާއި 4.9 މެގްނެޓިއުޑްގެ ބިންހެލުމެއް އައިސްފައި.\nސުނާމީގެ އެއްވެސް ނުރައްކަލެއް ދިވެހިރާއްޖެއަކަށް ނެތް.\nއެންމެ ފަހުގެ އިންޒާރު ބުނާ ގޮތުން ނިއު ކެލަޑޯނިއާ އާއި ވަނުއަޓޫ އަށް 1-3 މީޓަރުގެ ސުނާމީ އެރުން އެކަށީގެންވޭ. ފިޖީ އަށް 0.3 މީޓަރާއި 1 މީޓަރާއި ދެމެދުގެ ސުނާމީ އެރުން ގާތް. އެހެން ގައުމުތަކަށް އެރުން އެކަށީގެންވަނީ 0.3 މީޓަރަށް ވުރެ ކުދި ރާޅުތައް. އޭގެތެރޭގައި އިންޑޮނޭޝިއާ، ޗައިނާ، ފިލިޕީންސް، އޮސްޓްރޭލިއާ، ކޮލަމްބިއާ، އިކުއެޑޯ، ގުއާމް، ހަވާއީ، ގުއަޓަމެލާ، ޖަޕާން، މެކްސިކޯ، ޕެނަމާ، ޕެރޫ، ޕަޕާ ނިއުގިނީ، ނިއުޒިލޭންޑް، ސޮލަމަން އައިލެންޑްސް، ޓައިވާން، ޓޮންގާ ހިމެނޭ.\nސުނާމީ އަރާފާނެ ކަމަށް ލަފާކޮށް އިންޒާރު ނެރެފައިވާ ގައުމުތަކުގެ އަދަދު 54 އަށް އިތުރު ކޮށްފި.\nލޯޔަލިޓީ އައިލެންޑް ސަރަހައްދުން ސުނާމީގެ ރާޅުތައް ފެނިފައިވާކަމަށް ޕެސިފިކް ސުނާމީ ވޯނިން ސެންޓަރުން ބުނެފި. ރާޅުތައް ފެނުމުން ނެރުނު އިތުރު އިންޒާރެއްގައި ވެސް ބުނެފައި ވަނީ ގެއްލުން ބޮޑު ސުނާމީއެއް އެރުމުގެ ފުރުސަތު ބޮޑު ކަމަށް.\nދެގައުމަކަށް 1 މީޓަރާއި3މީޓަރާއި ދެމެދުގެ ސުނާމީއެއް އެރުމުގެ ފުރުސަތު އެބައޮތް. އެއީ ނިއު ކެލަޑޯނިއާ އާއި ވަނުއަޓޫ. 0.3 މީޓަރާއި 1 މީޓަރާއި ދެމެދުގެ ސުނާމީއެއް އިންޒާރު ނެރެފައިވާ އެހެން ހުރިހާ ސަރަހައްދަކަށް އެރުމުގެ ފުރުސަތު އެބައޮތް.\nBREAKING NEWS: 35 Gaumakah Tsunami Ge Inzaaru Dheefihttps://t.co/yennoIrhrp https://t.co/yennoIrhrp\nޕެސިފިކް ސުނާމީ ވޯނިން ސެންޓަރުން ދެންމެ ބުނީ ސުނާމީގެ ރާޅުތައް އުފެދިފައިވާ ކަމަށް.\nފުރަތަމަ ބިންހެލުން އައިސްފައި ވަނީ6މެގްނެޓިއުޑްގައި. އޭގެ ހަތަރު ގަޑިއެއްހާއިރު ފަހުން ވަނީ ބާރުގަދަ ބިންހެލުން އައިސްފައި. އެބިންހެލުން އައީ 7.6 މެގްނެޓިއުޑްގައި ކަމަށް ވީނަމަވެސް މިހާރު ވަނީ ބިންހެލުމުގެ ބާރު މިން 7.5 މެގްނެޓިއުޑަށް ދަށްކޮށްފައި.\nދެކުނު ޕެސިފިކް ކަނޑުގައި އޮންނަ ޖަޒީރާ އަކަށް އައި ބާރުގަދަ ބިންހެލުމަކާއި ގުޅިގެން އެސަރަހައްދަށް ސުނާމީގެ އިންޒާރު ދީފިއެވެ.\nބިންހެލުން އައިސްފައި ވަނީ ނިއު ކެލެޑޯނިއާ އަށެވެ. ބިންހެލުމުގެ ބާރުމިން ހުރީ 7.6 މެގްނެޓިޑްގައި ކަމަށް އެމެރިކާގެ ޖިއޮލޮޖިކަލް ސާވޭ އިން ބުނެއެވެ.\nބިންހެލުމުގެ ސަބަބުން ސުނާމީގެ އިންޒާރު ދީފައި ވަނީ ބިންހެލުން އައި ސަރަހައްދާއި ވަށައިގެން 1000 ކިލޯމީޓަރުގެ ސަރަހައްދަށެވެ.\nގެއްލުން ބޮޑު ސުނާމީއެއް އެރުމުގެ ފުރުސަތު އެބައޮތް ކަމަށް ޕެސިފިކް ސުނާމީ ވޯނިން ސެންޓަރުން ބުނެއެވެ.\nޑިސެމްބަރު 5, 2018 11:42\nގައިސް ނޯ ވޮރީ . ލެޓްސް ޕާރޓީ. ވެލްކަމް ޓު ޖަޒީރާ ރާއްޖެ.


އަލް އިމާމު އަޙްމަދު: أحمد بن حنبل – إمام أهل السنة –2– DhiSalafiyyah\nއަލް އިމާމު އަޙްމަދު: أحمد بن حنبل – إمام أهل السنة – 2\n25/08/2015 ޢިލްމުވެރިން, ސިޔަރަތާއި ތާރީޚްއަލްއަޚް އަބޫ ފުޟައިލު މުއުތަމިން އަޙްމަދު\nއިމާމު އަޙްމަދުގެ މަންމަ އެކަލޭގެފާނާއިގެން އާލާސްވެ އިންނެވީ “މަރޫ” ކިޔާ ރަށެއްގައި ހުންނަވަނިކޮންނެވެ. ދެން އެކަމަނާ ބަޣުދާދަށް ވަޑައިގެންނެވިއެވެ. ބަޣުދާދުގައި އެކަމަނާ އެކަލޭގެފާނާއިގެން ރައްކާވެވަޑައިގަތެވެ. އެއީ ހިޖުރައިން ސަތޭކަ ފަސްދޮޅަސް ހަތަރުވަނަ އަހަރުގެ ރަބީޢުލް އައްވަލު މަހުގައެވެ. އެކަލޭގެފާނުގެ ބައްޕައަކީ އަޙްމަދެވެ. އެއީ އޭރުގެ “ސަރުޚަސް” ގެ ގަވަރުނަރެވެ. އެކަލޭގެފާނަކީ އައްބާސީ ދަޢުލަތުގެ ދަރިފަސްކޮޅުގެ ބޭފުޅެކެވެ. އެކަލޭގެފާނު އަވަހާރަވީ އުމުރުފުޅުން ތިރީސް އަހަރުގައެވެ. އެއީ ހިޖުރައިން ސަތޭކަ ހަތްދިހަ ނުވަވަނަ އަހަރުގައެވެ.\nابن ذِرَيح العُكْبَرِيُّ ވިދާޅުވިއެވެ.\n” أحمد بن حنبلގެ އަރިހުން ތިމަންކަލޭގެފާނު ކިޔަވާވިދާޅުވީމެވެ. އަދި ތިމަންކަލޭގެފާނު އެކަލޭގެފާނާ ސަލާމްކޮށް އުޅެމެވެ. ތިމަންބޭކަލުންގެ ޝައިޚަކީ އިސްތަށިފުޅުގައި ހީނާ އަޅުއްވާ ރަތްކުރައްވައިގެން ހުންނަވާ ބޭފުޅެކެވެ. އަދި އެކަލޭގެފާނަކީ ދިގު ބޭފުޅެކެވެ. އަދި ގަދަ މުށި ކުލައިގެ ބޭފުޅެކެވެ.”\nمحمد بن عباس النحوي އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ.\n“ތިމަންކަލޭގެފާނު أحمد بن حنبل ދެކެވަޑައި ގަތީމެވެ. އެކަލޭގެފާނަކީ މޫނުފުޅު ރިވެތި ބޭފުޅެކެވެ. އަދި ދިގުމިނުގައި މެދުމިނުގެ ބޭފުޅެކެވެ. އަދި އެކަލޭގެފާނުގެ އިސްތަށިފުޅުގައި ހުންނަވަނީ މަޑު ރަތަކުން ހީނާއަޅުއްވާފައެވެ. ގަދަ ރަތެއް ނޫނެވެ. އަދި އެކަލޭގެފާނުގެ ތުނބުޅިފުޅުގެ އިސްތަށިފުޅުތަކަކީ ކަޅުކުލައިގެ އިސްތަށިފުޅުތަކެކެވެ. ތިމަންކަލޭގެފާނަށް އެކަލޭގެފާނު ފެނިވަޑައިގަތީ ހުދުކަންގަދަ ހެދުންކޮޅެއް ތުރުކުރައްވައިގެން ހުނަވަނިކޮށެވެ. އަދި އެކަލޭގެފާނު ހުންނެވީ ބޮލުގައި ފަގުޑި އަޅުއްވައިގެން އިޛާރެއް އަންނަވައިގެންނެވެ.”\n“أحمد بن حنبل އަށްވުރެ ހެދުންކޮޅު ޠާހިރު ބޭކަލެއް ތިމަންކަލޭގެފާނަށް ފެނިވަޑައިގެންފާ ވާނެހެނެއް ހިއެއްނުވެއެވެ. އަދި އެބޭފުޅެއްގެ މަތިމަހަށާއި ބޮލުގެ އިސްތަށިގަނޑަށާއި ހަށިގަނޑަށް އެހާ ބައްލަވައިގެން އުޅުއްވާ ބޭކަލެއް ތިމަންކަލޭގެފާނަށް ފެނިވަޑައިގެންފާ ވާނެހެނެއް ހިއެއްނުވެއެވެ. އަދި އެކަލޭގެފާނަށްވުރެ ހެދުންކޮޅު ސާފުކުރައްވާ ބޭފުޅެއްވެސް ފެނިވަޑައިގެންފާ ވާނެހެނެއް ހިއެއްނުވެއެވެ.”\n މަރޫ އަކީ މިހާރުގެ ތުރުކެމިނިސްތާނުގެ ރަށެކެވެ.\n މިއީ އިރާނުގެ ޚުރާސާނުގެ ރަށެކެވެ.\n المنهج الأحمد فى تراجم أصحاب الإمام أحمد، لأبي اليمن مجير الدين محمد بن عبد الرحمن العليمي (1/7) تحقيق:محيي الدين عبد الحميد\n تهذيب الكمال للحافظ المزي (1/440) وسير أعلام النبلاء للذهبي (11/174)\n المنهج الأحمد فى تراجم أصحاب الإمام أحمد، لأبي اليمن مجير الدين محمد بن عبد الرحمن العليمي (1/24) تحقيق:محيي الدين عبد الحميد


ޖޭޕީއިން މަޖުލީހުގެ ހުރިހާ ދާއިރާކަށް ކުރިމަތިލާން ނުނިންމާ ކަމަށް ބުުނެފި – Mikal News\nޖުމްހޫރީ ޕާޓީގެ ފަރާތުން ފުވައްމުލކު ކައުންސިލަށް ކުރިން ކުރިމަތިލި ކެންޑިޑެޓެއް\nޖުމްހޫރީ ޕާޓީން ރައްޔިތުންގެ މަޖުލީހުގެ ހުރިހާ ގޮނޑިއަކަށް ކުރިމަތިލާން ނުނިންމާ ކަމަށް އެޕާޓީން މިއަދު ބުނެފިއެވެ. ނަމަވެސް އެޕާޓީގެ މެންބަރުންނަށް އެމެންބަރަކު ޝައުގުވެރިވާ ދާއިރާއަކުން މަޖުލީހުގެ ޓިކެޓް ހޯދުމަށް އެދުމަށް ވަނީ ހުޅުވާލާފައެވެ.\nޓިކެޓަށް އެދުމުގައި އިސްތިސްނާ ވަނީ ހަމައެކަނި ‘މަޖުލިސް 12 މެންބަރުން’ ގެ ތެރެއިން އެޕާޓީީއަށް ބަދަލުވި މެންބަރުންގެ ދާއިރާތަކެވެ. އެދާއިރާތަކުގެ މަޖުލިސް ޓިކެޓް އެ މެންބަރުންނަށް ދިނުމަށް ގާސިމު ވައުދުވެ ވަޑައިގެންފައިވާ ކަމަށް ޖޭޕީގެ އިސް ސްޕޯކްސް ޕާސަން އަލީ ސޯލިޙު ވަނީ ވިދާޅުވެފައެވެ.\nޖޭޕީގެ ޓިކެޓް ބޭނުންވާ މީހުން ކުރިމަތިލާން ހުޅުވާލުމަށް އެޕާޓީީގެ ކައުންސިލުން ނިންމުމަކީ މަޖުލީހުގެ 87 ދާއިރާއަށް ވާދަކުރަން ނިންމުމެއް ނޫން ކަމަށް މިސަރުކާރުގެެ ސައިންސް އެންޑް ޓެކްނޮލޮޖީ މިނިސްޓްރީގެ ސްޓޭޓް މިނިސްޓަރު ކަން ވެސް ކުރައްވާ ޖޭޕީގެ ތަރުޖަމާން އަލީ ސޯލިހު މިއަދު މީޑިއާއަށް ވިދާޅުވި ވިއެވެ. އޭނާ ވިދާޅުވި ގޮތުގައި، ކުރިމަތިލާ މީހުންގެ ތެރެއިން ޓިކެޓް ދޭނެ މީހުން ކަނޑައަޅާނީ ކޮމެޓީއަކުން ކަމަށެވެ.\nޖޭޕީގެ ވިސްނުމަކީ އެޕާޓީގެ މެންބަރުން މަޖުލީހުގެ ހުރިހާ ދާއިރާއަކަށް ކުރިމަތިލާން އެދުނަސް އެފުރުސަތު ނުދިނުން ބާވައޭ ސުވާލު އުފެދެއެވެ؟\nޖޭޕީގެ ލީޑަރު ގާސިމު އިބްރާހިމް ވިދާޅުވެފައި ވަނީ ‘ކޮންމެ ކޮންމެ’ މީހަކަށް އެޕާޓީގެ ޓިކެޓް ނުލިބޭނެ ކަމަށެވެ. އެޕާޓީގެ ޓިކެޓް ދޭނެ މެންބަރުން ކަނޑައަޅާނެ އުސޫލެއްނެތި މެންބަރުންނަށް އާއްމުކޮށް ހުޅުވާލައ،ި ވަކިބަޔަކަށް ޓިކެޓް ދީ އަނެއްބަޔަކަށް ވައުދު ފުއްދުމުގެ ގޮތުން ތަބަކަކަށް ލާފައި ޓިކެޓް ވެދުން ކުރުމީ ކޮން ކަހަލަ ޑިިކޮކްރަސީ އެއްތޯ ސިޔާސީ ފަރާތްތަކުން ސުވާލު އުފައްދައެވެ.\nކޯލިޝަންގައި ހިމެނޭ އެމްޑީޕީން މަޖުލީހުގެ ހުރިހާ ގޮނޑިއަކަށް ހުޅުވާލައި، އަދި ޖޭޕީން އެގޮތަށް އަމަލު ކުރާހެން ހީވުމުން އެކަމަށް އެމްޑީޕީގެ ރައީސް މުހައްމަދު ނަޝީދު ރޭ މަރުހަބާ ކިޔުމުން އަނެއްކާ ޖޭޕީގެ ރާގު މިއަދު ބަދަލުމިވީ ކީއްވެގެން ތޯ ސުވާލު އުފެދެއެވެ.\nއެމްޑީޕީން ވެސް ހުޅުވާލީ އެޕާޓީގެ ޓިކެޓަށް އެދޭ މެންބަރުން ހުށަހެޅުމަށެވެ. އެގޮތުން 280 އަށް ވުރެ ގިނަ ކެންޑިޑޭޓުން ހުށަހެޅި އިރުވެސް މަޖުލީހުގެ ހުރިހާ ދާއިރާއެއް ނުހިމެނުނެވެ. އެއްދާރާ އަށް ކުރިމަތިލާނެ މީހަކު ނެތެވެ. ވުމާއެކު އެޕާޓީީން ކުރިމަތިލާން ނިންމީ މަޖުލީހުގެ 86 ދާއިރާއަށެވެ.\nޖޭޕީން ވެސް މަޖުލީހުގެ ދާއިރާތަކުގެ ޓިކެޓަށް ހުޅުވާލުމުން، ކިތަންމެ މަދު ދާއިރާއަކަށް އެޕާޓީގެ މެންބަރުން ކުރިމަތިލާން އެދުނު ކަމުގައި ވިޔަސް އެއީ މައްސަލައެއް ނޫނެވެ. މެންބަރުން ނޭދޭ ދާއިރާތަކުން ވެސް ޕާތީން ބޭނުންނަމަ ކެންޑިޑޭޓުން ސިލެކްޓްކޮށްގެންވެސް ޕާތީގެ ނަމުގައި ނެރުމަކީވެސް މައްސަލައެއް ނޫނެވެ. އެކަމަަކު ކުރިމަތިލާން ހުޅުވާލައި، ކުރިމަތި ލުމަށް ހުޅުވާލި ޝަރުތު ތަކާއެކު ހުށަހެޅުމުން ވެސް ޓިކެޓް ނުދީ، ޕާޓިން ވއެދާއިޜާއަސް ޥާދަ ނުކުރާން ނިންމުމަކީ ކޮންކަހަލަ ކަމަކަށް ވާނެ ބާއެވެ؟\nގުޅުންހުރި މައުލޫތައް:ރައްޔިތުންގެ މަޖުލިސް އިންތިޚާބު 2019, ސިޔާސީ, ޖުމްހޫރީ ޕާޓީ


Addu ge flat thakuge maraamaathu faisaa havaalu kuran fashaifi | Mihaaru\nއައްޑޫގެ ފްލެޓްތަކުގެ މަރާމާތަށް ފައިސާ ހަވާލުކުރަން ފަށައިފި\n31 ޑިސެމްބަރ 2019 - 13:059comments\nކައުންސިލުން މިއަދު ބުނީ، ފްލެޓްތަކުގެ މަރާމާތުގެ ގޮތުގައި، ފްލެޓް ލިބުނު މީހުން ފާހަގަކުރި ކަންތައްތަކަށް ރިއާޔަތް ކޮށް، މަރާމާތުތަކަށް ހައުސިން މިނިސްޓްރީން ދީފައި ވަނީ ގާތްގަނޑަކަށް އެއް މިލިއަން ރުފިޔާ އެވެ.\nފްލެޓްތަކުގެ މީހުންނާ، އެ ފައިސާ ހަވާލުކުރުމުގެ މަސައްކަތްތައް ކުރިއަށް ގެންދާއިރު، ފައިސާ ދެނީ ކުރަން ހުރި މަރާމާތުތައް ވަޒަން ކުރުމަށް ފަހު އެވެ. ފްލެޓް ލިބުނު މީހުން ވަނީ ކުރަން ހުރި މަރާމާތުތައް ކައުންސިލާއި ހައުސިން މިނިސްޓްރީއާ ހިއްސާ ކޮށްފަ އެވެ.\nFlat thakun maintenance negifaivaa faraaiythakuge maintanance ah MVR 1,020,782.08 @MoHUDmv in vanee Council ah jamaa kodhevvafa. mi faisaaefaraaiythakah havaalukurumuge masaikaiy Councilun dhanee kuramun @Yasriph @SobeAbdulla pic.twitter.com/sp5vXWDLvH\n— Addu City Council (@AdduCityCouncil) December 30, 2019\nސަރުކާރުގެ ބޯހިޔާވަހިކަމުގެ ޕްރޮގްރާމްގެ ދަށުން ހިތަދު އާއި ހުޅުދޫގައި އިމާރާތް ކޮށްފައިވާ ފްލެޓްތައް ލިބުނު މީހުންނާ އެ ތަންތަން ހަވާލުކުރުމުގެ މަސައްކަތް ކައުންސިލުން ފެށީ މިދިޔަ އޮކްޓޯބަރު މަހު އެވެ. އެގޮތުން ހިތަދޫން 264 ފްލެޓް ދޫކޮށްފައިވާ އިރު، ހުޅުދޫގައި އިމާރާތް ކުރި 48 ފްލެޓްގެ ތެރެއިން ދޫކޮށްފައި ވަނީ 20 ފްލެޓެވެ.\nމީގެ ތެރެއިން ބައެއް ފްލެޓްތަކުގައި މިހާރު މީހުން ދިރިއުޅެ އެވެ. ފްލެޓްތަކުގެ ޑައުންޕޭމަންޓަށް 19،000ރ. ދައްކާފައިވެ އެވެ. އަދި ފްލެޓްތަކަށް ދައްކަން ޖެހޭ ފައިސާ ހަލާސް ވަންދެން 20 އަހަރު ވަންދެން މަހަކު 3،000ރ. ދައްކަން ޖެހެ އެވެ.\nއިތުރު ލިޔުންތައް ސ. ހިތަދޫ އައްޑޫ ބޯހިޔާވަހިކަން އައްޑޫ ސިޓީ ކައުންސިލް އައްޑޫ ހައުސިން ޕްރޮޖެކްޓް ހައުސިން މިނިސްޓްރީ ސ. ހުޅުދޫ


Fuvahmulaku Gondudhoshun Veli Nagaathee Councilun Inzaaru Dheefi - Vaguthu\n2 މަސް ކުރިން ( މެއި 31, 2020 )\nފުވައްމުލަކު ގޮނޑުދޮށުން ބަޔަކު ވެލި ނަގަނީ.\nފުވައްމުލަކު ގޮނޑުދޮށުން ވެލި ނަގާ މައްސަލަ އެކަން ކުރާ މީހުންނާ ދޭތެރޭ ގާނޫނީ ފިޔަވަޅު އަޅާނެކަމުގެ އިންޒާރު ސިޓީގެ ކައުންސިލުން ދީފިއެވެ.\nސިޓީ ކައުންސިލުން ނެރުނު އިއުލާނެއްގައި ބުނީ ރަށް ގިރުމުގެ ނުރައްކަލުން ރަށް ހިމާޔަތް ކުރުމަށް ފުވައްމުލަކު ގޮނޑުދޮށުން އެއްވެސް މިންވަރަކަށް ގަލާއި، ވެލި، އަކިރި، ކަށިވެލި، އަދި ދޮންވެލި ފަދަ ތަކެތި ނެގުމަކީ މަނާކަމެއް ކަމަށް އަންގައި ތަކުރާރުކޮށް އިއުލާން ކުރެވިފައިވާ ކަމަށެވެ. އަދި ތަކުރާރުކޮށް އިއުލާން ކުރެވުނަސް، ބައެއް މީހުން ގޮނޑުދޮށުން ވެލި ނަގަމުންދާކަން ފާހަގަކުރެވިފައިވާ ކަމަށް އިއުލާންގައިވެއެވެ.\nވެލި ނެގުން މަނާކުރެވި ތަކުރާރުކޮށް، ހަނދާންކޮށް ދެމުން ދިޔަ ނަމަވެސް ވެލި ނަގަމުންދާތީ އެގޮތަށް އަމަލުކުރާ ފަރާތްތަކާ މެދު ގާނޫނީ ގޮތުން އަޅަން ޖެހޭ ފިޔަވަޅު ކައުންސިލާއި ކަމާބެހޭ އިދާރާތައް ގުޅިގެން ކުރިއަށް ގެންދާނެ ކަމަށް ވެސް އިއުލާންގައިވެއެވެ.\nފުވައްމުލަކު ގޮނޑޮދޮށުން ގަވައިދާ ހިލާފަށް ވެލި ނަގަމުންދާ އިރު، ފުވައްމުލަކު ކައުންސިލުން ދަނީ އެގޮތަށް ވެލި ނަގާ މީހުން ހުއްޓުވައި، ނަގާފައިވާ ވެލި އެ ނެގި ތަންތަނަށް އަލުން އެޅުމުގެ މަސައްކަތް ވެސް ކުރަމުންނެވެ.\nއަދި ގަވައިދާ ހިލާފަށް ވެލި ނަގާ މީހުން ފެނިއްޖެ ނަމަ ކައުންސިލް ހޮޓްލައިން 1618 އަށް ގުޅަން ކައުންސިލުން އެދެއެވެ. މިފަދަ ކަންތައްތަކުގައި ރައްޔިތުން، ފުލުހުން އަދި ކައުންސިލް މުވައްޒަފުން ޝުކުރު އަދާކުރާ ކަމަށް ވެސް ކައުންސިލުން ބުންޏެވެ.\nމެއި 31, 2020 13:42\nކަނޑުކޮހުންނަކަށް ނޭނގޭތަ ވެލިނެގީމަ އަލުން އަރާނެކަމެއް. ވެއްޔަކީވެސް އުފެދޭ އެއްޗެއް. އެކަމަކު ހައްދެއްނެތްވަރަކަށްވެސް ނަގާކަށް ނުވާނެ. އެކަން ބެލީމަނިމިނީއެއްނު. މީގެކުރިން ތިރަށުން ވެލިނަގައިގެން އުޅުނީ، ކޮންކަމެއްވީ. މިހަރުތަ ކަމެއްވަނީ.\nސައްޔިދު ދީދީ .\nމެއި 31, 2020 13:57\nގާބިލް ކަމެއްގެ އިންޒާރެއް.\nމެއި 31, 2020 14:09\nއަހަރެން ތިރަށަށް މެހުމާނެއް ގޮތަށް ގޮސް އެދުނިން ހަނދާނަކަށް އެރަށުން ތިން އޮށް އަކިރި ދީބަލާށޭ ފުޅިޔަކަށް ލައިގެން ގެންނަން. ކައުންސިލް ރައީސް ބުނީ މަނާކަމެކޭ. ނުވާނެޔޭ. ކޮށްގެންވެސް ނުވާނެޔޭ. އެކަމަކު ރަށުމީހުން ބަސްތާ ޖަހައިގެން ނަގާއިރު ދެންހަދާނެ ގޮތެއް ނޭނގިފައި އިންޒާރުދީދީ. ލޮލް އޭ ބުނާނީ.\nމެއި 31, 2020 20:44\nއަހަރެމެންނަށްވެސް ދީބަލަ ތިއިން ވެލިކޮޅެއް.


Henveyrugai Roavi alifaangadu control -vi-iru 10 thaneh gai Roavi\nމާލޭގެ ހެންވޭރުގައި ހިނގި އަލިފާނުގެ ހާދިސާ ކޮންޓްރޯލް ވީ އިރު4ގުދަނާއި6ގެއެއްގައި އަލިފާން ރޯވިއެވެ.\nރޭ އިރާކޮޅު މާލޭގައި ހިނގާދިޔަ އަލިފާނުގެ ހާދިސާ ހަތަރު ގަޑިއިރު ފަހުން ކޮންޓްރޯލްވި ނަމަވެސް އެ ސަރަހައްދުގައި ވަނީ ވަރަށް ގަދައަށް ދުމުގެ އަސަރު ކޮށްފައެވެ.\nއެމްއެންޑީއެފްއިން ބުނީ ހެންވޭރުގައި ރޭ އަލިފާނުގެ ހާދިސާއެއް ހިނގައިގެން އުޅޭ ކަމުގެ މައުލޫމާތު ރޭ 7:30 ހާއިރު އެ މުއައްސަސާއަށް ލިބުނު ކަމަށެވެ. އެންމެ ފުރަތަމަ އަލިފާން ރޯވީ ހ. ތިލަފުށީ ގޭގައި ހުރި ގުދަނެއްގައި ކަމަށާއި ނަމަވެސް އަލިފާންގަނޑު ކޮންޓްރޯލްނުވެ އެ އަލިފާންގަނޑު ބޮޑވުމުގެ ސަބަބުން ހަ ގެއަކަށް އަލިފާންގަނޑު ފެތުރިގެން ދިޔަ ކަމަށެވެ. އެގޮތުން ޖުމްލަ4ގުދަނަކާ އެކު6ގެއެއްގައި އަލިފާނު ރޯވެފައިވާ ކަމަސް އެމް އެންޑީއެފުން މައުލޫމާތު ދެއެވެ.\nމި ހާދިސާގައި އަލިފާނުގެ ހާދިސާ ހިނގި ގެތަކުގައި ދިރިއުޅޭ މީހުންނަށް ކަލާފާނު ސްކޫލުން ވަގުތީ ބޯހިޔާވަހިކަން ނޭޝަނަލް ޑިޒާސްޓާ މެނޭޖުމަންޓުން ހަމަޖައްސައިދިނެވެ. އެގޮތުން އެ ސްކޫލުގައި 300އެއްހާ މީހުން ރަޖިސްޓްރީ ކޮންފައިވާ ކަމަށް ޑިޒާސްޓާ މެނޭޖުމަންޓުން މައުލޫމާތުދެއެވެ.\nމި ހާދިސާގައި 49 އަހަރުގެ އައިޝަތު ޝައުނާ ނަމަކަށް ކިޔާ އަންހެނަކު ވަނީ މަރުވެފައެވެ. އަދި ހަމައެއާއެކު ދުމުގެ އަސަރު ކޮށްގެން ގިނަ އަދަދެއްގެ ބަޔަކަށް އޭޑީކޭ ހޮސްޕިޓަލާއި އައިޖީއެމްޗުގައި ދިޔައީ ފަރުވާ ދެމުންނެވެ.\nމި ހާދިސާ ހިނގައިގެން އުޅުނު ސަރަހައްދަށް ރައީސް އިބްރާހީމް މުހައްމަދު ސޯލިހުގެ ދެކަނބަލުންނާއި ނާއިބު ރައީސް ފައިސަލް ނަސީމްގެ އިތުރުން ބައެއް ވަޒީރުންވެސް ވަޑައިގެންނެވިއެވެ. އަދި ވަޒީރުން މަޖިލީހުގެ ކުއްލި ބައްދަލުވުމެއް ވެސް މި ހާދިސާއާ ގުޅިގެން މުލީއާގޭގައި ބޭއްވިއެވެ.\nއެ ބައްދަލުވުމުގައި ވަނީ މިފަދަ ހާދިސާތައް ތަކުރާރުވިޔަ ނުދިމަށް އަޅަންޖެހޭ ފިޔަޅުތަކާ ބެހޭގޮތުން ވެސް މަޝްވަރާ ކުރައްވާފައެވެ. އެގޮތުން މިހާރު މާލޭގެ މީހުން ދިރިއުޅޭ ސަރަހައްދުތަކުގައި މިހާރު ހުރި ކެމިކަލް ފަދަ ނުރައްކާތެރި ތަކެތި ރައްކާކުރާ ގުދަންތައް މީހުން ދިރިއުޅޭ ސަރަހައްދުތަކާ ދުރަށް ބަދަލުކުރުމުގެ ކަންކަން ކުރިޔަށްގެންދާނެ ޕްލޭނެއް އެކުލަވާލެއްވުމަށް ވެސް ވަޒީރުންގެ މަޖުލީހުން ވަނީ ނިންމަވާފައެވެ


Insaafu libijje, miee faahagakohlevey hukumeh: Maumoon\nމީގެކުރިން ރައީސް މައުމޫން ކޯޓަށް ހާޒިރުކުރަނީ - މުހައްމަދު އަފްރާހް | އަވަސް\nމިދިޔަ ސެޕްޓެމްބަރު މަހުގެ 23 ވަނަ ދުވަހު ބޭއްވި ރިޔާސީ އިންތިހާބު ބާތިލުކުރަން ނުޖެހޭ ކަމަށް ސުޕްރީމް ކޯޓުން މިއަދު ކުރި ހުކުމަކީ ފާހަގަކޮށްލެވޭ ހުކުމެއް ކަމަށާއި އިންސާފު ލިބިއްޖެ ކަމަށް ކުރީގެ ރައީސް މައުމޫނު އަބުދުލް ގައްުޔޫމު ވިދާޅުވެއްޖެއެވެ.\nސުޕްރީމް ކޯޓުގެ ހުކުމާ ގުޅިގެން އިންތިހާބީ ރައީސް އިބުރާހީމް މުޙައްމަދު ސޯލިހާއި އިންތިހާބީ ނައިބު ރައީސް ފައިސަލް ނަސީމަށް މަރުހަބާ ވިދާޅުވެ މައުމޫނު ކުރެއްވި ޓްވީޓުގައި ވިދާޅުވެފައިވަނީ އެ ދެ ބޭފުޅުންނަށް ލިބިވަޑައިގެންނެވި ކާމިޔާބީ ސުޕްރީމް ކޯޓުން ސައްހަކޮށްދީފި ކަމަށެވެ.\nރިޔާސީ އިންތިހާބު ބާތިލް ކުރަން ނުޖެހޭ ކަމަށް ނިންމީ ސުޕްރީމް ކޯޓުގެ ފުލް ބެންޗްގެ އިއްތިފާގުންނެވެ. ހުކުމުގައި ބުނީ، އިންތިހާބެއް ބާތިލް ކުރަން ޖެހޭނެ ފަދަ ހެއްކެއް ރައީސް އަބްދުﷲ ޔާމީންގެ ފަރާތުން ސުޕްރީމް ކޯޓަށް ހުށަހަޅާފައި ނުވާ ކަމަށާއި އިންތިހާބު ކާމިޔާބު ކުރެއްވި ކެންޑިޑޭޓް އިބްރާހިމް މުހައްމަދު ސޯލިހު އާއި ނާކާމިޔާބުވެ ވަޑައިގަތް އަބްދުﷲ ޔާމީންއާ ދެމެދު ވޯޓްގެ ފަރަގު ވަރަށް ބޮޑުކަމަށެވެ. އެހެން ކަމުން ރިޔާސީ އިންތިހާބު ބާތިލް ކުރަން ޖެހޭ ފަދަ ސަބަބެއް ނެތް ކަމަށް ވެސް ސުޕްރީމް ކޯޓްގެ ހުކުމުގައިވެ އެވެ.\nމީގެ އިތުރުން އިންތިހާބާ މެދު ކުރާ ތުހުމަތުތައް ތަހުގީގު ކުރަން ފުލުހުންނާއި ސިފައިންގެ މައްޗަށް އަމުރެއް ނެރެ ދިނުމަށް އެދިފައިވީ ނަމަވެސް، އެ ކަންތައްތަކަކީ ތުހުމަތުތަކެއް ކަމަށްވާތީ، ޖިނާއީ އިޖުރާއަތުގެ ގާނޫނުގެ ތެރެއިން އެކަންކަން ތަހުގީގު ކުރަން ކޯޓް އަމުރެއް ނެރެން ޖެހޭ އަސާސެއް ނެތް ކަމަށެވެ.\nރައީސް އަބްދުﷲ ޔާމީން ރައީސް މައުމޫން އަބްދުލްގައްޔޫމް ރައީސް އިބްރާހިމް މުހައްމަދު ސޯލިހު + ސުޕްރީމް ކޯޓް ރިޔާސީ އިންތިހާބު 2018


އަލްއިމާމު އައްޝާފިޢީ (محمد بن إدريس الشافعي) – 8 – DhiSalafiyyah\n21/08/2014 ޢިލްމުވެރިން, ސިޔަރަތާއި ތާރީޚްއަލްއަޚް އަބޫ ފުޟައިލު މުއުތަމިން އަޙްމަދު\nސުންނަތަށް ތަބަޢަވުން -رحمه الله-\nميمون بن مهرانގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ. أحمد بن حنبلތިމަންކަލޭގެފާނަށްވިދާޅުވިއެވެ.\n“ޝާފިޢީގެފާނުގެ ފޮތްތައް ކަލޭގެފާނު ނުބައްލަވަނީ ކީއްވެ ހެއްޔެވެ؟ ޝާފިޢީގެފާނަށްވުރެ ސުންނަތައް ތަބަޢަވާހާލު ފޮތް ލިޔުއްވާ އެއްވެސް ބޭކަލަކު ނުވެއެވެ.”\nأبو جعفر الترمذيގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ.\n“ރައުޔު ބަޔާންކޮށް ފޮތްތަކެއް ލިޔުއްވުމަށް ތިމަންކަލޭގެފާނު ބޭނުންފުޅުވިއެވެ. ފަހެ ތިމަންކަލޭގެފާނު ރަސޫލުﷲ ޞައްލަﷲ ޢަލައިވަސައްލަމަ ހުވަފެނުގައި ދުށީމެވެ. ފަހެ ތިމަންކަލޭގެފާނު ދަންނަވައިފީމެވެ. އޭﷲގެ ރަސޫލާއެވެ. ފަހެ ތިމަންކަލޭގެފާނު ޝާފިޢިގެފާނުގެ ރައުޔު ބަޔާންކޮށް ފޮތެއް ލިޔުއްވާނަމެވެ. ދެން ނަބިއްޔާ ޞައްލަﷲ ޢަލައިހިވަސައްލަމަ ޙަދީޘްކުރެއްވިއެވެ. ހަމަކަށަވަރުން އެއީ އެކަލޭގެފާނުގެ އަމިއްލަފުޅު ރައުޔެއް ނޫނެވެ. އެއީ ތިމަންކަލޭގެފާނުގެ ސުންނަތާއި ޚިލާފުވާ މީހުންނަށްވާ ރައްދެވެ.”\nأحمد بن حنبلގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ.\n“ތިމަންބޭކަލުން نعيم بن حمادގެ އަރިހަށް ދިޔައީމެވެ. ދެން އެކަލޭގެފާނު ތިމަންބޭކަލުންނަށް المسند ކިޔެވުމަށް ހިތްޖެއްސެވިއެވެ. ދެން ތިމަންބޭކަލުން ޝާފިޢީގެފާނުގެ އަރިހަށް ދިޔައީމެވެ. އެހިނދު ތިމަންބޭކަލުންގެ ތެރެއަށް އަލިވެގެންވާ ވޮށެއް ފާޅުވެގެންދިޔައެވެ.”\nالربيع ވިދާޅުވިއެވެ. ޝާފިޢީގެފާނު ވިދާޅުވަނިކޮށް ތިމަންކަލޭގެފާނު އަޑުއެއްސެވީމެވެ.\n“ތިޔަބޭކަލުންނަށް ތިމަންކަލޭގެފާނުގެ ފޮތުގައި، ރަސޫލުﷲ ޞައްލަﷲ ޢަލައިހި ވަސައްލަމަގެ ސުންނަތާ ޚިލާފުވެފައިވަނިކޮށް ފެނިއްޖެނަމަ ފަހެ، ތިޔަބައިމީހުން ރަސޫލުﷲ ޞައްލަﷲ ޢަލައިވަސައްލަމަގެ ބަސްފުޅު ވިދާޅުވާށެވެ. އަދި ތިމަންކަލޭގެފާނު އޭގައި ބުނެފައިވާ ބަސްތައް ދޫކޮށްލާށެވެ.”\nއަދިވެސް الربيعވިދާޅުވިއެވެ. ޝާފިޢީގެފާނު ވިދާޅުވަނިކޮށް ތިމަންކަލޭގެފާނު އަޑުއެއްސެވީމެވެ. އެކަލޭގެފާނުގެ އަރިހުގައި މީހަކު ދެންނެވިއެވެ.\n“އޭ އަބޫ ޢަބްދުﷲ އެވެ. އަހަރެމެން މި ޙަދީޘް ނަގަންވީތޯއެވެ؟”\nދެންފަހެ އެކަލޭގެފާނު ވިދާޅުވިއެވެ.\n“ތިމަންކަލޭގެފާނު ރަސޫލުﷲ ޞައްލަﷲ ޢަލައިހި ވަސައްލަމަގެ ޞައްޙަ ޙަދީޘެއް ރިވާކޮށްފައި އެޙަދީޘެއްގައި ނުހިފައިފިކަމުގައި ވާނަމަ، ތިމަންކަލޭގެފާނުގެ ބުއްދި ގޮއްސިކަމަށް ކަލޭމެން ހެކިކުރައްވަމެވެ.”. \nއަދިވެސް ޝާފިޢީގެފާނު ވިދާޅުވިއެވެ.\n“ޙަދީޘް ޞައްޙަވެއްޖެކަމުގައިވާނަމަ އެއީ ތިމަންކަލޭގެފާނުގެ މަޛްހަބެވެ.”\n“ޙަދީޘް ޞައްޙަ ވެއްޖެކަމުގައިވާނަމަ ތިމަންކަލޭގެފާނުގެ ބަސްފުޅު ފާރުބުޑައް ޖަހާށެވެ.”\n حلية الأولياء (9/100)\n تاريخ الإسلامية للإمام الذهبي (321) وفيات (201-210)


ބ. އޭދަފުށީ ކައުންސިލާއި ރަށުގެ މުއައްސަސާތަކުގެ އިސްވެރިންނާ ރައީސުލްޖުމްހޫރިއްޔާ ބައްދަލުކުރައްވައިފި - The President's Office\nބ. އޭދަފުށީ ކައުންސިލާއި ރަށުގެ މުއައްސަސާތަކުގެ އިސްވެރިންނާ ރައީސުލްޖުމްހޫރިއްޔާ ބައްދަލުކުރައްވައިފި\n30 ޖުލައި 2019، ރިފަރެންސް: 2019-558\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް މާޅޮސްމަޑުލު ދެކުނުބުރީ އޭދަފުށީ ކައުންސިލަރުންނާއި އެރަށުގެ މުއައްސަސާތަކުގެ އިސް ބޭފުޅުންނާއި މިއަދު ބައްދަލުކުރައްވައި މަޝްވަރާ ކުރައްވައިފިއެވެ.\nބ. އަތޮޅު ކައުންސިލުގެ އިދާރާގައި ވަކިވަކިން ބޭއްވެވި މި ބައްދަލުވުންތަކުގައި ކައުންސިލަރުންނާއި މުއައްސަސާތަކުގެ ވެރިން ވަނީ އެރަށުގެ ތަރައްޤީއަށް ބޭނުންވާ މުހިންމު ކަންކަމާއި ރައްޔިތުންގެ ޝަކުވާތައް ހުރި ކަންކަމާއި ރަށުގެ ތަރައްޤީއަށް ހުރި ގޮންޖެހުންތަކާބެހޭ މަޢުލޫމާތު ރައީސުލްޖުމްހޫރިއްޔާއާ ޙިއްޞާކުރައްވާފައެވެ. މިގޮތުން އޭދަފުށީ ކައުންސިލުން ފާހަގަކުރެއްވި ކަންތައްތަކުގެ ތެރޭގައި ރަށުގެ ބަނދަރު އިތުރަށް ބޮޑުކުރުމާއި ރަށުން ގޯތި ދޫކުރުމުގައި ހުރި ދަތިމައްސަލަތަކާއި ރަށުގެ މަގުހެދުމާއި ކަރަންޓާއި ޞިއްޙީ ދާއިރާއިން ހުރި ކަންބޮޑުވުންތައް ކައުސިލަރުން ފާހަގަކުރެއްވިއެވެ. މީގެ އިތުރުންވެސް ރަށުގެ އުމްރާނީ ތަރައްޤީއަށް ކުރަންހުރި އެކިއެކި މަސައްކަތްތަކާ ބެހޭގޮތުން ކައުންސިލުން ރައީސުލްޖުމްހޫރިއްޔާއާ މަޝްވަރާކުރެއްވިއެވެ.\nމި ބައްދަލުކޮށްލެއްވުމުގައި ރައީސުލްޖުމްހޫރިއްޔާ ދެއްކެވި ވާހަކަފުޅުގައި ކައުންސިލުތައް ބާރުވެރިކުރުވުމަށް ސަރުކާރުން ރާއްވަވާފައިވާ ޕްލޭންތަކާ އަދި ކުރިމަގުގައި ފެނިގެންދާނެ ބަދަލުތަކާބެހޭ މަޢުލޫމާތު ކައުންސިލަރުންނާއި ޙިއްޞާކުރެއްވިއެވެ. އަދި ކައުންސިލަރުން ފާހަގަކުރެއްވި ބައެއް މައްސަލަތައް ޙައްލުކުރުމަށް ބަޖެޓުގައި ހިމެނިފައިވާ މަޝްރޫޢުތަކާއި އެމަޝްރޫޢުތަކުގެ އެންމެ ފަހުގެ މަޢުލޫމާތު ކައުންސިލަރުންނާ ރައީސުލްޖުމްހޫރިއްޔާ ޙިއްޞާކުރެއްވިއެވެ. މީގެއިތުރުން ކަރަންޓާއި ބަނދަރުގެ މަޝްރޫޢު ޕްލޭންކުރެވިފައިވާ ގޮތް ވެސް ރައީސުލްޖުމްހޫރިއްޔާ ކައުންސިލާ ޙިއްޞާކުރެއްވިއެވެ.\nމިބައްދަލުކޮށްލެއްވުމުޖުގައި ކައުންސިލަރުން ހުށަހެޅުއްވި ކަންކަމުގައި ކަމާގުޅޭ އިދާރާތަކާ މަޝްވަރާކުރައްވައިގެން ޙައްލު ހޯއްދަވައިދެއްވަން މަސައްކަތްޕުޅު ކޮށްދެއްވާނެ ކަމުގައި ރައީސުލްޖުމްހޫރިއްޔާ ވިދާޅުވިއެވެ.\nއޭދަފުށީގެ އެކިއެކި މުއައްސަސާތަކުގެ ވެރިންނާއެކު މިއަދު ބޭއްވެވި ބައްދަލުކުރެއްވުމުގައި އެ މުއައްސަސާތަކުގެ އިސްވެރިން ވަނީ އެތަންތަން ހިންގުމުގައި ހުރި ދަތިމައްސަލަތަކާއި ޚިދުމަތްތައް ތަރައްޤީކުރުމަށް ބޭނުންވާ ކަންކަން ރައީސުލްޖުމްހޫރިއްޔާއާ ޙިއްޞާކުރައްވާފައެވެ. އެގޮތުން ރަށުގެ ޞިއްޙީ ދާއިރާގެ ތަރައްޤީއަށް ބޭނުންވާ ކަންކަމާއި ރަށުގެ އެހެނިހެން ދާއިރާތަކުގެ ޚިދުމަތްތައް ފުޅާކުރުމުގައި ހުރި ގޮންޖެހުންތަކާއި ދަތިތައް މުއައްސަސާތަކުގެ ވެރިން ވަނީ ރައީސާ ޙިއްޞާކުރައްވާފައެވެ. މި ބައްދަލުވުމުގައި ރަށުގައި ޚިދުމަތް ދެމުންދާ ގިނަ މުއައްސާތަކުގެ އިސްވެރިން ބައިވެރިވެ ވަޑައިގެންނެވިއެވެ


"Himeyn Dhuniye" akah fahu Sajnaa busy vejje | Mihaaru\nސަޖްނާ ދަރިފުޅާ އެކު: ދިރިއުޅުން ވަރަށް ބިޒީ\nހިމޭން ދުނިޔޭގެ ޑައިރެކްޓަރު އަބްދުއް ފައްތާހާ އެކު ސަޖުނާ\nސަޖްނާ: 2000 ގެ އަހަރުތަކުގެ ކުރީކޮޅު އެންމެ މަޝްހޫރުވި އެއް ތަރި\n"ހިމޭން ދުނިޔެއަކަށް" ފަހު ސަޖުނާ ބިޒީ ވެއްޖެ، މިހާރު "ހެޕީ"\n26 މެއި 2016 - 08:096comments\nކުރިން ވަރަށް މަޝްހޫރުވި ބަތަލާ ސަޖްނާ އަހުމަދުގެ މަތިން ހަނދާން އެބަ ހުރި ހެއްޔެވެ؟ ދެހާހުގެ އަހަރުތައް ފެށިގެން އައި އިރު، ފުވައްމުލަކަށް އުފަން މި ބަތަލާއަކީ ދިވެހި ފިލްމީ ދާއިރާގައި އެންމެ ގަދަ އަށް ފިޔަ ޖަހާލި އެއް ތަރި އެވެ. އެތައް ވީޑިއޯ ލަވައަކާއި ބައެއް ފިލްމުތައް ވެސް ކުޅެ އާންމުންގެ ލޯބި ވަރަށް ބޮޑަށް ހޯދި އެެވެ.\nއެއީ ރާއްޖޭގައި ވަރަށް ގިނަ އަދަދަކަށް ހަފުތާ މަޖައްލާތައް ވެސް ނެރެމުން އައި ދުވަސްވަރެކެވެ. މަޖައްލާތަކުގެ ކަވަރުން ޖާގަ ހޯދުމާއި ސަޖުނާއާ ބެހޭ ވާހަކައެއް އޭރުގެ މަޖައްލާތަކުގެ ފިލްމީ ހަބަރުތަކުގެ ތެރޭގައި ހިމެނުމަކީ ކޮންމެހެން މުހިއްމު ކަމަކަށް ވެސް އޮތީ ވެފަ އެވެ.\nއުމުރުން 18 އަހަރުގައި ފިލްމީ ދާއިރާ އަށް ނިކުމެ، ކުރިއަރަމުން ދަނިކޮށް، ސަޖްނާގެ ތަރި އޮއްސުމަކީ އޭނާ އަށް ސަޕޯޓްކުރި އެތައް ފޭނުންނަކަށް ލިބުނު ވަރަށް ބޮޑު ހިތްދަތި ކަމެކެވެ. އެތައް އޮފާތަކެއް އޮހެމުން ދަނިކޮށް، އަހުލާގީ މައްސަލަގަނޑެއް ފެންމަތިވުމުގެ އިތުރުން އޭނާގެ ދިރިއުޅުމަށް ބޮޑެތި ބަދަލުތަކެއް އަ އެވެ.\nސަޖްނާ އޭނާގެ ދޮށީ އަންހެން ދަރިފުޅާ އެކު: ފިލްމީ ދާއިރާ އަށް އަލުން އެނބުރި އައުމުގެ ވިސްނުމެއް ނެތް.\nއެ ހިސާބުން ޖަލުގައި ދުވަސްތައް ހޭދަކުރަން ޖެހުނެވެ.\nހިތި ތަޖުރިބާއެކެެވެ. މިހާރު އެ ސަފުހާތައް ހަނދާން ކުރާކަށް ވެސް ސަޖުނާ ބޭނުމެއް ނޫނެވެ. އެ ވާހަކަތައް އަލުން ދައްކާކަށް ވެސް، އުމުރުން 32 އަހަރުގެ، ބަތަލާ ބޭނުމެއް ނުވެ އެވެ.\nސަޖުނާގެ ދިރިއުޅުމަށް ބޮޑެތި އިސްލާހުތަކެއް ގެނެސް އަލުން ޒަވާޖީ ހަޔާތެއް ވެސް ވަނީ ފަށައިފަ އެވެ. މިހާރު އެއީ ދެ ކުދިންގެ މަންމައެކެވެ.\nސަޖްނާ އާއި ސީޒަން ކުޅެފައިވާ ލަވައެއް\n"މިހާރު ދެން ވަރަށް ފަލަ ވެސްވެއްޖެ. އަހަރެން ފެނުނަސް މިހާރު ނޭނގޭނެ ގިނަ ބަޔަކަށް،" ހިނިގަނޑެއް ޖަހާލާފައި ސަޖްނާ ބުންޏެވެ.\nއޭނާ މިހާރު ކުރަނީ ކީއްތޯ ބަލާލަމާ ހިނގާށެވެ. ސަޖްނާ އަދިވެސް ހުރީ ފިލްމީ ދާއިރާގައި މަސައްކަތް ކުރާ ގޮތަށް ބާވަ އެވެ؟ އަލުން އޭނާ ސްކްރީނުން ފެނިދާނެ ބާވަ އެވެ؟\n"ދެން އެއްގޮތަކަށް ވެސް ބޭނުމެއް ނޫން އަލުން ފިލްމީ ދާއިރާ އަށް ނިކުންނާކަށް. އެކަހަލަ ޝައުގެއް، ވިސްނުމެއް ވެސް ނެތް،" ހަޔާތުގައި ދިމާވި ހިތްދަތި ތަޖުރިބާ އިން އަރައިގަތްތާ މިހާރު ހަތް އަހަރު ވެފައިވާ ބަތަލާ ބުންޏެވެ.\nއޭނާގެ ފުރަތަމަ ކައިވެނި ރޫޅުނެވެ. އަލުން ކައިވެނިކުރީ 2010 ގަ އެވެ. ދެ އަންހެން ދަރިންގެ ތެރެއިން ދޮށީ ކުއްޖާ އަށް ހަ އަހަރު ވީއިރު ހަގު ދަރިފުޅަށް އަދި ކިރިޔާ އަހަރެކެވެ.\n"ލައިފްގެ ދިމާވި އެންމެ ހިތްދަތި ދުވަސްތަކުން އަރައިގަތްތާ މިހާރު ހަތް އަހަރު ވެއްޖެ. މާލޭގައި ހަތަރު އަހަރު ވަންދެން އުޅެފައި، މިހާރު ރަށަށް ބަދަލުވިތާ ވެސް ތިން އަހަރު ވެއްޖެ.،" 2001 ގައި ނުކުތް "ހިމޭން ދުނިޔެ" އާއި "ނަމޫނާ އަދި "ކައިވެނީގެ ފުރަތަމަ ރޭ" ފަދަ ފިލްމުތައް ކުޅެފައިވާ ބަތަލާ ބުންޏެވެ.\nއޭނާ ބުނީ ރަށުގައި މިހާރު ދިރިއުޅެނީ ވަރަށް ހިތްހަމަޖެހިގެން އުފަލުން ކަމަށެވެ.\nފިލްމް "ނަމޫނާ" ގެ ލަވައެއްގައި ސަޖްނާ އާއި ޝައްމޫން.\n"ދެ ކުދިންނާ އެކު ފިރިމީހާގެ ގޭގައި މި އުޅެނީ. ދެން ރަށުގައި މިހާރު އުޅެވޭތީ ވަރަށް ހިތްހަމަޖެހޭ. ވަރަށް ހެޕީ ލައިފެއްގައި މި އުޅެނީ،" ސަޖުނާ ބުންޏެވެ.\n"ކުރީގެ އެއްވެސް ވާހަކައެއް ދައްކާކަށް މިހާރު ބޭނުމެއް ނޫން."\nއޭނާ މިހާރު ޕްލޭންކުރަމުން އަންނަނީ މާލެ ބަދަލުވާށެވެ. އެކަމަކު ދުވަހަކު ވެސް ދެން ފިލްމީ ދާއިރާ އިން ނުފެންނާނެ ކަމަށް ބުންޏެވެ.\n"ނެތް އެއްވެސް ޝައުގެއް. މިހާރު ފިލްމީ ދާއިރާގެ އެއްވެސް ކަމެއް އަހަންނަކަށް ނުވެސް އެނގޭ. ބަލާކަށް ވެސް ބޭނުމެއް ނޫން،" އޭނާ ބުންޏެވެ.\nއެންމެ ފަހުން ދިވެހި ފިލްމަކަށް ސަޖުނާ ބެލީ 2005 ވަނަ އަހަރުގައި ނިކުތް "ޒުލޭހާ" އެވެ.\nދައްތައެއް މެދުވެރިކޮށް ފިލްމީ ދާއިރާ އަށް ނިކުންނަން ފުރުސަތު ލިބުނު އިރު ވެސް، އެކަން ފެށީ ކޮންމެހެން އެކްޓް ކުރުމުގެ ޝައުގެއް ހުރެގެންނެއް ނޫނެވެ.\n"ދުވަހަކު ހިތަށްއެރި ކަމެއް ވެސް ނޫން ފިލްމީ ދާއިރާ އަށް ނިކުތުމަކީ. އެކަމަކު ލަވައެއް ކުޅުނު ހިސާބުން ވަރަށް ގިނަ އޮފާތައް ލިބެން ފެށި. އޭރު ދެން ހިތަށްއެރީ ކުރިއަށް ދާނީއޭ. ކެރިއަރުގެ ވަރަށް ޕީކްގައި އުޅެނިކޮށް، މައްސަލަގަނޑެއްގެ ތެރެއަށް ދާން ޖެހުނީ،" ސަޖުނާ ބުންޏެވެ.\n"އަސްލު ފިލްމީ ދާއިރާ އަށް ނިކުމެވިގެން ވީ ގޮތެއް ނޫން އެއީ. އަމިއްލަ އަށް އުޅެވުނު ގޮތުން އެ ތަޖުރިބާ ކުރަން ޖެހުނީ. މުޅި މީހާ އެކަނިވެރި ބާކީވެގެން ދިޔައީ އެ ހިސާބުން."\nމިހާރުގެ ދިރިއުޅުން ވަރަށް ބިޒީ އެވެ. އެހެން ކަމަކަށް ވިސްނުން ދޫކޮށްލާކަށް ވަގުތެއް ނުވެ އެވެ.\n"ފިރިމީހާ ރިސޯޓްގައި ވަޒީފާ އަދާކުރަނީ. ކުދިންގެ ކަންތައްތަކުގައި އަހަރެން ހަމަ ވަރަށް ބިޒީކޮށް މި އުޅެނީ. ފަތިސް ނަމާދަށް ހޭލާ ގޮތަށް ކުދިންނާއި ގޭގެ ކަންކަމުގައި މި އުޅެނީ،" އާންމުކޮށް ހަވީރު ރައްޓެހިންނާ އެކު ފަތަން ވެސް ދާ ސަޖްނާ ބުންޏެވެ.\n"ވަރަށް ބިޒީ ލައިފެއްގައި ވަރަށް ހިތްހަމަޖެހިގެން މި އުޅެނީ."\nސަޖްނާގެ ފިރިމީހާ ސިމާދާއި ދޮށީ ދަރިފުޅާ އެކު.\nސަޖުނާ ސިފަކުރި ގޮތުގައި ލޯބިވާ އަދި އެކުގައި އުޅެން އެނގޭ ފިރިއެއް ލިބުމަކީ އެންމެ ބޮޑު ނަސީބެވެ.\n"ފިރިމީހާ ވަރަށް ރަނގަޅު. އެއީ ވަރަށް އަންޑަސްޓޭންޑިން މީހެއް. ވަރަށް، ވަރަށް ހެޕީކޮށް މި އުޅެނީ."


Nafrathu Bill Onnanvaanee Rayyithun'ge Ithubaaru Nugelley Gothah: Shareef - Vaguthu\nރައްޔިތުން މަޖިލީހުގެ މަރަދޫ ދާއިރާގެ މެންބަރު އިބްރާހިމް ޝަރީފް (މަވޯޓާ ޝަރީފް) – ފޮޓޯ: މަޖިލިސް\nނަފުރަތުގެ އަމަލުތަކަކީ ޖިނާއީ ކުށެއް ކަމަށް ކަނޑައަޅާ ގޮތަށް ގާނޫނުލްއުގޫބާތަށް އިސްލާހު ގެނައުމުގެ ބިިލު ފާސްކުރެވޭ އިރު އޮނިގަނޑު އޮންނަން ވާނީ ރައްޔިތުންގެ އިތުބާރު ގެއްލިގެން ނުދާނެ ގޮތަކަށް ކަމަށް އައްޑޫ މަރަދޫ ދާއިރާގެ މެންބަރު އިބްރާހީމް ޝަރީފް (މަވޯޓާ ޝަރީފް) ވިދާޅުވެއްޖެއެވެ.\nމިހާރު އަމަލު ކުރަމުންދާ ގާނޫނުއަސާސީ ޑްރާފްޓް ކުރި ކޮމިޓީގެ މެންބަރު ކަން ވެސް ކުރެއްވި ޝަރީފް ވަނީ ސަރުކާރުގެ ފަރާތުން ހުށަހަޅާފައިވާ އެ ބިލު "ދެ މިޔަލީ ކަނޑި" އެއްގެ ގޮތުގައި ސިފަކުރައްވައިފައެވެ. އޭނާ ވިދާޅުވީ އޭގައި ފައިދާތަކާއި ގެއްލުންތަކެއް ވެސް ހިމެނޭނެ ކަމަށެވެ.\nމިފަދަ ގާނޫނީ އޮނިގަނޑަކަށް ފުޅާ ދާއިރާއެއްގައި ކަމާ ބެހޭ އިދާރާތަކުގެ މެދުގައި މަޝްވަރާ ކުރެވެން ޖެހޭނެ ކަމަށް ޝަރީފް ކުރެއްވި ޓްވީޓެއްގައި ލިޔުއްވާފައިވެއެެވެ.\nޝަރީފް ވިދާޅުވީ އާންމުންނާއި އިދިކޮޅު ފަރާތްތަކަށް ވެސް އެ ބިލާ މެދު އިތުބާރު ކަށަވަރުކޮށްދެވެން ޖެހޭނެ ކަމަށެވެ.\nޖުޑީޝަލް ސާވިސް ކޮމިޝަން (ޖޭއެސްސީ) ގެ ރައީސް އަދި ތުޅާދޫ ދާއިރާގެ މެންބަރު ހިސާން ހުސައިން ހުށަހެޅުއްވި އެ ބިލު ޖުޑިޝަރީ ކޮމިޓީން ދިރާސާކުރުމަށް ފަހު މިހާރު އެކުލަވާފައި އޮތް ޑްރާފްޓްއަށް ވެސް ގިނަ ބަދަލުތަކެއް ގެންނަން ޖެހޭ ކަމަށް ޝަރީފް ވިދާޅުވިއެވެ.\n"ގެއްލުން މަދުކޮށް ފައިދާތައް ހިމެނޭ ގޮތަށް ގާނޫނީ އޮނިގަނޑު ފާސްކުރުމަށް ޓަކައި، މިހާރު އޮތް ޑްރާފްޓްއަށް ވެސް ގިނަ ބަދަލުތަކެއް ގެންނަން ޖެހޭ ކަމަށް އެންމެން ވެސް އެބަ އެއްބަސްވޭ." ޝަރީފް ލިޔުއްވާފައިވެއެވެ.\nThe so-called “Hisan Bill” isadouble edged sword.Suchadraft bill needs to be extensively discussed among the stakeholders.the opposition n general public must be taken into confidence.Everyone agrees that several changes to the draft r necessary to create the right balance.\n— Ibrahim Shareef (@AdduShareef) July 14, 2021\nސަރުކާރުން ފޮނުވާފައިވާ ބިލުގައި ފުރަތަމަ އޮތީ އިސްލާމް ދީނާ ޚިލާފަށް މީހަކު އުޅޭ ކަމުގެ ތުހުމަތު އާންމު ތަނެއްގައި ކުރުމަކީ ވެސް ޖިނާއީ ކުށެއްގެ ގޮތުގައި ކަނޑައެޅުމަށެވެ.\nއެ ގޮތަށް އޮތުމުން ދީނީ ނަސޭހަތް ދިނުމާއި މުންކަރާތް ނަހީ ކުރުމާއި، ޚިޔާލު ފާޅު ކުރަން ހުރަސް އެޅޭ ކަމުގައި ދެކި އާންމުންނާއި ދީނީ އިލްމުވެރިންނާއި ބައެއް ސިޔާސީ ބޭފުޅުންގެ ފާޑުކިއުންތައް ބިލަށް އަމާޒުވިއެވެ.\nއެކަމަކު ބިލު ހުށަހެޅުއްވި މެންބަރު ހިސާން ވިދާޅުވަނީ އެ ބިލު ހުށަހެޅުއްވީ ވަކި ބަޔެއްގެ ޚިޔާލަށް ހުރަސް އަޅަން ނޫން ކަމަށާއި ބިލުގައި އޮތީ އިސްލާމީ ޝަރީއަތުގެ ހަމަތައް ކަމަށެވެ.\nބިލުގެ މިފަދަ ބައެއް މާއްދާތައް ބަދަލު ކުރަން އާންމުންގެ ގިނަ ޚިޔާލުތަކެއް ކޮމިޓީއަށް ލިބުނެވެ. އަދި އެ ބައިތައް އިސްލާހު ކުރަން އިސްލާމިކް މިނިސްޓްރީ އާއި، ހިއުމަން ރައިޓްސް ކޮމިޝަން އާއި ޕްރޮސެކިއުޓާ ޖެނެރަލްގެ އޮފީހުން ވެސް ލަފާ ދިނެވެ.\nއެ ޚިޔާލުތަކަށް ރިއާޔަތްކޮށްގެން ޖުޑިޝަރީ ކޮމިޓީން ބިލަށް ބަދަލުތަކެއް ގެނައި ނަމަވެސް އެމްޑީޕީގެ ބައެއް މެންބަރުން ވެސް ހިތްހަމަޖެހޭ ބަދަލުތަކެއް އައިސްފައި ނުވާތީ އެ ޕާޓީގެ ޕާލިމެންޓްރީ ގްރޫޕްގެ އަޣުލަބިއްޔަތުން ނިންމީ ބިލު އިތުރަށް ދިރާސާ ކުރަން އަނބުރާ ކޮމިޓީއަށް ފޮނުވާލުމަށެވެ.\nއާންމު ގޮތެއްގައި މަޖިލީހުގައި ބިލެއް ދިރާސާކުރާ އިރު، ކަމާ ބެހޭ އިދާރާތައް އޮންލައިންކޮށް ނުވަތަ މަޖިލީހަށް ހާޒިރުކޮށްގެން ޚިޔާލު ހޯދައެވެ. އެކަމަކު މި ބިލުގެ ދިރާސާއަށް ވެސް އެ ކަން ކޮށްފައެއް ނުވެއެވެ. އެހެންވެ ބައެއް މެންބަރުން ވެސް ތިއްބެވީ ހިތްހަމަޖެހިވަޑައިނުގެންނެވެ.\nމަޖިލިސް ޗުއްޓީއަށް ދިއުމުގެ ކުރިން ނަފުރަތު ބިލު ފާސްކުރަން މަސައްކަތް ކުރައްވަމުން ގެންދެވީ މަޖިލީހުގެ ރައީސް މުހައްމަދު ނަޝީދަށް ތާއީދު ކުރައްވާ އެމްޑީޕީގެ މެންބަރުންނެވެ. ބިލު ފާސްނުކޮށް އަނބުރާ ކޮމިޓީއަށް ފޮނުވާލާތީ ތަޅުމުގައި އެ މެންބަރުން ވަރަށް ބޮޑަށް ނުރުހުން ވެސް ފާޅުކުރެއްވިއެވެ.\nޖުލައި 14, 2021 08:34\nނަފުރަތުގެ ބިލަކީ އެމީހެއްގެ ކަރާމާތާއި އުނިލި އިތުރު ވެުގެ ނުވާނެ ކޮއްމެ މީހަކީ އެމީހެއްގެ މައިންބަފައި ނުލާހިކު ލޯބިން ކަޔާފައި ވާނެމެން .


މެންބަރުންގެ ޚިޔާލު: މިނިވަން އިންސާފުވެރި އިންތިޚާބެއް ބޭއްވިދާނެތޯ؟؟؟؟؟؟؟؟ – Maldivian Democratic Party\n09 ޑިސެމްބަރު 2010\nމެންބަރުންގެ ޚިޔާލު: މިނިވަން އިންސާފުވެރި އިންތިޚާބެއް ބޭއްވިދާނެތޯ؟؟؟؟؟؟؟؟\n9 ޑިސެމްބަރ 2010\nލޯކަލް ކައުންސިލް އިންތިޚާބު ބޭއްވުމަށް މިހާރު މިވަނީ ތާރީޚެއް ކަނޑައޅި އެކަމަށް މަސައްކަތް ފެށިފައެވެ. މިއަދު އެންމެ އަޑުބާރުކޮށް ދެކެވެމުންދާ އެއްވާހަކަޔަކީ މިއިންތިޚާބު ” މިނިވަން އިންސާފުވެރި ” އިންތިޚާބަކަށް ވެދާނެތޯ ދެކެވޭ ވާހަކައެވެ. އެކިގޮތަށް އެކިކަންކަމާ ގުޅުވައިގެން ބޮޑުސުވާލެއްގެ ގޮތުގައި މިސުވާލުދަނީ ކުރެވެމުންނެވެ. އިންސާފުވެރި ގޮތެއްގައި މިނިވަން އިންތިޚާބެއް ބޭއްވޭނެ ކަމުގައި ސަރުކާރަށް ތާއީދުކުރާ ފަރާތްތަކުން ބުނަމުން ގެންދާއިރު ސަރުކާރާ އިދިކޮޅު ފަރާތްތަކުގެ ބަސް މިޔާ އިދިކޮޅެވެ.\nމިހާރު އަމަލުކުރެވެމުންދާ ޤާނޫނު އަސާސީގެ ދަށުން އެންމެ ފުރަތަމަ ބޭއްވުނު ރިޔާސީ އިންތިޚާބަށް ތައްޔާރުވަމުން ދިޔައިރުވެސް މިގޮތަށް ވާހަކަ ދެކެވުނެވެ. އިންތިޤާލީ މަރުޙަލާގައި އިންތިޤާލީ ސަރުކާރެއް އޮވެގެން މެނުވީ ރާއްޖޭގައި މިނިވަން އިންސާފުވެރި އިންތިޚާބެއް ނުބޭއްވޭނެ ކަމުގައި އެއިރު އަޅުގަނޑުމެން އަޑުބާރުލައި ބުނަމުން ދިޔައިރު އޭރުގެ ސަރުކާރުން އެކަމާ އެއްބަސް ވާކަށް ނެތެވެ. އިންތިޚާބުގައި މައުމޫނު ވާދަކުރެއްވީވެސް ރައީސްކަމުގެ މަޤާމުގައި ހުންނަވައިގެންނެވެ. މުޅި ސަރުކާރާއި ސިވިލް ސާވިސްއާއި ފުލުހުންނާއި ސިފައިން އަދިކިއެއްތަ ދައުލަތުގެ ހުރިހާ މުއައްސަސާއެއްގެ ކޮންޓްރޯލް އޮތީ މައުމޫނުގެ އަތްޕުޅުގައެވެ. ދައުލަތުގެ މުދަލާއި އެހެނިހެން ވަސީލަތްތައްވެސް އިންތިޚާބުގެ ކެންޕޭނުގައި ބޭނުން ކުރެވެމުން ދިޔަވާހަކަ އަޑުބާރުކޮށް ދެކެވެމުން ދިޔައިރު އެކަންކަމާ ސަރުކާރުން ބައިޑަރުވެސް ހީނުކުރެއެވެ. އިންތިޚާބުގެ ފުރަތަމަ ބުރު އައީ މައުމޫނަށް ކާމިޔާބު ނުވިނަމަވެސް ފަހިކޮށެވެ. ދެވަނަ ބުރުގައި ފެއިލްވިއިރު އަތޮޅުއޮފީސް ތަކުގައި އަތޮޅުވެރީންނާއި މުއާވިނުން އެހީތެރީން އަދި ރަށުއޮފީސްތަކުގައިވެސް ޑީއާރުޕީގެ ދިދަޖަހައިގެން ކަތީބުން ތިއްބެވެ. ދެވަނަ ބުރު ނިމިގެން ދިޔައީ މައުމޫނު ވެރިކަމަށް ކުރެއްވި ހުރިހާ މަސައްކަތެއް ފެނަށްވެ ނާކާމިޔާބުވެގެންނެވެ. އިންތިޚާބުގެ ސައްޚަކަމާމެދު ކުރީން އުފެއްދި ސުވާލުތައް އެހިސާބުން ނިމުނީއެވެ.\nދެން ފެނިގެންދިޔައީ ޤާނޫނުހަދާ މަޖްލީހުގެ އިންތިޚާބެވެ. ކޮންމެ ބަޔަކުވެސް ( ބޮޑުދެޕާޓީން) ގޮވަމުން ދިޔައީ އަޣުލަބިއްޔަތު ހޯދާނެ ކަމަށެވެ. ހަމަ ހުސްސިޔާސީ ވާހަކައަށްވެ އިންތިޚާބު ނިމުނުއިރު އެއްބަޔަކަށްވެސް އަގުލަބިއްޔަތެއް ނެތެވެ. އެއިރު ގޮވަމުން ގެންދިޔައީ ކައުންސިލަރުންނާއި ސަރުކާރުން އިންތިޚާބަށް ނުފޫޒުފޯރުވާ ވާހަކައެވެ. އިންތިޚާބު ނިމުނުއިރު އެބުނާ ނުފޫޒުވީ ޚިޔާލީ ވާހަކައަކަށެވެ. ސިޔާސީ ގޮތުން ދެކެވުނު ފުލެއްނެތް ވާހަކަތަކަށެވެ.\nމިއަދު މިވަނީ އަނެއްކާވެސް އެއްކަލަ އަޑުތައް ގަދަވެ ވާހަކަތައް ވިހާންފަށާފައެވެ. ލޯކަލް ކައުންސިލް އިންތިޚާބާ ދިމާކޮށް އެކިއަޑުން އެކިގޮތައް މިދަނީ ވާހަކަ ދެކެވެމުންނެވެ. އެންމެ ބާރީ ކައުންސިލަރުންނާއި އަޅުވާ ދައްކާ ވާހަކަތަކެވެ. ކައުންސިލަރުން އައްޔަންކޮށްފައިވާ ތަންތަނަށް އައްޔަން ކޮށްފައި އެވަނީ ޤާނޫނުއަސާސީއިން ރައީސުލް ޖުމްހޫރިއްޔާއަށް ކަށަވަރުވާ ބާރެއްގެ ދަށުންނެވެ. އެކަމާ ކިތަންމެ ފާޑެއް ކިޔަސް އެކަން ނިގުޅައި ގަތުމުގެ ބާރެއް ޤާނޫނަކުން ލިބިއެއް ނުގަނެވޭނެެވެ. ޖެހޭނީ ގާނޫނުއަސާސީއަށް އިސްލާހެއް ގެންނާށެވެ. މަޖްލީހުގެ ހަތަރުބައިކުޅަ ތިންބައިގެ ތާއީދު އޮންނާން ޖެހޭނެތާއެވެ.\nކަންމިހެން އޮތްއިރު ލޯކަލް ކައުންސިލްގެ އިންތިޚާބާ ގުޅޭގޮތުން ހެދި ގާނޫނުގެ ދެފޮލުވަތް ދޭތެރެއިން މިބާރު ރައީސުލް ޖުމްހޫރިއްޔާގެ އަތްޕުޅުން ފިރާލުމަށް މަސައްކަތްކޮށް އެއްދުވަހަކު މިކަހަލަ މާއްދާއެއް ފާސްވެސް ކުރިއެވެ. ޖެހިގެންއައިދުވަހު އެމާއްދާއަށް ވޯޓުނެގުނުގޮތް ގޯސްކަމުގައިވެ އެހެން މަފްހޫމަކަށް ދީލާލައި އިންތިޚާބު އިއުލާނު ކުރުމުން އިންތިޚާބީ ދާއިރާތަކުގެ އޮފީސްތަކުގައި އެންމެ އިސްކޮށް ތިބޭނީ ސިވިލްސާވިސްއިން ކަނޑައަޅުއްވާ އިސް މުއައްޒިފެއް ކަމުގައި ލިޔެ ފާސްކޮށް އެވަނީ ނިންމާފައެވެ. މިމާއްދާއާއި ޤާނޫނުއަސާސީއާއި ތަޢާރަޒުވޭތޯ މިއީ އުފެދޭ ސުވާލެކެވެ. އެއްވެސް ޙާލަތެއްގައި ރައީސުލް ޖުމްހޫރިއްޔާއަށް ލިބިގެންވާ ބާރެއް ނިގުޅައި ގަނެވިދާނެހެއްޔެވެ؟ އެބުނާ ސިޔާސީ ކައުންސިލަރުން ފެޔަށް ލުމަށްފަހު ދެން އެއޮފީސްތައް ހަވާލުކުރާ އެބުނާ ސިވިލް ސާވިސްގެ މީހުންނަކީ ކޮންފިކުރަކަށް ހުސްވެފައިތިބި ބަޔެއް ހެއްޔެވެ؟ ވީއިރު ބޮޑުމަންޒަރު ގައި މިއުޅެނީ ކޮން ކުލައެއް ޖައްސާން ހެއްޔެވެ؟ އެބުނާ ބަޔަކުގެ އަތްމައްޗަށް މުލިބާރު ގުޅަކޮށްދީފިނަމަ މިއިންތިޚާބު އިންސާފުވެރިވެ މިނިވަންވާނީ ކިހާވަރަކަށް ހެއްޔެވެ؟ އަދި ސިޔާސީ ގޮތުން ނިންމާންޖެހޭ ނިންމުންތައް މިމުއްދަތުގައި ނިންމުމުގެ ބާރު ސިވިލްސާވިސްގެ އަތްމައްޗަށް ދެވިދާނެހެއްޔެވެ؟\nއިންތިޚާބުގެ ކަންކަން ހިންގުމާ ހަވާލުވެފައިވާ ބޮޑުމުއައްސަސާއަކީ އެލެކްޝަން ކޮމިޝަނެވެ. އެފަރާތުން އިންތިޚާބާބެހޭ އަތޮޅު ކޮމިޓީތަކާއި ރަށުކޮމެޓީތައް އެވަނީ އެކުލަވާލާފައެވެ. އެކަމުގެ ތެރެއަށް އެބުނާ ކައުންސިލަރުންނަށް ވަނުމުގެ އެއްވެސް ފުރުސަތެއް ނެތެވެ. އެނަމުގައި މީހަކުހުރުމަކީ ހަމައެކަނި ސަބަބުކަމުގައި ވާނަމަ މިމުއްދަތުގައި ރައީސުލް ޖުމްހޫރިއްޔާއާއި ވަޒީރުންވެސް ސަސްޕެންޑް ކުރާން ފެންނަކަމުގައި ބަޔަކު ދެކިފާނެތާއެވެ. އެހެންނޫނީ އެފަރާތްތަކުންވެސް ރަށްރަށަށް ދަތުރުކުރައްވައި ކަންކަން ކުރައްވާނެތާއެވެ. މިއީވެސް އިންތިޚާބަށް ނުފޫޒު ފޯރައިދާނެ ކަމެއްކަމުގައި ބުނެ މައްސަލައެއް އުފެއްދިދާނެ ޖާގައެބައޮތެވެ. ނަމަވެސް އިދިކޮޅު ފަރާތްތަކުން ރާއްޖޭގެ ކަންކޮޅުތަކުގައި އެބުނާ އަތޮޅު އެލެކްޝަން ކޮމިޓީއާއި ރަށު އެލެކްޝަން ކޮމިޓީގައި ސިވިލްސާވިސްއިން ކަނޑައަޅައިގެން އެލެކްޝަން ކޮމިޝަނުން އިސްކޮށްފައިތިބި އެބުނާ އިސްވެރީން ފުލުޖަހައިގެން ބާއްވަމުން ގެންދާ ޖަލްސާތަކުގައި އެގޮވާ ގޮވެލިތަކުގެ ސަބަބުން އިންތިޚާބަށް ނުފޫޒު ފޯރާނެ ކަމުގައި ކިތައްމީހުން ބުނާނެބާވައެވެ. މިކަމަކީ އެލެކްޝަން ކޮމިޝަނުން މާބޮޑު ސަމާލުކަމެއް ދެއްވާ ކަމެއް ހެންނެއް ހީއެއް ނުވެއެވެ. އަބަދުވެސް އެކޮމިޝަނުގެ ރައީސް ދައްކަވަނީ ކައުންސިލަރުންގެ ވާހަކައެވެ. އެއީ ސަރުކާރަށް ގޮންޖެހުމަށް ކުރައްވާ ކަމެއް ނޫންކަމުގައިވިޔަސް އަސްލެއްނެތް ބަދުނާމުތަކެއް އެބަ ބަޔެއްގެ ބޮލުގައި އެޅެއެވެ. ޑިމޮކްރެސީގެ ހަމަތަކުގެ މަތީން މެޖޯރިޓީއަށް ތަބާވާންޖެހޭއިރު ކޮމިޝަނުގެ އެހެން މެންބަރުން ވަކިގޮތަކަށް ނިންމެވިޔަސް ތިމަންނާ އެކަން ޤަބޫލުނުކޮށް އިސްތިއުފާ ދޭނެކަމުގައި އެކޮމިޝަންގެ ރައީސް މީޑިޔާގައި ވިދާޅުވަމުން ގެންދަވާއިރު އެހެން ތައުފީގެއް މީޑިޔާތަކުގައި ހަމަމިމޭރުމުން ވާހަކަދައްކާ އަޑުއިވުމުން މިކަމަކީ އަނެއްކާ އާއިލާއަކުން ވާރުތަވެގެން އުޅޭ ކަމެއް ނޫންބާވައޭވެސް ހީވެއެވެ.\nއެންމެ ފަހުން ބޭއްވުނު ދާއިރާތައް އެއްކޮށްލުމަށް ޚިޔާލު ހޯދި ވޯޓު ނެގުނުއިރުވެސް އެވިދާޅުވާ ކައުންސިލަރުންތައް ތިއްބެވެ. ވޯޓުގެ ނަތީޖާއަކުން ކައުންސިލަރުން ކުރިކަމެއް ދައްކައެއް ނުދެވުނެވެ. އެކަމަކު އެއްއަޑަކަށް ގޮވަމުން ގެންދިޔައީ ކައުންސިލަރުން ނުފޫޒު ފޯރުވާ ވާހަކައެވެ. ޙަޤީޤަތް އޮތީ ކޮންތާކުހެއްޔެވެ؟ އެކަމަކު ފާޅުވި އެއްކަމެއް އޮތެވެ. އެވިދާޅުވާ ކައުންސިލަރުން މިކަމާ ނުބެހި ދުރުގައި ތިބި މިންވަރުން ސަރުކާރުގެ ފަރާތުން އެއިންތިޚާބަށް ރައްޔިތުން ހޭލުންތެރި ނުކުރެވި އަދި މިކަމުގައި އެލެކްޝަންސްއިންވެސް މަސައްކަތް ނުކުރެވި ހަމައެކަނި އިދިކޮޅު ފަރާތްތަކާ އެފަހަރުވެސް އުފެއްދެވި ކޮމިޓީތަކުގެ ވިސްނުން ހުރިގޮތުން ރައްޔިތުން އެވޯޓާ މާދުރުގައި ތިބިކަން ވޯޓުގެ ނަތީޖާއިން އެނގި ހާމަވިއެވެ. އިދިކޮޅުފަރާތްތަކުގެ ނުފޫޒު އެއިންތިޚާބަށް ވަނީ ކިހާވަރަކަށް ފޯރާފައިތޯ ސުވާލުކުރިތަނެއް ނުފެނެއެވެ. މިއަދު ިވާހަކަ މިދެއްކެނީ އަނެއްކާވެސް ޙަޤީޤަތެއްނެތް ޝައްކުތަކަކާއި ވަހުމްތަކެއް އުފައްދައި ވަކިމަންޒަރެއްގައި ކުލަޖައްސާން ބޭނުންވެގެން ކަމުގައިވާނަމަ އެބުނާ އިންސާފުވެރި މިނިވަން އިންތިޚާބެއް ބޭއްވޭނީ ކޮންގޮތަކަށް ކަމާމެދު ކިތަންމެ ސުވާލެއް އުފެއްދި ދާނެއެވެ. ކަނޑައެޅިގެން އިދިކޮޅު ސިޔާސީ ޕާޓީއެއްގެ އެކްޓިވިސްޓުންގެ ގޮތުގައި ތިބިބަޔަކު ސިވިލް ސާވިސްގެ ހެދުމެއް ލައިގެން ނުކުމެ ކަންކަން ކުރުމުން ކިހާވަރެއްގެ އިންސާފެއް ހޯދޭނެބާވައެވެ. މިއީވެސް ކުރެވިދާނެ ސުވާލެކެވެ.\nވިސްނުންތެރިކަމާއެކު އަދި އެހާމެ އިޚްލާސްތެރި ކަމާއެކު ހުރިހާ ފަރާތެއްގެ އެއްބާރުލުމާއެކު އިންތިޚާބަށް ދިއުމުގެ ބަދަލުގައި ރައްޔިތުންގެ މެދުގައި ޝައްކާ ވަހުމު އުފެއްދުމަކީ މިއިންތިޚާބު އިންސާފުވެރި ވާނެ ކަމެއްކަމުގައި ދެކޭނަމަ އެކަން މިހާރުވެސް މިދަނީ ކުރެވެމުންނެވެ. ހުރިހާ ދިމާލަކުންވެސް ސަރުކާރަށް އިނގިލި ދިއްކޮށް ކޮންމެ އިންތިޚާބެއްގައި ޕްރެޝަރ ކުރުމަކީ ކޮންމެހެން ކުރާންޖެހޭ ކަމެއް ކަމުގައި ދެކޭނަމަ އެކަން މިކުރެވެނީތާއެވެ. އިންތިޚާބުގެ އުސޫލުތަކާ ޚިލާފަށް އިންތިޚާބަށް ކޮންމެ މީހަކު ނުފޫޒު ފޯރުވިޔަސް އެކަމުގައި އެޅޭނެ ފިޔަވަޅުތައް އެވަނީ ކަނޑައަޅާފައެވެ. ފުރުސަތު އެބައޮތޭ ބުނުމުން އެފުރުސަތު ހަނިކުރާނީ ކިހާވަރަކަށް ކަމާމެދު ސުވާލު އުފެދެއެވެ. އިންތިޚާބު ނިމެންދެން ސަރުކާރު ސަސްޕެންޑް ކުރުމަކީ ހައްލުކަމުގައި އިދިކޮޅު ފަރާތްތަކުން ބުނަމުން ގެންދާއިރު އެނޫންގޮތަކަށް ދެކޭނެ ބަޔަކުވެސް އެބަތިއްބެވެ. ސިޔާސީ ޕާޓީތަކުގެ މެންބަރުންގެ އަދަދު ކަނޑައެޅިފައި ވާއިރު އަދަދު ހަމަނުވިޔަސް ބަޖެޓުން ފައިސާ ދިނުމާ އިންތިޚާބުގެ ޓިކެޓު ދިނުމަކީ މައްސަލައަކަށް ނުވާއިރު ދެންހުރި ކަންކަން މާބޮޑުކޮށް މިނަގައި ބައިބައިވުމަށް މަސައްކަތް ކުރަނީ ކޮންކަމެއް ހާސިލް ކުރާންކަމާމެދުވެސް ސުވާލު އުފެދެއެވެ. އިވޭ ހުރިހާ އަޑުތަކެއް އަހައި ގޮތެއް ނިންމާން ވެއްޖެނަމަ ބުނެވެންއޮތީ ދުވަހަކުވެސް އެބުނާފަދަ މިނިވަން އިންސާފުވެރި އިންތިޚާބެއް ހުރިހާމީހުންނަށް ޤަބޫލުކުރެވޭނެ ގޮތަކަށް ބޭއްވިދާނެބާވައެވެ؟


Lanka ge minivan dhuvahuge harakaaiythah sharafuveri kodhevvaanee raajjeyge raees | Mihaaru\nރާއްޖޭގައި ހުންނަވާ ސްރީ ލަންކާގެ ސަފީރާ، ރައީސް އިބްރާހިމް މުހައްމަދު ސޯލިހް މި މަހުގެ ތިން ވަނަ ދުވަހު ބައްދަލުކުރައްވަނީ: އަންނަ މަހުގެ ކުރީކޮޅު ރައީސް ލަންކާ އަށް ވަޑައިގަންނަވާނެ.---ފޮޓޯ: ރައީސް އޮފީސް\nލަންކާގެ މިނިވަން ދުވަހުގެ ހަރަކާތްތައް ޝަރަފުވެރި ކޮށްދެއްވާނީ ރާއްޖޭގެ ރައީސް\n22 ޖެނުއަރީ 2019 - 11:09 8 comments\nއެކަމަކު އެކަމާ ގުޅޭ އިތުރު ތަފުސީލެއް އެ އޮފީހަކުން އަދި ހާމައެއް ނުކުރެ އެވެ.\nލަންކާގެ މިނިވަން ދުވަހަކީ އަންނަ މަހުގެ ހަތަރު ވަނަ ދުވަހެވެ.\nއެނގިފައިވާ ގޮތުގައި ލަންކާގެ ރައީސް މައިތުރިޕާލާ ސިރިސޭނާގެ ދައުވަތަކަށް ރައީސް އިބްރާހިމް މުހައްމަދު ސޯލިހް ލަންކާ އަށް ދަތުރުފުޅު ކުރައްވާނީ އަންނަ މަހުގެ 3-5 އަށެވެ.\nމިއީ، މަގާމާ ހަވާލުވެވަޑައިގެންނެވި ފަހުން ރަސްމީ ދަތުރުފުޅެއްގައި ރައީސް އިބްރާހިމް މުހައްމަދު ސޯލިހް ލަންކާ އަށް ވަޑައިގަންނަވާ ފުރަތަމަ ފަހަރެވެ. އެކަމަކު، ދާދި ފަހުން އެމަނިކުފާނު ވަނީ ނުރަސްމީ ދަތުރުފުޅެއްގައި އެ ގައުމަށް ވަޑައިގެންފަ އެވެ.\nމިދިޔަ އަހަރުގެ ނޮވެމްބަރު 17 ގައި ވެރިކަމާ ހަވާލުވެވަޑައިގެންނެވި ފަހުން ރައީސް މީގެ ކުރިން ރަސްމީ ދަތުރުފުޅެއްގައި ވަޑައިގަތީ އިންޑިއާ އަށާއި ޔޫއޭއީ އަށެވެ. އޭގެ ތެރެއިން ފުރަތަމަ ރަސްމީ ދަތުރުފުޅުގައި ވަޑައިގަތީ އިންޑިއާ އަށެވެ.\nއިތުރު ލިޔުންތައް މައިތުރިޕާލާ ސިރިސޭނާ ރައީސް އިބްރާހިމް މުހައްމަދު ސޯލިހް ރާއްޖެ-ލަންކާ ސްރީ ލަންކާ ސަރުކާރު